(Organic chemistryৰ পৰা পুনঃনিৰ্দেশিত)\nজৈৱ ৰসায়ন (ইংৰাজী: Biochemistry) হৈছে জীৱিত প্ৰাণীৰ শৰীৰৰ ভিতৰত আৰু শৰীৰৰ লগত জড়িত সকলোধৰণৰ ৰাসায়নিক প্ৰক্ৰিয়া৷বিংশ শতিকাৰ শেষ দশকৰ পৰা জীৱৰ জীৱন প্ৰক্ৰিয়াৰ জটিলতাসমূহ জৈৱৰসায়নৰ সহায়ত সফলভাৱে বৰ্ণনা কৰিব পৰা হৈছে৷আৰু বৰ্তমান সময়ত উদ্ভিদ বিজ্ঞান বা ঔষধ বিজ্ঞান বা বংশগতি বিজ্ঞান আদি জীৱবিজ্ঞানৰ প্ৰায় সকলো শাখা জৈৱ ৰসায়নৰ গৱেষণাৰ লগত জড়িত হৈ পৰিছে৷বৰ্তমান সময়ত জৈৱ ৰসায়নৰ মূল লক্ষ্য হৈছে জীৱিত কোষৰ ভিতৰত জৈৱ অণুসমূহে কেনেকৈ বিভিন্ন প্ৰক্ৰিয়া সমাধা কৰে সেই কথা বুজি উঠা৷যাৰ সহায়ত গোটেই প্ৰাণীদেহটো বুজি উঠা সম্ভৱ হ’ব৷\nজৈৱ ৰসায়ন আণৱিক জীৱবিজ্ঞানৰ লগত গভীৰভাৱে জড়িত৷য’ত ডি.এন্.এৰ ভিতৰত লুকাই থকা বংশগতিৰ তথ্যসমূহ বাহিৰ কৰি জীৱন প্ৰক্ৰিয়াৰ ৰহস্যসমূহ অধ্যয়ন কৰিবলৈ আণৱিক পদ্ধতিৰ বিষয়ে আলোচনা কৰা হয়৷অধিকক্ষেত্ৰতে জৈৱৰসায়নে বৃহৎ জৈৱঅণু যেনে প্ৰ’টিন,কাৰ্বহাইড্ৰেট,নিউক্লিক এচিড আৰু লিপিডৰ গঠন,কাৰ্য আৰু ইহঁতৰ আন্তঃআণৱিক সম্পৰ্কৰ বিষয়ে অধ্যয়ন কৰে৷এই জৈৱ অণুবোৰেই কোষৰ গঠন আৰু জীৱন প্ৰক্ৰিয়াৰ লগত জড়িত প্ৰায়ভাগ কাম সমাধা কৰে৷\nজৈৱৰসায়নৰ আৱিষ্কাৰসমূহ চিকিৎসা,পৰিপুষ্টি আৰু কৃষিৰ ক্ষেত্ৰত প্ৰাথমিকভাৱে ব্যৱহাৰ কৰা হয়৷চিকিৎসাবিজ্ঞানত জৈৱৰসায়নে ৰোগৰ কাৰণ নিৰ্ণয় কৰা আৰু নিৰাময়ৰ ক্ষেত্ৰত সহায় কৰে৷পৰিপুষ্টি বিজ্ঞানত জৈৱৰসায়নৰ সহায়ত সুস্বাস্থ্য বজাই ৰখা আৰু বিভিন্ন অভাৱজনিতৰোগৰ প্ৰভাৱৰ বিষয়ে অধ্যয়ন কৰা হয়৷কৃষিবিজ্ঞানত মাটিৰ গুণাগুণ নিৰ্ণয় কৰা,ৰাসায়নিক সাৰ প্ৰস্তুত কৰা আৰু কীট-পতংগ নিয়ন্ত্ৰণ কৰাৰ ক্ষেত্ৰত জৈৱৰসায়নে সহায় কৰে৷\nপ্ৰাচীন গ্ৰীকসকলৰ সময়ৰ পৰাই জৈৱৰসায়নৰ ইতিহাস আৰম্ভ হৈছে৷জৈৱৰসায়নৰ আৰম্ভণিৰ মূখ্য দিশটোৰ ওপৰত নিৰ্ভৰ কৰি উণবিংশ শতিকা বা তাৰ কিছু আগৰ পৰাই জৈৱৰসায়ন বিষয়টো বিজ্ঞানৰ এটা পৃথক শাখা হিচাপে অধ্যয়ন কৰা হয়৷১৮৩৩ চনত আনচেল্ম পায়েন(Anselme Payen)অৰ দ্বাৰা প্ৰথমটো উৎসেচক ডায়াষ্টেজ(বৰ্তমান এমাইলেজ)ৰ আৱিষ্কাৰকেই বহুতে জৈৱৰসায়নৰ আৰম্ভণি বুলি কব খোজে৷কোনোৱে ১৮৯৭ চনত ইডুৱাৰ্ড বুক্নাৰে(Eduard Buchner) এলকহলিক্ কিণ্বনৰ জটিল ৰাসায়নিক প্ৰক্ৰিয়া আৱিষ্কাৰ হোৱাৰ পৰাই জৈৱৰসায়নৰ আৰম্ভণি বুলি দাবী কৰে৷১৮৪২চনত জুষ্টাচ ভন লিয়েবিগ(Justus von Liebig) নামৰ বিজ্ঞানীজনে প্ৰাণতত্ত্ব আৰু ৰোগনিৰূপণত প্ৰাণী ৰসায়ন আৰু জৈৱিক ৰসায়নৰ প্ৰয়োগ(Animal chemistry, or, Organic chemistry in its applications to physiology and pathology) নামৰ গৱেষণাত বিপাক ক্ৰিয়াৰ এটা দৰকাৰী ৰাসায়নিক সূত্ৰ আৱিষ্কাৰ কৰাৰ পৰাই জৈৱৰসায়নৰ আৰম্ভণি বুলি বহুতে আঙুলিয়াই দিয়ে৷আকৌ কোনোৱে অষ্টাদশ শতিকাত এণ্টনি লেভয়ছিয়াৰে(Antoine Lavoisier) কৰা কিণ্বণ আৰু শ্বসন প্ৰক্ৰিয়ালৈ আগুৱাই যাব বিচাৰে৷আন বহুতো জৈৱৰসায়নৰ বাটকটীয়া যিসকলে এই বিষয়টোৰ জটিলতাৰ আৱৰণখন আতৰাই সৰলীকৃত কৰিব বিচাৰিছিল তেওঁলোককো আধুনিক জৈৱৰসায়নৰ জনক হিচাপে অভিহিত কৰিব পাৰি৷উদাহৰণস্বৰূপে এমিল ফিচ্চাৰৰ(Emil Fische) প্ৰ’টিনৰ ৰসায়নৰ ওপৰত আৰু এফ্.গৌলেণ্ড হপকিন্স(F. Gowland Hopkins)অৰ উৎসেচকৰ ওপৰত কৰা অধ্যয়ন৷\nজৈৱৰসায়ন শব্দটো জীৱ বিজ্ঞান(Biology) আৰু ৰসায়ন বিজ্ঞান(Chemistry) শব্দ দুটাৰ পৰা আহিছে৷ ১৮৭৭ চনত ফেলিক্স হপ্প্ চেলাৰে(Felix Hoppe-Seyler) Biochemistry শব্দটো Physiological Chemistryৰ সমাৰ্থক বুলি দাবী কৰে৷জাৰ্মান ৰসায়নবিদ কাৰ্ল নিউবাৰ্গ(Carl Neuberg)অক ১৯০৩চনত জৈৱৰসায়ন জনক বুলি প্ৰায়ে কোৱা হয়৷কিছু সন্মান ফ্ৰেঞ্জ হফমিষ্টাৰ(Franz Hofmeister)লৈকেও যায়৷\nজীৱবিজ্ঞানৰ ইতিহাসত এটা তাৎপৰ্যপূৰ্ণ আৱিষ্কাৰ হৈছে জিন আৰু ইয়াৰ বংশগতি চৰিত্ৰ পৰিবহণ সম্পৰ্কে আৱিষ্কাৰ৷ জৈৱ ৰসায়নৰ এই অংশটোক আণৱিক জীৱবিজ্ঞান বুলি কোৱা হয়‍৷১৯৫০ জেমছ্ ডি. ৱাটছন(James D. Watson),ফ্ৰেন্সিচ্ ক্ৰিক্(Francis Crick),ৰোজালিণ্ড ফ্ৰেঙ্কলিন (Rosalind Franklin) আৰু মৌৰিচ উইল্কিণ্স(Maurice Wilkins) নামৰ বিজ্ঞানীকেইজনে ডি.এন.এৰ গঠন আৰু বংশগতি চৰিত্ৰ পৰিবহণ বিষয়ত তথ্য আগবঢ়ায়৷১৯৮৮ কলিন পিট্চফৰ্ক(Colin Pitchfork) নামৰ হত্যাকাৰীজনকেইই প্ৰথম ব্যক্তি হিচাপে ডি.এন.এৰ প্ৰমাণৰ ওপৰত ভিত্তি কৰি চিনাক্ত কৰা হয়. ৷এইয়াই ফৰেন্চিক চায়েন্স(forensic science) বিকাশৰ আৰম্ভণি৷\n৯২টা প্ৰাকৃতিকভাৱে প্ৰাপ্ত মৌলৰ ভিতৰত ২ ডজন মৌল জীৱন প্ৰক্ৰিয়াৰ বাবে দৰকাৰী৷ মাত্ৰ ছটা মৌলই শৰীৰৰ ৯৯% ভৰ পূৰ কৰে৷ সেইকেইটা হ’ল কাৰ্বন (Carbon), উদজান (Hydrogen), নাইট্ৰ’জেন (Nitrogen), অম্লজান (Oxygen), কেলছিয়াম (Calcium) আৰু ফছফৰাছ (Phosphorus)৷\nজৈৱ অণুসমূহৰ চাৰিটা মুখ্য শ্ৰেণী হ’ল প্ৰ’টিন, কাৰ্বহাইড্ৰেট, নিউক্লিক এচিড আৰু লিপিড৷ বেছিভাগ জৈৱ অণুসমূহেই হ’ল বহুযোগী৷ একযোগীবোৰ হ’ল বহুতো সৰু সৰু অণু যিবোৰ লগ হৈ বৃহৎ বহুযোগী অণু গঠন কৰে৷ একযোগীবোৰ লগ হৈ বহুযোগী গঠন কৰা প্ৰক্ৰিয়াটোক নিৰ্জল সংশ্লেষণ (Dehydration Synthesis) বুলি কোৱা হয়৷\nশৰ্কৰাবোৰ হৈছে কাৰ্বহাইড্ৰেট,কিন্তু সকলো শৰ্কৰা কাৰ্বহাইড্ৰেট নহয়৷জৈৱঅণু সমূহৰ ভিতৰত কাৰ্বহাইড্ৰেটৰ সংখ্যাই বেছি৷\nকাৰ্ব’হাইড্ৰেটক গঠন আৰু সংযুতিৰ ওপৰত ভিত্তি কৰি চাৰিটা শ্ৰেণীত ভগাব পাৰি৷ সেইকেইটা হ’ল:\nআটাইতকৈ সৰল কাৰ্বহাইড্ৰেট হৈছে একশৰ্কৰা (Monosaccharide)৷ য’ত কাৰ্বন, হাইড্ৰ’জেন আৰু অক্সিজেন ১:২:১ অনুপাতত থাকে৷ সাধাৰণ সূত্ৰ হৈছে CnH2nOn য’ত n-ৰ মান কমেও তিনি হ’ব লাগে৷ গ্লুক’জ হৈছে এটা উল্লেখযোগ্য কাৰ্বহাইড্ৰেট৷ ফ্ৰুক্ট’জ নামৰ কাৰ্বহাইড্ৰেটটো ফলত পোৱা যায়৷ আটাইতকৈ সৰল একশৰ্কৰা হৈছে তিনি কাৰ্বনবিশিষ্ট ট্ৰায়জ (Triose), গ্লিচাৰেলডিহাইড (Glyceraldehyde) আৰু ডাইহাইড্ৰ’ক্সিএচিটন (Dihydroxyaceton)৷\nদ্বিশৰ্কৰা (Disaccharide) দুটা একে বা বেলেগ কাৰ্ব’হাইড্ৰেটৰ অণু লগ হৈ গঠিত হয়৷ ইয়াৰ সাধাৰণ সূত্ৰ হৈছে Cn(H2O)n-1। উদাহৰণস্বৰূপে চুক্ৰ’জ (Sucrose), লেক্ট’জ (Lactose), মাল্ট’জ (Maltose) আদি৷\nএইবোৰ তিনিটাৰ পৰা ছটা একশৰ্কৰা লগ হৈ গঠিত হয়৷ উদাহৰণস্বৰূপে ৰেফিন’জ (Raffinose), মেলেজিট’জ (Melezitose)৷\nবহুশৰ্কৰাবোৰ ছটাতকৈ বেছি একশৰ্কৰা লগ হৈ গঠিত হয়৷ উদাহৰণস্বৰূপে ষ্টাৰ্চ (Starch) আৰু ডেক্সট্ৰিন (Dextrin)৷\nলিপিডে বিভিন্ন ধৰণৰ অণু সামৰি লয়৷এই অণুবোৰ জৈৱিক ক্ষেত্ৰৰ পৰা উদ্ভৱ হোৱা আৰু পানীত অদ্ৰৱণীয়৷যাৰ ভিতৰত মম(waxes),ফেটি এচিড(fatty acid),ফেটি এচিডৰ পৰা উদ্ভৱ হোৱা ফছফ’লিপিড(phospholipids), স্ফিংগ’লিপিড( sphingolipids), গ্লাইক’লিপিড(glycolipids)আৰু টাৰ্পেনইড( terpenoids) অন্তৰ্ভূক্ত৷\nলিপিড এটা গ্লিচাৰল(Glycerol)ৰ অণু আৰু আন বেলেগ অণু লগ হৈ গঠিত হয়৷ট্ৰাইগ্লিচাৰাইড অণু এটা গ্লিচাৰল আৰু এটা ফেটি এচিড অণু লগ হৈ গঠন হয়৷এইক্ষেত্ৰত ফেটি এচিডবোৰ একযোগী বুলি গণ্য কৰা হয় আৰু ইহঁত সংপৃক্ত হ’ব পাৰে বা অসংপৃক্ত হ’ব পাৰে৷\nলিপিড দৈনিক খাদ্য তালিকাৰ অভিন্ন অংগ৷বেছিভাগ তেল আৰু গাখীৰৰ পৰা উৎপন্ন বস্তুত লিপিড থাকে৷কিছুমান লিপিড বিশেষকৈ ফছফ’লিপিড(Phospholipid) ভেষজবিজ্ঞানত ব্যৱহাৰ কৰা হয়৷\nপ্ৰ’টিনৰ অণুবোৰ হৈছে ডাঙৰ অণু৷এইবোৰ এমাইন’ এচিড(Amino Acid) লগ হৈ গঠিত হয়৷এটা এমাইন’ এচিডৰ অণুত এটা কাৰ্বনৰ লগত চাৰিটা চাৰিটা বেলেগ বেলেগ গ্ৰুপ লগ হৈ গঠিত হয়৷সেয়া হ’ল এটা এমাইন(Amine,-NH2) গ্ৰুপ,এটা কাৰ্বক্সিলিক এচিড(Carboxylic acid,-COOH) গ্ৰুপ,এটা হাইড্ৰ’জেন(Hydrogen) আৰু এটা R-গ্ৰুপ৷এই R-গ্ৰুপটো বেলেগ বেলেগ এমাইন’ এচিডত বেলেগ বেলেগ হয়৷কিন্ত বাকী তিনিটা গ্ৰুপ একেই থাকে৷\nদুটা এমাইন’ এচিড পেপ্টাইড বান্ধোনেৰে সংযোগ হৈ থাকে৷এই বান্ধোন হোৱাৰ সময়ত এটা পানীৰ অণু গুচি যায় আৰু এটা এমাইন’ এচিডৰ এমাইন গ্ৰুপৰ নাইট্ৰ’জেনটোৱে আন এটা এমাইন’ এচিডৰ কাৰ্বক্সিলিক এচিড গ্ৰুপৰ কাৰ্বনৰ লগত লগ হৈ বান্ধনিটো সম্পন্ন কৰে৷এনেকুৱা দুটা এমাইন’ এচিডক ডাইপেপ্টাইড বোলা হয়৷কেইবাটাও এমাইন’ এচিড(৩০টাতকৈ কম) লগ হৈ পলিপেপ্টাইড গঠন কৰে৷বহুত কেইটা এমাইন’ এচিড লগ হৈ দীঘল শৃঙ্খল গঠন কৰে যিটো এটা প্ৰ’টিনৰ অণু৷উদাহৰণ হিচাপে এলবুমিন প্ৰ’টিন ৫৮৫টা এমাইন’ এচিড লগ হৈ গঠন হয়৷\nশৰীৰগঠনত প্ৰ’টিন অপৰিহাৰ্য৷অস্থি আৰু উপাস্থি গঠনত কলাজেন প্ৰ’টিন আৰু নখ-চুলি গঠনত কেৰাটিন প্ৰ’টিন লাগে৷\nশৰীৰৰ জৈৱ ৰাসায়নিক প্ৰক্ৰিয়াসমূহ নিয়ন্ত্ৰণ কৰি ৰখা সকলোবোৰ উৎসেচক আৰু কিছু হ’ৰমন প্ৰ’টিনৰ দ্বাৰা গঠিত৷\nগ্ল’বুলিন(Globulin) প্ৰ’টিনে এণ্টিব’ডী গঠন কৰি শৰীৰৰ প্ৰতিৰক্ষা ব্যৱস্থাত সহায় কৰে৷\nএক্টিন(Actin) আৰু মায়’চিন(Myosin) প্ৰ’টিনে মাংসপেশীৰ সংকোচনত আৰু গ্ল’বিন(Globin) প্ৰ’টিনে আয়ৰণৰ সৈতে যুক্ত হৈ হিম’গ্ল’বিন গঠন কৰি তেজত অক্সিজেন পৰিবহণত সহায় কৰে৷\nএইবোৰৰ বাহিৰেও আন বহুতো জীৱনৰক্ষী কামত বিভিন্ন প্ৰ’টিনে অংশগ্ৰহণ কৰে৷\nনিউক্লিক এচিড নাম দিয়াৰ মূলতে হৈছে ইয়াক কোষকেন্দ্ৰ(Neucleus)ত পোৱা যায়৷এইবোৰ জটিল,উচ্চ আণৱিক ভৰবিশিষ্ট জৈৱৰাসায়নিক বৃহৎ অণু যিয়ে আনুবংশিক চৰিত্ৰসমূহ কঢ়িয়াই নিয়ে৷ইয়াৰ একযোগীসমূহক নিউক্লিঅ’টাইড(Neucleotide) বুলি কোৱা হয় যি তিনিটা মূল উপাদানেৰে গঠিত৷সেয়া হ’ল এটা পাঁচ কাৰ্বনযুক্ত শৰ্কৰা(Pentose Sugar),এটা ফছফেট গ্ৰুপ(Phosphate Group) আৰু এটা নাইট্ৰ’জেনযুক্ত আধাৰ বা ক্ষাৰক(Nitrogenous base)৷\nসাধাৰণতে উপলব্ধ নিউক্লিক এচিড হৈছে ডিঅক্সিৰাইব’নিউক্লিক এচিড আৰু ৰাইব’নিউক্লিক এচিড৷পাঁচ কাৰ্বনযুক্ত শৰ্কৰা আৰু ফছফেট গ্ৰুপে নিউক্লিক এচিডৰ মেৰুদণ্ড গঠন কৰে৷নাইট্ৰ’জেনযুক্ত আধাৰে বংশগতি চৰিত্ৰ সমূহ কঢ়িয়াই নিয়ে৷নাইট্ৰ’জেনযুক্ত আধাৰকেইটা হৈছে এডেনিন(adenine),চাইট’ছিন(cytosine), গুৱানিন(guanine),থাইমিন( thymine) আৰু ইউৰেছিল( uracil)৷এডাল নিউক্লিক এচিডৰ নাইট্ৰ’জেনযুক্ত আধাৰসমূহ আন এডাল নিউক্লিক এচিডৰ নাইট্ৰ’জেনযুক্ত আধাৰৰ লগত হাইড্ৰ’জেন বন্ধনিৰ দ্বাৰা বান্ধ খাই থাকে৷এডেনিন(adenine),চাইট’ছিন(cytosine) আৰু গুৱানিন(guanine) এই তিনিটা ডিঅক্সিৰাইব’নিউক্লিক এচিড আৰু ৰাইব’নিউক্লিক এচিড দুয়োটাতে থাকে কিন্ত থাইমিন( thymine) অকল ডিঅক্সিৰাইব’নিউক্লিক এচিডত থাকে আৰু ইউৰেছিল( uracil) অকল ৰাইব’নিউক্লিক এচিডত থাকে৷\nবংশগতিৰ চৰিত্ৰ পৰিবহণ কৰাৰ বাহিৰেও নিউক্লিক এচিডে দ্বিতীয় বাৰ্তাবাহক()ৰ ভূমিকা গ্ৰহণ কৰে৷লগতে প্ৰাথমিক শক্তিপৰিবাহী অণু এ.টি.পি(A.T.P)ৰ আধাৰ অণু হিচাপে কাম কৰে৷\n"https://as.wikipedia.org/w/index.php?title=জৈৱ_ৰসায়ন&oldid=188216"ৰ পৰা সংকলিত\nএই পৃষ্ঠাখন ১৬ জানুৱাৰী, ২০১৯ তাৰিখে ১৬:০৫ বজাত অন্তিম সংশোধন কৰা হৈছিল।


বৃদ্ধি পাব শীতৰ প্ৰকোপ! বৃহস্পতিবাৰ পৰ্যন্ত বৰষুণ হোৱাৰ সম্ভাৱনা, হ্ৰাস পাব তাপ মাত্ৰা weather-report-rainfall-hits-till-Thursday-in-various-parts-of-assam– News18 Assam\nবৃদ্ধি পাব শীতৰ প্ৰকোপ! বৃহস্পতিবাৰ পৰ্যন্ত বৰষুণ হোৱাৰ সম্ভাৱনা, হ্ৰাস পাব তাপ মাত্ৰা\nUpdated:January 20, 2021, 3:31 PM IST\nপ্ৰচণ্ড শীতৰ কৱলত ৰাজ্য। বাঢ়িছে শীতৰ প্ৰকোপ। চাৰিওফালে ঘন কুঁৱলী।\nLast Updated: January 20, 2021, 3:31 PM IST\nপ্ৰচণ্ড শীতৰ কৱলত ৰাজ্য। বাঢ়িছে শীতৰ প্ৰকোপ। চাৰিওফালে ঘন কুঁৱলী। কিন্তু এতিয়াই শীতৰ পৰা পৰিত্ৰাণ নাপাই ৰাজ্যবাসীয়ে। মঙলবাৰৰ পৰা ৰাজ্যৰ বিভিন্ন প্ৰান্তত কম-বেছি পৰিমাণে বৰষুণ হৈ থকাৰ ফলত বৃদ্ধি পাইছে শীতৰ প্ৰকোপ। অহা বৃহস্পতিবাৰ পৰ্যন্ত ৰাজ্যবাসীয়ে শীতৰ পৰা পৰিত্ৰাণ পোৱাৰ কোনো সম্ভাৱনা নাই। বৃহস্পতিবাৰৰ দিনটোত ঠায়ে ঠায়ে কম বেছি পৰিমাণে বৰষুণ হ'ব বুলি জনাইছে বতৰ বিজ্ঞান কেন্দ্ৰই।\nআজিৰ দিনটোত গুৱাহাটী মহানগৰীত ১৯ ডিগ্ৰী চেলচিয়াছৰ তললৈ নামিছে তাপ মাত্ৰা। বৃহস্পতিবাৰে তাপমাত্ৰা সৰ্বোচ্চ ২১ ডিগ্ৰী আৰু সৰ্বনিম্ন ১১ ডিগ্ৰী হোৱাৰ সম্ভাৱনা আছে। কিন্তু শুকুৰবাৰৰ পৰা কিছু পৰিমাণে হ্ৰাস পাব পাৰে শীত।\nকেৱল গুবাহাটীতে নহয় বৃহস্পতিবাৰে উজনি অসমৰ প্ৰায় সকলো জিলাতেই বাঢ়িব পাৰে শীতৰ প্ৰকোপ। আনহাতে মধ্য আৰু নামনি অসমতো হ্ৰাস পাব তাপমাত্ৰা। লগতে হ'ব পাৰে কম বেছি পৰিমাণে হ'ব পাৰে বৰষুণ।\nFirst published: January 20, 2021, 3:31 PM IST


ধনশিৰি নদী - অসমীয়া ৱিকিপিডিয়া\nলাইছাং শৃংগ (Laisang peak)\n- অৱস্থান নাগালেণ্ড, উত্তৰ-পূৰ্বাঞ্চল, ভাৰত\n৩৫২ কিমি (২১৮.৭২ মাইল)\n১,২২০ বৰ্গকিমি (৪৭১.০৪ বৰ্গমাইল)\nধনশিৰি নদী (ইংৰাজী: Dhansiri River) হৈছে অসমৰ গোলাঘাট জিলা আৰু নাগালেণ্ডৰ ডিমাপুৰ জিলাৰ মুখ্য নদী। এই নদীখন নাগালেণ্ডৰ লাইছাং শৃংগ (Laisang peak)ৰ পৰা উৎপত্তি হৈছে। ইয়াৰ মুঠ দৈৰ্ঘ্য হৈছে ৩৫২ কিঃমিঃ। ই দক্ষিণৰ পৰা উত্তৰলৈ বৈ গৈ ব্ৰহ্মপুত্ৰ নদীত পৰিছেগৈ। এই নদীৰ অৱবাহিকাৰ মুঠ কালি হৈছে ১২২০ বৰ্গ কিঃমিঃ।\n1 জীৱ জগত\nজীৱ জগত[সম্পাদনা কৰক]\nধনশিৰি নদীখন কাৰ্বি আংলং জিলা আৰু নাগালেণ্ড সীমান্তয়েদি বৈ আহোঁতে ইয়াৰ দাঁতি কাষৰীয়া অঞ্চল সমূহত বিভিন্ন জীৱ-জন্তু পোৱা যায়। ইয়াৰ একাষে ধনশিৰি সংৰক্ষিত বনাঞ্চল আৰু আনটো কাষত ইণ্টাঙ্কি ৰাষ্ট্ৰীয় উদ্যান (Intanki National Park). ৰাষ্ট্ৰীয় উদ্যান আৰু ধনশিৰি নদীৰ পাৰত বিভিন্ন প্ৰকাৰৰ উদ্ভিদ পোৱা যায়।\n↑ "Geography of Golaghat". Government of Assam. http://golaghat.gov.in/geograph.htm। আহৰণ কৰা হৈছে: 2007-12-21.\n↑ Choudhury, A.U. (2009). A Naturalist in Karbi Anglong. Revised 2nd edn. (1st pub. 1993), Gibbon Books, Guwahati, India. 152pp.\n↑ "Brief documentation of Dhansiripar Block". Government of Nagaland. Archived from the original on 2007-06-27. http://web.archive.org/web/20070627203314/http://dimapur.nic.in/files/dhansiripar.html। আহৰণ কৰা হৈছে: 2007-12-21.\nSource Geography of India( Majid Hussain, TMH)\nWetlands along the Dhansiri River channel, Assam - A paper by MK Dutta and P Kotoky\nBBC Report:Marching on to Laffan's Plain - Chapter 12 by Alan Shaw\nXobdo.Org Encyclopaedia entry on Dhansiri\nNagaland Pollution Control Board's NWMP entry on water quality levels of the Dhansiri River\nস্থানাংক: 26°40′N 93°45′E / 26.667°N 93.75°E / 26.667; 93.75\n"https://as.wikipedia.org/w/index.php?title=ধনশিৰি_নদী&oldid=255873"ৰ পৰা অনা হৈছে\nএই পৃষ্ঠাখন ২৪ ডিচেম্বৰ, ২০২০ তাৰিখে ১৫:২৫ বজাত অন্তিম সংশোধন কৰা হৈছিল।


follow-these-process-and-check-whether-your-aadhaar-and-pan-link-status-skd– News18 Assam\nPAN-Aadhaar Linking : মাত্ৰ ৫ মিনিটতে লিংক কৰক পেন আৰু আধাৰ, চাওক কিদৰে কৰিব\nNeha Kakkar’s Audition at Indian Idol 2: নিৰাশজনক! নেহা কক্কৰে গোৱা গীত শুনি নিজকে নিজে চৰিয়াইছিল অনু মালিকে.. চাওক ভিডিও\nUpdated:April 8, 2021, 9:16 AM IST\nপেন কাৰ্ডক আধাৰ কাৰ্ডৰ সৈতে সংযোগ কৰাৰ সময়সীমা ৩০ জুনলৈ বৃদ্ধি কৰিছে।\nকেন্দ্ৰীয় চৰকাৰে বৃদ্ধি কৰিছে পেন আৰু আধাৰ কাৰ্ড লিংকিং (PAN-Aadhaar Linking )ৰ সময়সীমা৷ পেন কাৰ্ডক আধাৰ কাৰ্ডৰ সৈতে সংযোগ কৰাৰ সময়সীমা ৩০ জুনলৈ বৃদ্ধি কৰিছে। আয়কৰ বিভাগে জনায় যে কোৰোণা ভাইৰাছ মহামাৰীৰ ফলত হোৱা অসুবিধাৰ বাবেই পেন-আধাৰৰ সংযোগ কৰাৰ অন্তিম তাৰিখ বৃদ্ধি কৰা হৈছে।\nলিংক নকৰিলে অচল হৈ পৰিব আপোনাৰ পেন কাৰ্ড -\nআয়কৰ বিভাগৰ মতে, যদি পেন কাৰ্ডৰ ধাৰকসকলে নিৰ্ধাৰিত সময়সীমাৰ ভিতৰত আধাৰৰ সৈতে পেন লিংক নকৰে তেন্তে পেন কাৰ্ড নিষ্ক্ৰিয় কৰা হ'ব।\nSMS প্ৰেৰণ কৰি কেনেকৈ আধাৰৰ সৈতে পেন কাৰ্ডক লিংক কৰিব -\nইয়াৰ বাবে আপুনি আপোনাৰ ফোনত UIDPAN টাইপ কৰিব লাগিব। তাৰ পিছত ১২টা সংখ্যাযুক্ত আধাৰ নম্বৰ টাইপ কৰক। ১০টা সংখ্যাযুক্ত পেন নম্বৰ টাইপ কৰক। আৰু 567678 বা 56161 নম্বৰত SMSটো প্ৰেৰণ কৰক। উদাহৰণস্বৰূপে, UIDPAN 111122223333 AAAPA9999Q .\nপেন কাৰ্ডক আধাৰৰ সৈতে লিংক কৰাৰ অনলাইন প্ৰক্ৰিয়া -\n১. আপুনি আয়কৰ বিভাগৰ Website - https://www.incometaxindiaefiling.gov.in/home যাওক।\n২. বাওঁফালে Link Aadhaar ক্লিক কৰক।\n৩. এতিয়া পেন, আধাৰ নম্বৰ আৰু আধাৰত থকা আপোনাৰ নাম পূৰণ কৰক।\n৪. তাৰ পিছত Captcha কোড প্ৰবিষ্ট কৰক আৰু লিংক আধাৰত ক্লিক কৰক।\n৫. এটা নিশ্চিতকৰণ পৃষ্ঠা খুলিব য'ত দেখুৱাব যে পেন সফলতাৰে আধাৰৰ সৈতে লিংক কৰা হৈছে ।\nআপুনি NSDL বা UTIITSL ৰ সেৱা কেন্দ্ৰ লৈ গৈও লিংক কৰিব পাৰে -\nপেন সেৱা প্ৰদানকাৰী, NSDL বা UTIITSL ৰ সেৱা কেন্দ্ৰলৈ গৈও পেন কাৰ্ড আৰু আধাৰ কাৰ্ড লিংক কৰিব পাৰিব। ইয়াৰ বাবে প্ৰপত্ৰ Annexure-I পূৰণ কৰিব লাগিব আৰু পেন কাৰ্ড আৰু আধাৰ কাৰ্ডৰ প্ৰতিলিপিৰ প্ৰয়োজন হ'ব। এই প্ৰক্ৰিয়াত এটা নিৰ্দিষ্ট মাচুল পৰিশোধ কৰিব লাগিব আপুনি।\nFirst published: April 8, 2021, 9:16 AM IST


আজিৰ পৰা বিশ বছৰৰ আগতে localization (স্থানীয়কৰণ) এটা বৃত্তি আৰু উদ্যোগ হিচাপে আমাৰ মাজত প্ৰচলিত নাছিল৷ আনকি চফ্টৱেৰ প্ৰকাশকসকলে ইয়াৰ বিষয়ে কোনো ধৰণৰ গুৰুত্বই দিয়া নাছিল৷ 1980 চন মানৰ পৰা কিছুমান চফ্টৱেৰ প্ৰকাশকে স্থায়ী-অস্থায়ীভাৱে কিছুমান ব্যক্তিক নিয়োগ কৰি নিৰ্দিষ্ট কিছুমান ভাষাত তেওঁলোকৰ উত্পাদিত দ্ৰব্যসমূহ অনুবাদ কৰিছিল৷ একাধিক ভাষালৈ (multilingual) অনুবাদ কৰিবলৈ তেওঁলোকৰ হাতত কোনো অনুবাদক নাছিল৷ কিন্তু 1980 চনৰ মধ্যম কালত প্ৰথম multi-language vendors (MLVs) স্থাপন কৰা হয়৷ সেইসময়তে INK (এতিয়া Lionbridge), IDOG (এতিয়া Bowne) আদিৰ দৰে নতুন কোম্পানীসমূহে বিভিন্ন ভাষাত কাৰিকৰী নথিপত্ৰ আৰু চফ্টৱেৰ অনুবাদ কৰাক বিশেষভাৱে গুৰুত্ব দিয়ে৷ ইয়াৰ পিছত ক্ৰমে ক্ৰমে 1990 চন মানৰ পৰা localization প্ৰায়বিলাক সফল ভাষা উদ্যোগতে সাধাৰণভাৱে ব্যৱহৃত এটা শব্দত পৰিণত হৈ পৰে৷ ইণ্টাৰনেটৰ জনপ্ৰিয়তাৰ লগে লগে চফ্টৱেৰ প্ৰকাশকসকলে তেওঁলোকৰ উত্পাদিত সামগ্ৰীসমূহ আন্তঃৰাষ্ট্ৰীয়কৰণ কৰাৰ লগতে, সাধাৰণ মানুহৰ মাজলৈকো লৈ যোৱাৰ কথা অনুভৱ কৰে৷ বিশেষকৈ চফ্টৱেৰ, দ্ৰব্য নথিভুক্তকৰণ, বিজ্ঞাপন আৰু ই-ব্যাণিজ্যিক ক্ষেত্ৰসমূহত localization বৃত্তি হিচাপে এটা নতুন পৰিচয় বহন কৰিছে৷ বৰ্তমান ভাৰতবৰ্ষতে একাধিক এনে ভাষা-অনুবাদ কৰা উদ্যোগ গঢ়ি উঠিছে৷ ইয়াৰে বেছিভাগ উদ্যোগে বাহিৰত থাকি কাম কৰা ব্যক্তি (freelancer)-ৰ হতুৱাই কাম কৰাই যদিও স্থায়ী কৰ্মচাৰী ৰাখিও কাম কৰা দুই এটা কোম্পানী আছে৷\nTranslation (অনুবাদ) localization (স্থানীয়কৰণ)-ৰ প্ৰায় সমসাময়িক শব্দ হ'লেও অৰ্থ আৰু ইয়াৰ কাৰ্য্য পদ্ধতিৰ ফালৰ পৰা দুয়োটাৰ মাজৰ প্ৰভেদ আছে৷ বৰ্তমান সময়ত মাইক্ৰ'চফ্টৰ বিভিন্ন অপাৰেটিং চিষ্টেমসমূহ বিভিন্ন স্থানীয় ভাষাত অনুবাদ কৰা দেখা পোৱা গৈছে৷ ইয়াৰ বিভিন্ন সংলাপ বাকচসমূহ, বিভিন্ন আইকনসমূহ, সহায় তথ্যসমূহ আদি সকলো অংশ localization প্ৰক্ৰিয়াৰে কৰা হৈছে৷ প্ৰধানতঃ localization প্ৰক্ৰিয়াত এটা নিদিষ্ট পৰিৱেশত খাপ খাব পৰাকৈ কোনো পাঠ (বিভিন্ন চফ্টৱেৰ প্ৰ'গ্ৰাম) অনুবাদ কৰা হয়৷ এই নিৰ্দিষ্ট পৰিৱেশটোকেই ক'ব পাৰি "locale" বা "স্থানীয়", এই ক্ষেত্ৰত উদাহৰণ স্বৰূপে অসমীয়াভাষী কম্পিউটাৰ ব্যৱহাৰকাৰী এজনে অসমীয়াতে তেওঁৰ নিজৰ কম্পিউটাৰটো ব্যৱহাৰ কৰিব পাৰে৷ এতিয়া প্ৰধান কথা হ'ল কিয় এই নতুন "locale" বা "স্থানীয়" শব্দটো ব্যৱহাৰ কৰা হ'ল? প্ৰথম কাৰণ হ'ল ই স্থানীয়কৰণ উদ্যোগসমূহৰ পৰা আহিছে৷ কিন্তু এই স্থানীয় শব্দটোৱে সাধাৰণ অৰ্থত ব্যৱহাৰ কৰা অৰ্থতকৈ কিছু বিস্তৃত ৰূপ পৰিগ্ৰহণ কৰে৷ The Localization Industry Standards Association (LISA)- ৰ মতে "Localization involves takingaproduct and making it linguistically and culturally appropriate to the target locale (country/region and language) where it will be used and sold." এটা স্থানীয়কৰণ উদ্যোগত সাধাৰণতে তলত উল্লেখ কৰা কাৰ্য্যকাৰিতাসমূহ দেখা যায়৷\n(ক) প্ৰকল্প পৰিচালনা\n(খ) চফ্টৱেৰৰ অনুবাদ আৰু ইঞ্জিনিয়াৰিং\n(গ) অনলাইন সহায় বা ৱেব সমলৰ অনুবাদ, ইঞ্জিনিয়াৰিং আৰু সমীক্ষা\n(ঘ) বিভিন্ন নথিপত্ৰৰ অনুবাদ আৰু ডি.টি.পি\n(ঙ) মাল্টিমিডিয়া আৰু কম্পিউটাৰ আধাৰিত উপাদানসমূহৰ অনুবাদ (স্থানীয়কৰণ)\n(চ) স্থানীয়কৰণ কৰা চফ্টৱেৰ বা ৱেব প্ৰয়োগ (application)-ৰ কাৰ্য্যকাৰিতা\nপ্ৰশ্ন হয় ভাষা অনুবাদ কৰা উদ্যোগসমূহে অনুবাদৰ ক্ষেত্ৰত Translation (অনুবাদ) শব্দটোৰ পৰিৱৰ্তে localization (স্থানীয়কৰণ) শব্দটো কিয় ব্যৱহাৰ কৰিব লগা হ'ল৷ কিছুমান ব্যক্তিৰ মতে ইয়াৰ কাৰণ হ'ল- পূৰ্বতে বিভিন্ন অনুবাদৰ ক্ষেত্ৰত সকলো শব্দ, দ্ৰব্যকে নিৰ্দিষ্ট ভাষাটোলৈ অৰ্থগত অনুবাদ কৰি দিয়াৰ ফলত কিছুমান শব্দ আৰু অৰ্থৰ ক্ষেত্ৰত এটা হাস্যকৰ পৰিৱেশ দেখা দিছিল৷ যাৰ বাবে গোটেই বিষয়বস্তুটোৱেই ৰম্য-ৰচনাৰ শাৰীলৈ গতি কৰিছিল৷ এই ক্ষেত্ৰত প্ৰধান সমস্যা হৈ দেখা দিছিল ইণ্টাৰনেট আৰু কম্পিউটাৰত ব্যৱহৃত বিভিন্ন নতুন নতুন শব্দৰ অনুবাদৰ ক্ষেত্ৰত৷ কম্পিউটাৰ, ম'বাইল আদিত ব্যৱহাৰ কৰা অনেক শব্দই সাধাৰণ মানুহৰ মাজত প্ৰচলিত হৈ পৰে আৰু তেনে বহু শব্দই স্থানীয় ভাষাটোৰ মাজত নিগাজিকৈ স্থান লাভ কৰে৷ তেনে শব্দবোৰক অনুবাদ কৰি মানুহৰ মাজত প্ৰচাৰ কৰিলে কিছু অসুবিধাৰ সৃষ্টি হয়৷ চফ্টৱেৰ প্ৰকাশকসকলৰ মূল উদ্দেশ্য হৈছে পৃথিৱীৰ চুকে-কোণে তেওঁলোকৰ উত্পাদিত সামগ্ৰী বিক্ৰী কৰা৷ সেয়ে তেওঁলোকে স্থানীয় ভাষালৈ তেওঁলোকৰ উত্পাদিত সামগ্ৰীসমূহৰ নিৰ্দেশাৱলীসমূহ অনুবাদ কৰাই সাধাৰণ মানুহক জনাব বিচাৰে৷ এই ক্ষেত্ৰত তেওঁলোকে অনুবাদৰ দ্বাৰা নতুন শব্দ সৃষ্টি কৰাতকৈ স্থানীয় ভাষাটোত প্ৰচলিত শব্দৰ ওপৰত অধিক গুৰুত্ব দিয়ে৷\nবৰ্তমানসময়ত ভাষা স্থানীয়কৰণ এটা অতি লাভজনক উদ্যোগত পৰিণত হৈছে৷ এটা কম্পিউটাৰত ইণ্টাৰনেট সংযোগ কৰি ঘৰতে এজন ব্যক্তিয়ে এনে কাম হাতত ল'ব পাৰে৷ কিন্তু ইয়াৰ বাবে ব্যক্তিজন স্থানীয় হোৱা অতি প্ৰয়োজন৷ কম্পিউটাৰৰ, বিভিন্ন অনুবাদ সঁজুলি, পৰিভাষিক শব্দাৱলীৰৰ জ্ঞানৰ লগতে ভাষা-সাহিত্য-সংস্কৃতি দিশৰো জ্ঞানৰ অতি প্ৰয়োজন৷ তেনে পাৰ্গত এজন ব্যক্তিৰ পৰাহে আমি ভাল অনুবাদ আশা কৰিব পাৰোঁ৷ আমি ওপৰত ভাষা স্থানীয়কৰণক এক সন্মানজনক বৃত্তি বুলি কৈছোঁ কাৰণ এটা বিদেশী ভাষাক স্থানীয় ভাষালৈ অনুবাদ কৰাৰ ক্ষেত্ৰত অনুবাদ কৰা ব্যক্তিজন সচেতন নহ'লে ভাষাটো বিকৃত ৰূপত প্ৰকাশ হ'ব পাৰে৷ এজন অনুবাদকৰ ওপৰতে এটা ভাষাৰ ভৱিষ্যত বহুখিনি নিৰ্ভৰ কৰে৷\nPosted by Anjal at 4:41 AM No comments:\nLabels: Language Localization\nPosted by Anjal at 1:42 AM2comments:\nসম্প্ৰতি অসমীয়া ভাষাত কেইবাখনো সংবাদ-পত্ৰ আৰু নিউজ চেনেলৰ প্ৰচলন হৈছে৷ ইয়াৰ ফলত সংবাদ মাধ্যমৰ মাজত দেখা দিছে এক অঘোষিত প্ৰতিযোগিতা৷ এহাতে সংবাদ-পত্ৰ আৰু নিউজ চেনেলসমূহৰ বৃদ্ধিয়ে পাকঘৰৰ পৰা ৰজাঘৰলৈকে সকলো সংবাদ কঢ়িয়াই আনিছে আনহাতে সংবাদ মাধ্যমৰ ব্যৱসায়িক প্ৰতিযোগিতাই সংবাদপত্ৰৰ বিশ্বাসযোগ্যতা বহু ক্ষেত্ৰতে ভঙ্গ কৰিছে৷ সংবাদ-পত্ৰ আৰু নিউজ চেনেলসমূহৰ নিৰপেক্ষতা অতি প্ৰয়োজনীয় বিষয়৷ কাৰোপক্ষত নাথাকি ৰাইজৰ পক্ষত থকাই হৈছে সংবাদ সেৱাৰ মূল লক্ষ্য৷ ৰাইজৰ বিভিন্ন সমস্যাৰ লগতে সমাজৰ বিভিন্ন চুকে-কোণে হোৱা ঘ্টনাসমূহক লোকচক্ষ্যুৰ আওতালৈ আনি চৰকাৰৰ সজাগ কৰি তোলাই প্ৰধান ধৰ্ম হোৱা উচিত৷ কিন্তু সম্প্ৰতি অসমৰ সংবাদ-পত্ৰ আৰু নিউজ চেনেলসমূহে বহু ক্ষেত্ৰত নিজৰ নীতি-আদৰ্শ বিসৰ্জন দি ৰাজনৈতিক নেতাৰ বহতীয়া হৈ পৰিছে৷ সংবাদ মাধ্যমসমূহৰ মালিকপক্ষও কোনো একোটা নিৰ্দিষ্ট ৰাজনৈতিক দলৰ পৃষ্ঠপোষক হোৱাৰ বাবেই সংবাদ মাধ্যমৰ বিশ্বাসযোগ্যতা বহু ক্ষেত্ৰত ভঙ্গ হৈছে৷ নিজে নিৰপেক্ষ নহ’লে সেইজন মালিকৰ দ্বাৰা প্ৰচলিত সংবাদ-পত্ৰ বা নিউজ চেনেল একোটাৰ পৰা কেতিয়াও নিৰপেক্ষ সংবাদৰ আশা কৰিব নোৱাৰি৷ আমি ব্যক্তিগতভাৱে অনলাইনত প্ৰতিখন সংবাদ-পত্ৰ পঢ়োঁ৷ টেলিভিচনতো নিউজ চেনেলসমূহ চাওঁ৷ কোনোখন বাতৰি কাকতৰ লগতে কোনোখন বাতৰি কাকতৰ সংবাদ নিমিলে৷ কোনো কাকতত যদি একোজন ৰাজনৈতিক নেতাই কৰা দুৰ্নীতিৰ তথ্য উদঙাই দেখুৱাইছে আন এখন কাকতে সেইখন কাকতৰ বিৰুদ্ধে সেইজন নেতাৰ একপক্ষীয় ভাষ্যকে বৰ বৰ আখৰেৰে প্ৰকাশ কৰিছে৷ মূল দুৰ্নীতিৰ ছবিখনৰ বিষয়ে কোনো অনুসন্ধানেই কৰা দেখা নগ’ল৷ নিউজ চেনেলসমূহৰো একেই দশা৷ অনৰ্থক হৈ-চৈ৷ তিলটোকে তালটো কৰি ২৪ ঘ্ণ্টাই একেটা বাতৰিকে চলাই থাকিব পাৰিলেই যেন নিজৰ দায়িত্ব শেষ৷ সাম্প্ৰতিক নিউজ চেনেলসমূহৰ এনে চৰিত্ৰকে অতি সুন্দৰ ৰূপত ব্যঙ্গ কৰিছে ‘পিপলি লাইভ’ নামৰ বোলছবিখনে৷\nআমি ব্যক্তিগতভাৱে এটা কথা অনুভৱ কৰিব নোৱাৰো যে, অসমৰ প্ৰায় সংবাদ-পত্ৰ আৰু নিউজ চেনেলৰ মালিকসকলে ৰাজনীতি আৰু সংবাদসেৱা একেলগে কৰাৰ কথা কিয় ভাৱে? আমি কোনো সংবাদ মাধ্যমৰ নাম উল্লেখ নকৰিলেও পাঠকসকলে দৃষ্টি নিক্ষেপ কৰিলে দেখা পাব মালিকসকল প্ৰায়ে লাহে-লাহে ৰাজনীতিলৈ প্ৰৱেশ কৰে নাইবা ৰাজনীতিৰ পৰা সংবাদ-মাধ্যমলৈ প্ৰৱেশ কৰিছে৷ অসমত এতিয়াও বহুটো উদ্যোগৰ অভাৱ, ব্যক্তিগত কোম্পানী প্ৰায় নাই বুলিবই পাৰি৷ এনে ক্ষেত্ৰত সংবাদ মাধ্যমৰ সংখ্যা দিনে দিনে বৃদ্ধি পায় আহিছে৷ সেই দৰে সাংবাদিকৰো সংখ্যাও বৃদ্ধি পাইছে৷ একো চাকৰি নাপালেও যেন সাংবাদিক হ’ব পাৰি৷ কাৰণ আজিৰ তাৰিখত ডাক্তৰ আৰু সাংবাদিকৰ কেতিয়াও মৰণ নাই৷ বেমাৰৰ দৰে সমাজত খবৰৰ অভাৱ নহয়৷ ইয়াৰ কাৰণ কি? আজি সংবাদ মাধ্যম কোটি টকাৰ ব্যৱসায়ৰ একোটা উদ্যোগলৈ পৰিণত হৈছে৷ সেয়ে আজি জকাইচুকৰ পোহাৰীৰ চুপটিৰ পৰা বিধানসভাৰ মুখাপিন্ধা ভদ্ৰলোকৰ চুপটিলৈকে, নদাই-ভদাইৰ বেজী চোৰৰ পৰা ক-খ-গ-ঘৰ কোটি কোটি টকাৰ চোৰলৈকে সকলো এই উদ্যোগৰ কেচামাল হৈছে৷ ৰাইজৰ উপকাৰ আহক নাহক এই উদ্যোগসমূহ লহ-পহকৈ বাঢ়ি গৈছে৷ এনে ধৰণৰ বিষয়েও সংবাদ মাধ্যমৰ বিশ্বাসযোগ্যতা বহু ক্ষেত্ৰত ভঙ্গ কৰিছে বুলি ভাবিব পাৰি৷\nব্যক্তিগতভাৱে আমি বৰ্তমান সংবাদ মাধ্যমত কাম নকৰিলেও বহুদিন সংবাদ-পত্ৰৰ লগত জড়িত আছিলোঁ৷ লগতে কটন-কলেজৰ পৰা সাংবাদিকতাৰ ডিপ্লমাও গ্ৰহণ কৰিছিলোঁ৷ সাংবাদিকতাৰ পাঠদান কৰোঁতে ৰাজ্যখনৰ লগতে বাহিৰৰো বিভিন্ন প্ৰতিষ্ঠিত সম্পাদক আৰু সংবাদ সেৱাৰ লগত জড়িত ব্যক্তিয়ে পাঠদান কৰিছিল৷ তেওঁলোকে আমাক সংবাদ মাধ্যমৰ নীতি-আদৰ্শৰ বিভিন্ন শিক্ষা দিছিল৷ কিন্তু যেতিয়া বাস্তৱত ভৰি দিছিলোঁ তেতিয়া লক্ষ্য কৰিছিলোঁ পাঠদানৰ শিক্ষা আৰু সংবাদ মাধ্যমৰ ব্যৱসায় একে নহয়৷ ব্যৱসায়ৰ স্বাৰ্থতে আজি সংবাদ মাধ্যমে নিজৰ নীতি আদৰ্শ বহু ক্ষেত্ৰত জলাঞ্জলি দিছে৷ আজি সংবাদ মাধ্যমে বহু হাজাৰ ব্যক্তিক দৈনিক ৰোজগাৰ দিছে৷ সংসাৰ চলিবলৈ অৰ্থৰ প্ৰয়োজন৷ এই অৰ্থৰ তাগিদাই হয়টো বহু সাংবাদিকক পথভ্ৰষ্ট হ’বলৈ বাধ্য কৰিছে৷ কিন্তু সংবাদ সেৱাৰ নীতি-আদৰ্শত শপত লোৱা একোজন ব্যক্তিৰ বাবে এয়া উচিত নে? এই প্ৰশ্নৰো উত্তৰ নথকা নহয়৷ উচিত অনুচিতৰ বিচাৰ যেতিয়া জীৱন-মৰণৰ সমস্যা হয় তেতিয়াই হয়টো প্ৰতিজন সাংবাদিকেই নীতি-আদৰ্শ জলাঞ্জলি দিবলৈ বাধ্য হয়৷ অসমত পৰাগ দাস আৰু অন্য বহুজন ইয়াৰ জলন্ত উদাহৰণ৷ এতিয়া অসমত সংবাদ-পত্ৰ ৰাজনৈতিক নেতাৰ চিকাৰ হৈ পৰিছে৷ এতিয়াও অসমত সাংবাদিকতাৰ আদৰ্শক খামুচি ধৰি থকা বহুটো সাংবাদিক আছে৷ কিন্তু তেনে সাংবাদিকসকল হয়টো কোনোবা ৰাজনৈতিক নেতাৰ ক্ষোভৰ কাৰণ হৈছে নাইবা মালিকৰ পক্ষপাতিত্বৰ বলী হৈছে৷ নিজৰ চাকৰিৰ স্বাৰ্থতে ইচ্ছাৰ বাহিৰেও মালিকৰ কথাত সংবাদৰ ৰেহ-ৰূপ সলনি কৰিবলৈ বাধ্য হৈছে৷ ৰাজনীতিৰ অবিহনে ৰাজ্য এখন চলিব নোৱাৰে৷ কিন্তু ৰাজনীতিয়েই এতিয়া অসমৰ সকলো সমস্যাৰ মূল কাৰণ বুলিব পাৰি৷ ৰাজনীতিত কোনো নিৰপেক্ষতাৰ আশা কৰিব নোৱাৰি৷\nসংবাদ মাধ্যম সমাজ এখনৰ আইনা স্বৰূপ৷ সমাজৰ প্ৰত্যেকজন শিক্ষিত অশিক্ষিত ব্যক্তিয়েই ইয়াৰ মাজেদি নিজৰ সমাজখনক দেখা পায়৷ প্ৰত্যেক ব্যক্তিয়ে যিহেতু সমাজৰ একোটা অঙ্গ গতিকে সেই আইনাখনত কেতিয়াবা নিজক দেখাটো কোনো ডাঙৰ কথা হ’ব নোৱাৰে৷ নিজৰ মুখখন পৰিষ্কাৰ নকৰি আইনাখন ভাঙি পেলোৱা যেন অৰ্থহীন কথা একেদৰে নিজকে সংশোধন নকৰি সংবাদ মাধ্যমক আক্ৰমণৰ লক্ষ্য কৰি লোৱাও অবিবেকী আচৰণ৷ একেদৰে সংবাদ মাধ্যমেও নিজকে সমাজৰ আইনা হ’বলৈ যাওতে নিজৰ স্বচ্চতাৰ প্ৰতি গুৰুত্ব দিয়া উচিত৷ আইনাৰ স্বচ্ছতা যেনেকৈ পিছফালৰ চিলিকনৰ লেয়াৰটোৰ ওপৰত নিৰ্ভৰ কৰে সেইদৰে সংবাদ মাধ্যমসমূহেও উন্নতমানৰ নিৰপেক্ষতাৰ এটা লেয়াৰ সৃষ্টি কৰিব পাৰিলেহে সমাজ এখন উজ্জ্বল ৰূপত প্ৰতিফলিত হৈ উঠিব৷ অন্যথা সমাজে এদিন তেনে আইনাক ভাঙি পেলালেও কোনো ডাঙৰ কথা নহ’ব৷\nPosted by Anjal at 11:18 PM No comments:\nLabels: Assamese News Paper\nবৰ্তমান টিভিত শিশুৰ বাবে কেইবাটাও চেনেলত বিভিন্ন এনিমেশ্বন ধাৰাবাহিক প্ৰচাৰ কৰে৷ যিবোৰ এতিয়া শিশুৰ বাবে অধিক মনোৰঞ্জনৰ আহিলা হৈ পৰিছে৷ মিকি-মাউচৰ দৰে হাঁহি উঠা এনিমেশ্বনবোৰ অৱশ্যে চাই থাকিলে কেতিয়াবা নিজৰো মনটো পাতল লাগে৷ আনপিনে বাল গনেশ, বাল হনুমান, শ্ৰীকৃষ্ণ আদিৰ দৰে এনেমেশ্বন চিৰিয়েলবোৰেও শিশুৰ মনত অনেক প্ৰভাৱ বিস্তাৰ কৰিছে৷ ইয়াৰ দ্বাৰা শিশুসকলক আমাৰ পৌৰাণিক কাহিনীৰ শিক্ষা দিয়াটোও উচিত পদক্ষেপ বুলিব পাৰি৷ কিন্তু কেতিয়াবা কেতিয়াবা কিছুমান অভিভাৱকৰ পৰা শুনা যায় তেওঁলোকৰ শিশুসকলে এতিয়া টিভিৰ সন্মুখৰ পৰা উঠিবলৈকে মন নকৰে৷ আনকি বাহিৰত খেলা-ধূলা কৰাৰ পৰাও বিৰত থাকে৷ আন এচামৰ মতে আকৌ ডাঙৰ সকলে কেতিয়াবা টিভিৰ ৰিম'ৰ্ট ল'বলৈকে সুবিধা নাপায়৷ চেনেল সলনি কৰিলেই চিঞৰ-বাখৰ!\nমোৰ ইয়াত মানে ইন্দ'ৰত এঘৰ অসমীয়া পৰিয়াল আছে৷ তেওঁলোকৰ এহাল সৰু ল'ৰা-ছোৱালী আছে৷ মই প্ৰায় বন্ধ দিনত তালৈ যাওঁ৷ দিনটো সিহঁত এনিমেশ্বন ধাৰাবাহিক চাই থাকে৷ দেউতাক বা মই চাওঁ বুলিও বাতৰি এটা বা চিনেমা এখন চাবলৈ নাপাওঁ৷ সিহঁত বাহিৰলৈ গ'লে আমি চল-চাতুৰি কৰি চেনেলটো সলনি কৰোঁ আৰু ৰিম'ৰ্টো লুকুৱাই থওঁ৷ কিন্তু সিহঁত আহিয়েই ৰিম'ৰ্টটো নাপালে টিভিটোতে পুনৰ চেনেল সলনি কৰি দিয়ে৷ গতিকে আকৰীৰ সৈতে গৃহ বাস কৰিবলৈ হ'লে অকৰা হ'ব লগা হোৱাৰ দৰে আমিও কাৰ্টুন হ'বলৈ ৰাজি হ'লো৷ যোৱা দেওবাৰে ভাত খাই উঠি ল'ৰা-ছোৱালীহালৰ লগতে টিভি চাই আছোঁ৷ মই সিহঁতক মাজে মাজে এইটো কোন, সেইটো কোন আদি সুধি থাকো আৰু সিহঁতে মোক আনন্দতে কাহিনীটো কৈ থাকে৷ এখন ধাৰাবাহিক চাই থাকোতে এবাৰ সুধিলোঁ এইটো কোন?\nছোৱালীজনীৰ উত্তৰ- ভীম\nআকৌ সুধিলোঁ সেইটো কোন?\nতাই পুনৰ ক'লে - টাৰজান\nমই চক্ খাই গ'লোঁ৷ লগে লগে তাইৰ দেউতাক আৰু মই চকুৱে চকুৱে চালোঁ৷ ক'ত মহাভাৰতৰ ভীমৰ কাহিনী আৰু ক'ত আধুনিক টাৰজানৰ কাহিনী৷ এই এনিমেশ্বন ধাৰাবাহিকবোৰে মানে এনেদৰেই পৃথিৱীৰ সমষ্ট সাধুকথাবোৰক খিচিৰি কৰি এটা নতুন কাহিনী কৰিছে৷ আমি তাকে সিহঁতৰ আগত মেলি ধৰিছোঁ৷ কাহিনীটোত মন কৰিলোঁ "টাৰজানৰ বাঘ পোৱালীএটাক এটা চিকাৰীয়ে জালত বন্দী কৰিছে আৰু ভীমে গৈ তাক মোকোলাই আনিছে"৷ কিযে হাঁহি উঠা৷ হাঁহি হাঁহি চকুৰ পানী ওলাই গ'ল৷\nমই তাইক ক'লো ভীম আৰু টাৰজান কেনেকৈ একেলগ হ'ল? তাইৰ সহজ উত্তৰ "কিয়া পতা?" (তাই অসমীয়া, ইংৰাজী জানে যদিও সৰু সুৰা উত্তৰ দিওঁতে হিন্দীতে কয়)৷ হয় সিহঁতেনো কেনেকৈ জানিব৷ আমিয়েই বাৰু সিহঁতক শিকাবলৈ যত্ন কৰিছোঁ জানোঁ৷ আমাৰ "বুঢ়ি আইৰ সাধু", "পঞ্চতন্ত্ৰ"ৰ সাধু এতিয়া ক'ৰবাত পৰি ভেকুৰ লাগিছে৷ মনতে ভাবিছিলোঁ এই সাধুবোৰকো কোনোবাই এনিমেশ্বন ধাৰাবাহিক হিচাপে তৈয়াৰ কৰা হ'লে! কিন্তু আমি মাক-দেউতাকক আমনি নকৰাকৈ, বাহিৰৰ ধূলি-বালি নেখেলাকৈ, শান্ত-শিষ্টভাৱে টিভিৰ সন্মুখত বহি থকা শিশু কেইটাক দেখি আনন্দ পাওঁ৷ গৌৰৱ কৰোঁ আমাৰ মইনা বৰ ভাল৷ অকনো আমনি নকৰে৷ টিভিটো পালে তাক একোকে নালাগে!!\nহয়৷ হয়৷ হয়৷ আমাক একোকে নালাগে৷\nPosted by Anjal at 3:34 AM 1 comment:\nLabels: Animation serial\nPosted by Anjal at 1:44 AM No comments:\nসম্প্ৰতি এটা কথা প্ৰায়ে শুনা যায় যে অসমীয়া ভাষা সংকটৰ সন্মুখিন হৈছে৷ বিভিন্ন আলোচনা, যুক্তি-তৰ্কও হৈছে৷ কোনোৱে আৱেগিকভাৱে প্ৰচলিত অসমীয়া ভাষালৈ লক্ষ্য কৰি কৈছে এনেকৈ থাকিলে এদিন অসমীয়া ভাষা হেৰাই যাব৷ কিন্তু আন এচামে যুক্তি তৰ্কৰে প্ৰমাণ কৰিছে অসমীয়া ভাষা নমৰে, মৰিব নোৱাৰে৷ কিন্তু সকলো যুক্তি তৰ্কলৈ লক্ষ্য কৰিও এটা কথা নুই কৰিব নোৱাৰি যে, কিছু কিছু ক্ষেত্ৰত ভাষাটো সংকটৰ সন্মুখিন হৈছে৷ কিন্তু কি কৰা যায় ? এটা ডাঙৰ প্ৰশ্ন৷ এদিন অসমীয়া ভাষাক উদ্ধাৰ কৰিবৰ কাৰণেই ভাষা অন্দোলন হৈছিল৷ মাধ্যমিক আন্দোলন হৈছিল৷ অনেক যুৱক শ্বহিদ হ'ল৷ সেই সকল ব্যক্তিয়ে চৰকাৰ গঠন কৰি ৰাজপাত খালে৷ কিন্তু ফল !!! ফুটুকাৰ ফেন৷ নিজেই নিজৰ কাৰ্য্যকালতে অসমীয়া ভাষাক প্ৰশাসনীয় কাম-কাজত ব্যৱহাৰ কৰিব নোৱাৰিলে৷ আজি এনে পৰিৱেশ হৈছে আমি অসমীয়াত দৰখাস্ত এখন লিখিবলৈ লাজ পাওঁ৷ আনৰ হতুৱাই হ'লেও ইংৰাজীত লিখি নিলেহে অফিচত জমা দিব পাৰি৷\nকিন্তু এনেকৈ থাকিলে হ'বনে? বিজ্ঞানে আমাক কিছুমান সুবিধা প্ৰদান কৰিছে৷ তেনে এটা সুবিধা হ'ল ইণ্টাৰনেট৷ সিদিনা মোৰ এজন বন্ধুৱে কথাৰ প্ৰসঙ্গত ক'লে "যি উদ্দেশ্য আগত ৰাখি ইণ্টাৰনেট আৱিস্কাৰ হৈছিল তাৰ আধাও উচিত কামত ব্যৱহাৰ নহয়" তেওঁ অৱশ্যে "ছ'চিয়েল নেটৱৰ্কিং চাইট"বোৰৰ কথা লক্ষ্য ৰাখিহে কৈছিল৷ কিন্তু সিদিনা যেতিয়া মই ফেচবুকত "অসমীয়া কথা বতৰা" আৰু বিজ্ঞাপনৰ বিষয়ত 60 টা মন্তব্য প্ৰকাশ পোৱা আৰু শেষত কাকতলৈ চিঠি লিখাৰ কথা জনালোঁ তেওঁ আমাৰ কাৰ্য্যৰ সলাগ লৈ ক'লে "সঁচাই এই চাইটবোৰ মূলতঃ এনে গঠনমূলক কাৰ্য্যৰ বাবেহে তৈয়াৰ কৰা হৈছিল, আমিহে অনৰ্থক চাট কৰি নষ্ট কৰিছোঁ"৷ মনটো ভাল লাগি গ'ল৷\nশেহতীয়া ভাৱে ইণ্টাৰনেটৰ জড়িয়তে অসমীয়া ভাষা ৰক্ষাৰ যি আন্দোলন হৈছে তাত অসমীয়া যুৱকসকলৰ নব্য চিন্তাৰ বীজ লুকাই আছে৷ ইয়াৰ মাজতে যেন বহুতৰে সুপ্ত প্ৰতিভা প্ৰকাশ হৈছে৷ সঁচাই যুৱ উশৃংখলতাৰ ভাষণ দিয়া সকলৰ সন্মুখত এই সকলো একো একোজন আদৰ্শৰ প্ৰতিক৷ আমাৰ সকলোৰে এতিয়া দায়িত্ব হৈছে এই আদৰ্শক প্ৰতিজন ব্যক্তিৰ প্ৰাণত সঞ্চাৰিত কৰা৷ প্ৰতিজন যুৱকৰ বুকুলৈ কঢ়িয়াই নিয়া৷ আহক এই নতুন "ফেইচবুক ভষা আন্দোলন"ত আমি নিজকে জড়িত কৰি নিজকে অসমীয়া হিচাপে গৌৰৱ অনুভৱ কৰোঁ৷\nPosted by Anjal at 4:21 AM 1 comment:\nLabels: Assam facebook\nগুৱাহাটী মহাবিদ্যালয়ত পাঠ কৰা গৱেষণা-পত্ৰৰ সংক্ষিপ্ত ৰূপ৷\nঅসমীয়া ভাষা অসমৰ উত্তৰ-পূব প্ৰান্তৰ এটা অতি শক্তিশালী ভাষা৷ ভাৰতীয় সংবিধানৰ অষ্টম অনুচ্ছেদ অনুসৰি চৰকাৰীভাৱে স্বীকৃত অসমীয়া ভাষা সমগ্ৰ উত্তৰ পূৰ্বাঞ্চলৰ এক সংযোগী ভাষা হিচাপেও প্ৰচলিত হৈ আছে৷ অসমৰ ২,৬৬,৩৮,৪০৭ জন (২০০১ চনৰ লোকপিয়ল অনুসৰি) লোকৰ আধা সংখ্যকৰ বাবেই অসমীয়া ভাষা প্ৰধান ভাব বিনিময়ৰ মাধ্যম৷ সেয়েহে এক স্বকীয় ভাষা শৈলীৰে জোনাকী যুগৰ পৰা আজিৰ অৱস্থাত উপনিত হোৱা অসমীয়া ভাষাৰ ভৱিষ্যত বোৱতী নদীৰ দৰেই বহ্নিমান৷ তথাপি সময়ে সময়ে অসমীয়া ভাষাৰ সংকট আৰু ইয়াৰ ভৱিষ্যত সম্পৰ্কে প্ৰশ্ন উত্থাপন নোহোৱাকৈ থকা নাই৷ সময়ৰ পৰিৱৰ্তন, উচ্চ শিক্ষা, ঔদ্যোগিক বিকাশ আৰু ন-ন আধুনিক বৈজ্ঞানিক সঁজুলিৰ ব্যৱহাৰে এখন সমাজলৈ বিভিন্ন পৰিৱৰ্তন কঢ়িয়াই আনে৷ সমাজৰ এই পৰিৱৰ্তনে পোন প্ৰথমে আমাৰ অজ্ঞাতে পৰোক্ষভাৱে প্ৰভাৱ পেলাই সমাজখনত প্ৰচলিত হৈ থকা ভাষাটোৰ ওপৰত৷ কাৰণ সমাজ এখনৰ ভাবৰ আদান প্ৰদানৰ প্ৰধান আহিলাই হ’ল ইয়াৰ ভাষা৷ বৰ্তমান অসমীয়া ভাষাৰ ৰূপটোলৈ লক্ষ্য কৰিলে দেখা যায় যে, উপৰোক্ত কাৰকসমূহে অসমীয়া ভাষাৰ মাজত ব্যাপক প্ৰভাৱ বিস্তাৰ কৰিছে৷ প্ৰধানতঃ ইংৰাজী, হিন্দী আৰু বাংলা শব্দৰ প্ৰভাৱে অসমীয়া কথিত আৰু লিখিত দুয়োটা ৰূপতে প্ৰভাৱ বিস্তাৰ কৰি বহুতো পূৰণি অসমীয়া শব্দৰ প্ৰতিয়েই ভাবুকিৰ সৃষ্টি কৰিছে৷\nএটা জাতিৰ জাতীয় ভাষাটো কথিত আৰু লিখিত দুয়োটা ৰূপতে জীয়াই থাকে৷ ভাষাৰ কথিত ৰূপটোৱেই ভাষা এটাক জীয়াই ৰখাৰ প্ৰধান সম্বল যদিও ইয়াৰ লিখিত ৰূপটোৱেও বহু সময়ত ভাষাটোক প্ৰভাৱিত কৰা দেখা যায়৷ ভাষাৰ লিখিত ৰূপটো জীয়াই থাকে প্ৰচলিত সাহিত্যৰ মাধ্যমেৰে৷ লিখিত ভাষাই ভাষাটোৰ শুদ্ধ ৰূপ আৰু জাতীয় শব্দসমূহক ধৰি ৰাখি ভাষাটোক আন আন জাতিৰ ওচৰত আত্মমৰ্য্যদাৰে জীয়াই থকাৰ পথ ৰচনা কৰে৷ কিন্তু বৰ্তমান অসমীয়া ভাষাৰ লিখিত সাহিত্যৰ মাজত অনেক দেশী-বিদেশী শব্দৰ প্ৰচলনে নিভাজ অসমীয়া শব্দসমূহৰ ব্যৱহাৰত বাধাৰ সৃষ্টি কৰিছে৷ এই ক্ষেত্ৰত গুৰুত্বপূৰ্ণ ভূমিকা গ্ৰহণ কৰিছে সংবাদ-পত্ৰ, বিভিন্ন আলোচনী আৰু দূৰদৰ্শনৰ ব্যক্তিগত নিউজ চেনেলসমূহৰ লগতে এফ.এম ৰেডিঅ’সমূহে৷\nএটা কথা অনস্বীকাৰ্য্য যে, ভাষা পৰিৱৰ্তনশীল৷ গতিয়েই ভাষা একোটাৰ প্ৰাণ৷ স্থিতিশীল ভাষাই কেতিয়াও প্ৰাণ পাই উঠিব নোৱাৰে৷ সময়ৰ লগত খাপ খাবলৈ যাওতে বা উদ্যোগ আৰু বিজ্ঞানৰ ন-ন সঁজুলিৰ লগত জীৱন যাপন কৰোঁতে, সেই বস্তুসমূহক ব্যৱহাৰ কৰোঁতে দেখা যায় যে, বৰ্তমান অসমীয়া ভাষাত তাৰ প্ৰতিশব্দৰ অভাৱৰ বাবেই হওক বা সময়ৰ লগত খোজ মিলাবলৈ যাওতে হাতৰ কাষতে পোৱা ইংৰাজী শব্দকে আমি গ্ৰহণ কৰোঁ৷ ইয়াৰ ফলত অসমীয়া ভাষালৈ হোৱা পৰিৱৰ্তনে সুদূৰ ভৱিষ্যতে এক গভীৰ সংকট কঢ়িয়াই অনাৰ সন্দেহ নুই কৰিব নোৱাৰি৷\nঅসমীয়া ভাষাৰ জন্ম আৰু সাম্প্ৰতিক অসমত ইয়াৰ ব্যৱহাৰ:\nপৃথিৱীৰ বৃহত্তম ভাষাগোষ্ঠী ইন্দো-ইউৰোপীয় ভাষা পৰিয়ালৰ বিভিন্ন পৰিৱৰ্তনৰ ফলস্বৰূপে খ্ৰীষ্টীয় দশম-একাদশ শতিকাতে অসমীয়া ভাষাৰ জন্ম হয়৷ সেই সময়ৰ পৰা আজিৰ অৱস্থা পাওঁতে অসমীয়া ভাষাই বিভিন্ন ধ্বনিতাত্ত্বিক আৰু ৰূপতাত্বিক পৰিৱৰ্তন বহন কৰিছে৷ ইয়াৰ লগে লগে অসমীয়া ভাষাৰ শব্দ ভাণ্ডাৰতো অনেক দেশী-বিদেশী শব্দই চহকী কৰিছে৷ এনে শব্দবোৰক ধাৰ কৰা শব্দ বা ঋণ শব্দ বুলি কোৱা হয়৷ দুটা ভাষা সম্প্ৰদায়ৰ মাজত সাংস্কৃতিক, সামাজিক, ৰাজনৈতিক, অৰ্থনৈতিক যোগাযোগৰ প্ৰধান মাধ্যম হ’ল এই ঋণ শব্দসমূহ৷ কোনো এখন সমাজত এটা উচ্চ শ্ৰেণীৰ ভাষাই প্ৰভাৱ বিস্তাৰ কৰাৰ পিছত নিম্ন শ্ৰেণীৰ ভাষা এটালৈ অনেক ধৰণৰ শব্দ কথিত আৰু লিখিত ভাষাৰ মাধ্যমেৰে প্ৰচলিত হয়৷ পিছলৈ এই শব্দসমূহেই স্থানীয় ভাষাটোত নিগাজিকৈ বহি সেই ভাষাৰ ব্যাকৰণীক ৰূপসমূহ গ্ৰহণ কৰি প্ৰতিষ্ঠা লাভ কৰে৷ শব্দৰ ধাৰে ভাষা এটালৈ যোগাত্মক প্ৰভাৱ কঢ়িয়াই আনে যদিও অত্যাধিক ধাৰ কৰা শব্দই ভাষা এটাক ক্ষতিও কৰিব পাৰে৷ সাম্প্ৰতিক অসমীয়া ভাষাৰ মাজত মন কৰিলে দেখা যায় যে কোনো বাচ বিচাৰ নোহোৱাকৈ ইংৰাজী, হিন্দী, বাংলা শব্দক ব্যৱহাৰ কৰা হৈছে৷ আনহাতে ভাব, কথনভঙ্গীৰ ক্ষেত্ৰতো হিন্দী, ইংৰাজী ভাষাৰ সুৰ-লয়ৰ প্ৰভাৱে আমাৰ ‘সুৱদী সুৰীয়া’ ভাষাক বিকৃত কৰিছে৷\nসাম্প্ৰতিক অসমীয়া ভাষাৰ ব্যৱহাৰৰ দিশটোলৈ লক্ষ্য কৰিলে দেখা যায় যে, ভাষাৰ ব্যৱহাৰৰ ক্ষেত্ৰত শিক্ষা ব্যৱস্থাৰ পৰা আৰম্ভ কৰি সকলো ৰাজহুৱা ক্ষেত্ৰতে আমি সচেতন নহয়৷ আজি অসমত অসমীয়া ভাষাৰ ব্যৱহাৰক লৈ কাৰো সদিচ্ছা নাই৷ প্ৰাথমিক পৰ্যায়ৰ কন কন শিশুৰ শিক্ষাৰ বাবে সৰ্বশিক্ষা, ডি.পি.ই.পি আদি যি শিক্ষা মিছন গঠন কৰিছিল সি বহুক্ষেত্ৰতে অসমীয়া ভাষাটোক বিকৃতহে কৰিছিল৷ ছপাখানাৰ ভুল আৰু অনভিজ্ঞ লোকৰ দ্বাৰা পাঠ্যপুথি প্ৰণয়নৰ ব্যৱস্থাটোৱে অসমীয়া ভাষালৈ বিভিন্ন সংকট নমাই আনিছে৷ আজি চিটিবাছৰ পৰা দল-সংগঠনৰ বেনাৰ, প’ষ্টাৰতো অশুদ্ধ-অদ্ভুত বানানৰ প্ৰয়োভৰ দেখা যায়৷ কোনো কাৰ্য্যলয়লৈ প্ৰয়োজনত এখন দৰ্খাস্ত দিবলগা হ’লে অসমীয়াত লিখাটো লজ্জাজনক কথা হৈ পৰিছে৷ দল-সংগঠনসমূহেও চৰকাৰলৈ কোনো দাবিসম্বলিত পত্ৰ প্ৰেৰণ কৰিব লগা হ’লেও অসমীয়া ভাষা ব্যৱহাৰ কৰিব নোৱাৰা অৱস্থা এটাই গা কৰি উঠিছে৷ ইয়াৰ মূলতে হ’ল চৰকাৰী কাৰ্য্যলয়সমূহত অসমীয়া ভাষা জনা আমোলাৰ অভাৱ বা অসমীয়া ভাষা নজনা কোনো ইংৰাজী মাধ্যমত অধ্যয়ন কৰা অসমীয়া ব্যক্তিৰ প্ৰয়োভৰ৷ এনেবোৰ কাৰণেই অসমীয়া ভাষাই পূৰ্বৰ আত্মমৰ্যাদা হেৰুৱাইছে৷\nঅসমীয়া ভাষাৰ আন এক দুৰ্যোগৰ বাট কঢ়িয়াই আনিছে ব্যক্তিগত ইংৰাজী মাধ্যমৰ বিদ্যালয়সমূহে৷ এই কথা অনস্বীকাৰ্য্য যে বৰ্তমান ইংৰাজী ভাষাৰ জ্ঞান আৰু ইংৰাজী শিক্ষাইহে ছাত্ৰ-ছাত্ৰীক ভৱিষ্যতে স্বাৱলম্বি হোৱাত সহায় কৰিব পাৰিব৷ কিন্তু ইংৰাজী মাধ্যমৰ বিদ্যালয়ত অধ্যয়ন কৰাৰ ফলত বহু সংখ্যক ছাত্ৰ-ছাত্ৰীৰ মাজত অসমীয়া ভাষাৰ চৰ্চ্চাৰ অভাৱে দেখা দিছে, যাৰ বাবে ছাত্ৰ-ছাত্ৰীসকলৰ মাজত অসমীয়া ভাষা এলাগী হৈ পৰিছে৷ বিদ্যালয়ৰ পৰা ঘৰুৱা পৰিৱেশলৈকে সকলোতে ইংৰাজী ভাষাৰ ব্যৱহাৰ অসমীয়া ভাষাৰ অস্তিত্ব সংকটৰ আন এক কাৰণ বুলিব পাৰি৷ অসমীয়া সাহিত্য, সংস্কৃতি, জাতি আৰু মাটিৰ গোন্ধ নথকা পাঠ্যপুথিৰ ব্যৱস্থাইও ছাত্ৰ-ছাত্ৰীক মাতৃভাষানুৰাগী কৰি তুলিব পৰা নাই৷ অসম সাহিত্য সভাৰ দৰে জাতীয় অনুষ্ঠানসমূহেও অসমীয়া ভাষাৰ শুদ্ধতা নিৰ্ণয়ৰ ক্ষেত্ৰত যিমান সচেতন আৰু দায়িত্বশীল ভূমিকা গ্ৰহণ কৰিব লাগিছিল তেনে ভূমিকা গ্ৰহণ কৰা দেখা পোৱা নাই৷ ইয়াৰ লগতে চৰকাৰৰ সদৃচ্চা আৰু শিক্ষা বিভাগৰ দায়িত্বহীনতাৰ অভাৱেও অসমীয়া ভাষালৈ সংকট নমাই আনিছে আৰু অসমীয়া ভাষাৰ অস্তিত্বক লৈ সন্দেহৰ সৃষ্টি হৈছে৷\nসংবাদ-পত্ৰ আৰু অন্যান্য প্ৰচাৰ মাধ্যমে অসমীয়া ভাষালৈ নমাই অনা বিভিন্ন সংকটৰ দিশসমূহ:\nসংবাদ-পত্ৰ আৰু অন্যান্য প্ৰচাৰ মাধ্যমে অসমীয়া ভাষালৈ নমাই অনা সংকটসমূহ হ’ল প্ৰধানত অসমীয়া ভাষাৰ শব্দ আৰু ব্যাকৰণক কেন্দ্ৰ কৰি৷ অশুদ্ধ বানান আৰু উচ্চাৰণৰ ব্যৱহাৰৰ লগতে বিশেষণ আৰু ক্ৰিয়াৰ ব্যৱহাৰ ক্ষেত্ৰত প্ৰচাৰ মাধ্যমসমূহে সচেতন হোৱা দেখা পোৱা নাযায়৷ ইয়াৰোপৰি অসমীয়া বাক্যৰ মাজত অত্যাধিক ইংৰাজী আৰু হিন্দী শব্দৰ ব্যৱহাৰে অসমীয়া ভাষাক বিকৃত কৰা দেখা গৈছে৷ ভাষা এটা বিনিময়ৰ ক্ষেত্ৰত বা বজাৰত যেনেদৰে চলি আছে সেই দৰেই শব্দসমূহক আমদানি কৰি লিখিত সাহিত্যৰ মাজত ব্যৱহাৰ কৰাৰ ফলতে অসমীয়া ভাষাৰ মাজত সংকটে দেখা দিছে৷ উদাহৰণ স্বৰূপে “ইয়াতে চব্জী মাছৰ এখন ডেইলি বজাৰ বহে৷” (সাতসৰী, জানুৱাৰী ২০১০, পৃষ্ঠা-১৫)৷, “মটৰচাইকেলৰ ওপৰত বে-ফিটিৰভাৱে বহি থাকি৷” (সাদিন, ১৮ ডিচেম্বৰ, ২০০৯, পৃষ্ঠা-১৮), “আগতে সি ৰাতিপুৱা শুই উঠি নিউজ পেপাৰ পঢ়ে, ঈশিতাৰ লগত অলপদেৰি কথা পাতি ডিউটিলৈ যাবলৈ সাজু হয়, ডিউটিলৈ যাওঁতে কেণ্টিনত ব্ৰেকফাষ্ট কৰে, দুপৰীয়া ডিউটি শেষ হোৱাৰ পিচত লান্স কৰি ৰুমলৈ আহে৷” (সাদিন, ৮ জানুৱাৰী ২০১০) আদি বাক্যত মন কৰিলে দেখা যায় যে সহজভাৱে উপযুক্ত অসমীয়া শব্দৰে প্ৰকাশ কৰিব পৰা বাক্যৰ ক্ষেত্ৰটো হিন্দী, ইংৰাজী শব্দৰে অসমীয়া বাক্য সৃষ্টি কৰা প্ৰৱণতা এটা গঢ় লৈ উঠিছে৷ প্ৰচাৰ মাধ্যমসমূহত ব্যৱহাৰ হোৱা বিজ্ঞাপনসমূহতো বহু সময়ত বাংলা ভাষাৰ ‘র’ ব্যৱহাৰ হোৱাও লক্ষ্য কৰা দেখা যায়৷ তলত বিভিন্ন প্ৰচাৰ মাধ্যমসমূহে কি দৰে সংকট কঢ়িয়াই আনিছে তাৰ বিশদ আলোচনা আগবঢ়োৱা হ’ল৷\nবাতৰি কাকতৰ মাধ্যমেৰে অহা বিভিন্ন সংকট:\nবৰ্তমান সময়ৰ অতি জনপ্ৰিয় সংবাদ মাধ্যম হ’ল বাতৰি কাকত৷ বাতৰি কাকত এখন কেৱল সংবাদ প্ৰচাৰৰ মাধ্যমেই নহয়, ই অনানুষ্ঠানিক শিক্ষাৰো এক মাধ্যম৷ বাতৰি কাকত এখনৰ পৰাই ছাত্ৰ-ছাত্ৰীয়ে বিভিন্ন জ্ঞান লাভ কৰাৰ উপৰিও নিজৰ ভাষা সম্পকীয় জ্ঞানো লাভ কৰে৷ সেয়ে এটা সময়ত বাতৰি কাকতৰ প্ৰচলন আৰু সাংবাদিকতাৰ বৃত্তিক এক সেৱা হিচাপে গ্ৰহণ কৰা হৈছিল৷ অসমীয়া বাতৰি কাকতৰ ইতিহাসলৈ লক্ষ্য কৰিলে দেখা যায় যে অসমীয়া ভাষাক নিভাজ আৰু শুদ্ধ ৰূপত প্ৰয়োগ কৰি অসমীয়া ভাষা-সাহিত্যক জীয়াই ৰখাৰ স্বাৰ্থতে বাতৰি কাকতৰ জন্ম হৈছিল৷ বঙালী ভাষাৰ ঠাইত অসমীয়া ভাষাক পুনৰ প্ৰতিষ্ঠা কৰাত, অসমীয়া ভাষাৰ প্ৰচাৰ আৰু চৰ্চ্চাত, বহিঃজগতৰ ভাবধাৰাৰ লগত অসমীয়া পাঠকৰ মানসিক সংযোগ স্থাপন কৰাত ‘অৰুনোদই’ কাকতে এক বিশেষ ভূমিকা গ্ৰহণ কৰিছিল৷ উজনি অসমৰ কথিত ভাষাক সাহিত্যৰ ভাষাৰ মৰ্য্যাদা দান কৰে ‘অৰুনোদই’ কাকতেই৷ ইয়াৰ পিছতো হেমচন্দ্ৰ বৰুৱাৰ ‘আসাম নিউজ’, চন্দ্ৰকুমাৰ আগৰৱালাৰ ‘সাদিনীয়া অসমীয়া’, নীলমণি ফুকনৰ ‘দৈনিক বাতৰি’ আদি সংবাদ-পত্ৰই প্ৰকৃততে সেৱাৰ মনোভাৱেৰে অসমীয়া ভাষা-সাহিত্যক উজ্বলাই তুলিছিল৷ কিন্তু সাম্প্ৰতিক সময়ত বাতৰি কাকতৰ প্ৰচাৰ আৰু সংবাদ সংগ্ৰহ এক ব্যৱসায়লৈ ৰূপান্তৰিত হোৱা বাবে সাংবাদিকসকলৰ মাজত প্ৰতিযোগিতাৰ মনোভাৱ সৃষ্টি হৈছে৷ এইসকল সংবাদদাতাৰ ক্ষীপ্ৰ আৰু আকৰ্ষণীয় ৰূপত সংবাদ পৰিৱেশন কৰাই মূল উদ্দেশ্য হোৱা বাবে ভাষাৰ শুদ্ধতালৈ মনোযোগ দিয়া দেখা নাযায়৷ ফলত অশুদ্ধ বানান, বাক্যগাঁঠনী আৰু বিসঙ্গতিপূৰ্ণ বিশেষণ আৰু ক্ৰিয়াৰ প্ৰয়োগে অসমীয়া ভাষাক বিকৃত কৰা দেখা গৈছে৷ প্ৰকৃত অসমীয়া শব্দলৈ মন নকৰি প্ৰায়ে বিভিন্ন স্থানীয় কথিত ভাষাতে সংবাদসমূহ প্ৰচাৰ কৰাৰ ফলত অসমীয়া ভাষালৈ প্ৰতিদিনে অলেখ ন-ন শব্দৰ আমদানি হৈছে৷ এই প্ৰসঙ্গত সাংবাদিক-সাহিত্যিক হোমেন বৰগোহাঞিয়ে উল্লেখ কৰিছে যে, “মোৰ নিজৰ হিচাপ মতে অসমীয়া বাতৰি কাকতৰ কল্যাণত প্ৰতি মাহে গড়ে পাঁচটামান বাংলা তদ্ভৱ শব্দ অসমীয়াত প্ৰৱেশ কৰে৷”(প্ৰজ্ঞাৰ সাধনা, পৃষ্ঠা-১০২)৷\nসম্প্ৰতি অসমীয়া বাতৰি কাকতে কঢ়িযাই অনা এটা ডাঙৰ সংকট হ’ল অসঙ্গত বিশেষণৰ প্ৰয়োগ৷ উদাহৰণ স্বৰূপে অসমীয়া ‘তাণ্ডৱ’ শব্দটো বাতৰি কাকতসমূহত প্ৰায়ে ‘বন্যহস্তীৰ তাণ্ডৱ, ধুমুহাৰ তাণ্ডৱ, বানপানীৰ তাণ্ডৱ, উগ্ৰপন্থীৰ তাণ্ডৱ, মেলেৰিয়াৰ তাণ্ডৱ, চিটিবাছৰ তাণ্ডৱ’ এনেদৰে প্ৰয়োগ দেখা যায়৷ প্ৰকৃত শব্দটোৰ গভীৰতা উপলব্ধি নকৰাকৈয়ে সকলো শব্দৰ পিছতে প্ৰয়োগ কৰাৰ ফলত শব্দটোৰ প্ৰকৃত অৰ্থ লোপ পোৱা পৰিলক্ষিত হৈছে৷\nআলোচনীৰ মাধ্যমেৰে অহা বিভিন্ন সংকট:\nঅসমীয়া আলোচনী সাহিত্যৰ ইতিহাসত জোনাকী যুগৰ পৰা বৰ্তমান সময়লৈকে বিভিন্ন আলোচনীয়ে অসমীয়া ভাষা-সাহিত্য চহকী কৰি আহিছে৷ ইয়াৰ লগে লগে ন-ন লেখক-সাহিত্যিকৰ সৃষ্টিয়েও অসমীয়া সাহিত্যক এক নতুন মাত্ৰা প্ৰদান কৰিছে৷ কিন্তু সময়ৰ পৰিৱৰ্তনৰ লগে লগে সাহিত্যৰ কলা-কৌশলৰো নানান পৰিৱৰ্তন হৈছে৷ একেদৰে নতুন নতুন লেখকসকলৰ সৃষ্টি কৰ্মৰ মাজতো ভাষা, বাক্যগাঁঠনি আৰু শব্দ প্ৰয়োগৰ ক্ষেত্ৰত পৰিৱৰ্তন দেখা পোৱা গৈছে৷ অসমীয়া সাহিত্যৰ যুগ নিৰ্ণয়কাৰী জোনাকী, বাঁহী, আৱাহন, ৰামধেনু আদি আলোচনীৰ মাজতো সময়ৰ পৰিৱৰ্তনে অসমীয়া ভাষাৰ ব্যাপক পৰিৱৰ্তনৰ সৃষ্টি কৰিছিল৷ কিন্তু অসমীয়া ভাষাৰ পুনৰ প্ৰতিষ্ঠাৰ সংগ্ৰামত এই আলোচনীসমূহৰ ভূমিকা আছিল অতি গুৰুত্বপূৰ্ণ৷ অশুদ্ধ বানান, অশুদ্ধ বাক্যগাঁঠনি আৰু বিদেশী শব্দ প্ৰয়োগৰ প্ৰতি এই আলোচনীসমূহ সদা সতৰ্ক আছিল৷ অসমীয়া সাহিত্যৰ কাণ্ডাৰী লক্ষ্মীনাথ বেজবৰুৱাৰ বহুতো ৰচনাৰ মাজত আমি ঋণ শব্দ দেখা পাওঁ যদিও বেজবৰুৱাই অনাহকত কোনো প্ৰয়োজন নোহোৱাকৈ অসমীয়া ভাষাৰ মাজত বিদেশী শব্দ ব্যৱহাৰ কৰাৰ পক্ষপাতি নাছিল৷ তেওঁ বিদেশী শব্দটোক জীণ নিয়াই নিজৰ ভাষাৰ উপযোগী কৰি তাক ব্যৱহাৰ কৰাৰ ওপৰত গুৰুত্ব আৰোপ কৰিছিল৷ সেয়েহে বেজবৰুৱাই তেওঁৰ বিভিন্ন লেখাৰ মাজত কেতিয়াবা বিদেশী শব্দ (ইংৰাজী, আৰৱী, হিন্দী, পাৰ্চি) ব্যৱহাৰ কৰিলেও যতদূৰ সম্ভৱ তাৰ সমান্তৰালকৈ অসমীয়া সমাৰ্থক শব্দটোকো ব্যৱহাৰ কৰিবলৈ চেষ্টা কৰিছিল৷ কিন্তু সাম্প্ৰতিক সময়ত অসমীয়া সাহিত্যৰ মাজত দেখা দিয়া অসংখ্য ইংৰাজী শব্দৰ লগতে অন্যান্য দেশী-বিদেশী শব্দৰ প্ৰয়োগে অসমীয়া ভাষালৈ সংকটৰ বাৰ্তা কঢ়িয়াই আনিছে৷ বৰ্তমান লেখক-সাহিত্যিকসকলে সময়ৰ লগত খাপ খুৱাই গল্প-উপন্যাস ৰচনা কৰোঁতে প্ৰতিটো চৰিত্ৰৰ মুখত দৈনন্দিন ব্যৱহাৰ হোৱা অনেক ইংৰাজী শব্দৰ হুবহু ৰূপ দিবলৈ চেষ্টা কৰা দেখা যায়৷ যাৰ ফলত সাহিত্যই প্ৰাণ পায় উঠে যদিও ইয়ে অসমীয়া ভাষাৰ ওপৰত বিৰূপ প্ৰভাৱ পেলোৱা দেখা যায়৷ মনৰ ভাব প্ৰকাশৰ বাবে হাতৰ কাষতে পোৱা ইংৰাজী শব্দটোৰ লিপ্যন্তৰ(Transliterate) ৰূপটোকে ব্যৱহাৰ কৰাৰ ফলত বহুতো অসমীয়া শব্দ বৰ্তমান হেৰাই যাবলৈ ধৰিছে৷ এনেবোৰ শব্দ ব্যৱহাৰৰ অভাৱত পাহৰণিৰ গৰ্ভত লুকাই গৈছে৷ এই কথা অনস্বীকাৰ্য্য যে বৰ্তমান অসমীয়া অভিধানত নতুন নতুন অসমীয়া শব্দ (প্ৰকৃততে যিবোৰ ঋণ শব্দ) অন্তৰ্ভুক্ত হৈছে৷ কিন্তু অভিধান এখনত থকা আধা সংখ্যক পুৰণি শব্দৰ ব্যৱহাৰ অসমীয়া সাহিত্যৰ মাজত বৰ্তমান দেখা পোৱা নাযায়৷ অসমীয়া অভিধানসমূহত থকা বহুতো পুৰণি অসমীয়া শব্দ সংগ্ৰাহালয়ত থকা বস্তুৰ দৰে অসমীয়া শব্দৰ ভঁৰাল চহকী কৰিছে যদিও বাস্তৱ ক্ষেত্ৰত নতুন শ্ৰেণী যুৱক-যুৱতীৰ বাবে এনেবোৰ শব্দৰ ব্যৱহাৰ আওপুৰণি বস্তুৰ দৰেই মূল্যহীন হৈ পৰিছে৷ এনে ধৰণৰ পৰিৱৰ্তনে বৰ্তমান অসমীয়া ভাষালৈ গভীৰ সংকট নমাই আনিছে৷\nসাম্প্ৰতিক সময়্ত এনেবোৰ শব্দ উচ্চ শিক্ষিত লোকসকলৰ দৈনন্দিন জীৱনৰ ভাব প্ৰকাশৰ মাজত ব্যৱহাৰ হোৱা দেখা যায়৷ কিন্তু কথিত ভাষাৰ মাজত ব্যৱহাৰ হোৱা এনেবোৰ শব্দই যেতিয়া লিখিত সাহিত্যৰ মাজত আত্মপ্ৰকাশ কৰে স্বাভাৱিকতে ভাষাৰ সংকটে দেখা দিয়ে৷ বৰ্তমান আমাৰ সমাজত সাধাৰণ ঘৰুৱা শব্দত পৰিণত হোৱা টেবুল, কাপ, পেন, অফিচ, স্কুল, কলেজ, টিভি আদি শব্দবোৰৰ ফলত নিভাজ অসমীয়া শব্দ ক্ৰমে মেজ, পিয়লা, কলম, কাৰ্য্যলয়, বিদ্যালয়, মহাবিদ্যালয়, দূৰদৰ্শন আদি শব্দবোৰ প্ৰায় এলাগি হৈ পৰিছে৷ এনে পৰিপেক্ষিততে ওপৰৰ শব্দবোৰৰ ফলটো এদিন বহুতো অসমীয়া শব্দ হেৰাই যোৱাৰ সন্দেহ নুই কৰিব নোৱাৰি৷ আনহাতে বহু সময়ত আমি প্ৰকৃত, নিভাজ অসমীয়া শব্দ থকাৰ পিছটো ইংৰাজী শব্দৰ সহায় লোৱাও দেখা পোৱা যায়৷ উদাহৰণ স্বৰূপে- গুৰু ট্ৰেইনিং, টাউন-চহৰ (গৰীয়সী, জানুৱাৰী ২০১০, পৃষ্ঠা-৫০) ইত্যাদি৷\nব্যক্তিগত নিউজ চেনেলসমূহৰ পৰা অহা সংকট:\nসম্প্ৰতি অসমত বহুলভাৱে প্ৰচাৰিত দূৰদৰ্শনৰ ব্যক্তিগত নিউজ চেনেলসমূহৰ মাজতো অসলগ্ন বাক্যগাঁঠনি আৰু অত্যাধিক ইংৰাজী শব্দৰ ব্যৱহাৰে অসমীয়া ভাষালৈ সংকট নমাই আনিছে৷ এই ক্ষেত্ৰত অতি সাধাৰণভাৱে অসমীয়া বাক্যৰ মাজত ব্যৱহাৰ কৰা ইংৰাজী শব্দ ‘So’-ৰ অত্যাধিক ব্যৱহাৰে অসমীয়া ভাষাক বিকৃত কৰাই নহয়, ‘সেইকাৰণে’, ‘সেইবাবে’ আদি শুৱলা অসমীয়া শব্দবোৰৰ প্ৰতিও ভাবুকিৰ সৃষ্টি কৰিছে৷ অসমীয়া ভাষাৰ ক্ষেত্ৰত ব্যক্তিগত নিউজ চেনেলসমূহত দেখা এটা সংকট হ’ল অসমীয়া ‘হলন্ত’ৰ ব্যৱহাৰ৷ প্ৰায়েই দেখা যায় যে কিছুমান শব্দ উচ্চাৰণ কৰোঁতে অনৰ্থক ‘হলন্ত’ ব্যৱহাৰ কৰি অসমীয়া শব্দক বিকৃত কৰি তোলে৷ উদাহৰণ স্বৰূপে- ৰণ্‌কৌশল (ৰণকৌশল), দেহ্‌ৰক্ষী (দেহৰক্ষী), দল্‌পতি (দলপতি) (News Live, বাতৰি, ৪ জানুৱাৰী, ২০১০) ইত্যাদি শব্দত অনৰ্থক হলন্তৰ ব্যৱহাৰ কৰা দেখা যায়৷ ইয়াৰোপৰি প্ৰায়েই ‘ৰ’-কাৰ যুক্ত শব্দৰ উচ্চাৰণৰ ক্ষেত্ৰত ‘ৰ’-কাৰ প্ৰয়োগ কৰা দেখা নাযায়৷ উদাহৰণ স্বৰূপে- ‘মন্ত্ৰী’ শব্দৰ উচ্চাৰণ কৰা দেখা যায় ‘মন্তী’ হিচপে৷\nইংৰাজী, হিন্দী ভাষাৰ আৰ্হিৰে এনেধৰণৰ নিউজ চেনেলসমূহ পৰিচালনা কৰিবৰ চেষ্টা কৰাৰ কাৰণে বহু সময়তে সঠিক অসমীয়া ভাষাৰ অভাৱত কিছুমান সংলগ্নহীন শব্দ ব্যৱহাৰ কৰা দেখা যায়৷ চেনেলসমূহত প্ৰায়ে দেখা যায় কোনো অনুষ্ঠানৰ মাজত বিজ্ঞাপন দিব লগা হ’লে ঘোষক-ঘোষিকাই অসমীয়াত ঘোষনা কৰে ‘এটা সৰু বিৰতি’৷ ‘বিৰতি’ শব্দৰ লগত ‘সৰু’ শব্দৰ ব্যৱহাৰ অসমীয়া ভাষাৰ শুদ্ধ প্ৰয়োগ বুলিব নোৱাৰি৷ একেদৰে ব্যক্তিগত চেনেলসমূহত অসমীয়া ভাষাৰ ক্ৰিয়াৰ ব্যৱহাৰৰ ক্ষেত্ৰতো অসমীয়া ভাষাৰ শুদ্ধ প্ৰয়োগ হৈছে বুলি ক’ব নোৱাৰি৷ যোৱা ১৫ জানুৱাৰীৰ ‘নিউজ লাইভ’ৰ ৭ বজাৰ বাতৰিত দেখা পোৱা কেইটামান বাক্য আছিল এনেধৰণৰ “মাটিৰ তলত ছোৱালীজনীক পোতা হৈছে কিয়?”, “ৰাইজে পুতিছে গাঁতত”, “বিঘাই বিঘাই কৰিছে ধানৰ খেতি” ইত্যাদি৷ ইয়াত ‘হৈছে’, ‘পুতিছে’ আৰু ‘কৰিছে’ ক্ৰিয়া কেইটাৰ ব্যৱহাৰ অসমীয়া ভাষাৰ ব্যাকৰণৰ মতে শুদ্ধ বুলিব নোৱাৰি৷ কিন্তু সম্প্ৰতি অসমীয়া ভাষাৰ চেনেলৰ পৰা আৰম্ভ কৰি বাতৰি কাকতলৈকে সকলোতে এনেধৰণৰ বাক্যই ভৰি পৰা দেখা গৈছে৷ এনে চেনেলসমূহত ব্যৱহৃত ভাষাৰ বিষয়্ত সাংবাদিক অনুৰাধা শৰ্মা পূজাৰীয়ে মন্তব্য আগবঢ়াইছে যে “অসমীয়া ভাষাৰ কথা শুনিবলৈ ভয়লগা হৈছে৷ ব্যক্তিগত নিউজ চেনেল আৰু এফ-এম ৰেডিঅ’ই অসমীয়া ভাষাৰ নতুনত্ব প্ৰদানত যিদৰে উঠি-পৰি লাগিছে, তাৰ নমুনা এনেধৰণৰ- পৰাগ দাসৰ হত্যাৰ বিচাৰত মূল অভিযুক্ত প্ৰমাণ নোহোৱাৰ দিনা, এটা চেনেলত এগৰাকী যুৱতী সাংবাদিকে পৰাগ দাসৰ মাতৃক সুধিলে- এই বিচাৰৰ জাজমেণ্ট শুনি আপোনাৰ চাগে বেয়া লাগিছে ন...”৷ (সাদিন, ৩০ অক্টোবৰ, ২০০৯, পৃষ্ঠা-১১)৷ কেৱল ব্যৱসায়িক স্বাৰ্থতে ভাষা নজনা, অসমীয়া সমাজ-সংস্কৃতিৰ লগত কোনো সম্পৰ্ক নথকা এচাম ন-ন সাংবাদিকৰ আগমনেই অসমীয়া ভাষাৰ এনে আসোঁৱাহৰ মূল কাৰণ বুলিব পাৰি৷\nএফ.এম ৰেডিঅ’ৰ মাধ্যমেৰে অহা বিভিন্ন সংকট:\nবৰ্তমান অসমত বহুলভাৱে প্ৰচাৰিত এফ.এম ৰেডিঅ’ অনুষ্ঠানসমূহেও অসমীয়া ভাষাৰ উচ্চাৰণ আৰু বাক্যগাঁঠনিৰ ক্ষেত্ৰত এক সংকটৰ বাৰ্তা কঢ়িয়াই আনিছে৷ গাঁৱে-ভূঞে সকলোতে বিয়পি পৰা এফ.এম ৰেডিঅ’ দোকান-পোহাৰৰ বাহিৰেও এতিয়া ৰিক্সা, অট’ৰিক্সা, বাছ আদিটো যাত্ৰীক শুনোৱাৰ উদ্দেশ্যে ব্যৱহাৰ কৰা দেখা যায়৷ আনকি ম’বাইল ফোনটো সহজতে উপলভ্য হোৱা বাবে এফ.এম ৰেডিঅ’ই সকলোৰে সাজত জনপ্ৰিয়তা লাভ কৰিছে৷ কিন্তু এনে সহজলভ্য মাধ্যমত দেখা যায় যে, হিন্দীমাৰ্কা ষ্টাইলেৰে নিজকে তথাকথিত আধুনিক সজোৱাৰ মানসেৰে ঘোষক-ঘোষিকাসকলে প্ৰায়েই বিকৃত অসমীয়া ভাষা ব্যৱহাৰ কৰে৷ তেওঁলোকে হিন্দী, ইংৰাজী আৰু অসমীয়া ভাষাৰ সংমিশ্ৰনেৰে এক মিশ্ৰিত ভাষা ব্যৱহাৰ কৰে৷ যি অলপ অচৰপ অসমীয়া ভাষা ব্যৱহাৰ কৰে সেইখিনিতো ভাষাটোৰ শুদ্ধ প্ৰয়োগ দেখা পোৱা নাযায়৷ বাক্যগাঁঠনিত অত্যাধিক সুৰ-লয়ৰ ব্যৱহাৰে নিভাজ শুৱলা অসমীয়া বাক্যক সততে বিকৃত কৰি তুলিছে৷ ইয়াৰ ফলত কেৱল অসমীয়া কথিত ভাষাইযে বিপদাপন্ন হৈছে এনে নহয়, হয়টো সুদূৰ ভৱিষ্যতে অসমীয়া লিখিত সাহিত্যৰ মাজতো ইয়াৰ প্ৰভাৱ পৰিব পাৰে৷\nমিশ্ৰিত ভাষা ব্যৱহাৰে অনুকৰণপ্ৰিয় সৰু ল’ৰা-ছোৱালীৰ ক্ষেত্ৰত যথেষ্ট প্ৰভাৱ পেলাইছে৷ উদাহৰণস্বৰূপে গুৱাহাটীৰ এফ.এম অনাতাঁৰ কেন্দ্ৰ এটাৰ অনুষ্ঠানত সঘনাই ব্যৱহাৰ হোৱা এটা বাক্য হ’ল – “শুনক শুনাওক লাইফ বনাওক”৷ এই বাক্যটো এটা মিশ্ৰিত ভাষাৰ বাক্য৷ ইয়াৰ অসমীয়া ভাষাৰ শুদ্ধ প্ৰয়োগ নাই৷ লগতে এই প্ৰতিষ্ঠানসমূহৰ বিজ্ঞাপন সমূহতো ইয়াক কোৱাৰ ধৰণেই ব্যৱহাৰ কৰা হয়৷ আনহাতে অসমীয়া সমাজত প্ৰচাৰিত, অসমীয়া সংস্কৃতিৰ বাৰ্তা বাহক এই অনুষ্ঠানবোৰত নিজৰ পৰিচয় দিয়াৰ ক্ষেত্ৰতো ‘হাই’, ‘হেল্লো’ আদি শব্দৰ ব্যৱহাৰ কৰা দেখা যায়৷ একেদৰে এই কথা প্ৰায়েই লক্ষ্য কৰা দেখা যায় যে ঘোষক-ঘোষিকাসকলে কাৰোবাৰ ঘৰলৈ যাবলৈ হ’লে বা কাৰোবালৈ ৰৈ থাকিবলৈ হ’লে ব্যৱহাৰ কৰে “মই এতিয়া খগেন মহন্তৰৰ ঘৰলৈ যায় আছোঁ৷” আৰু “মই তেওঁৰ বাবে ৰখি আছোঁ” এনে ধৰণৰ বাক্য৷ ইয়াত ব্যৱহাৰ কৰা ‘যায়’ আৰু ‘ৰখি’ শব্দ দুটা সম্প্ৰতি সকলো শ্ৰেণী মানুহৰ মাজতে ব্যৱহাৰ হ’বলৈ ধৰিছে৷ সাধাৰণ মানুহৰ মাজত কথিত ভাষাত কি ব্যৱহাৰ হয় সেইটো কোনো গুৰুত্বপূৰ্ণ কথা নহয় যদিও সেই ভাষা যেতিয়া প্ৰচাৰ মাধ্যমত ব্যৱহাৰ কৰা হয় তেতিয়াই ই ভাষালৈ সংকট নমাই অনা বুলিব পাৰি৷ নতুন প্ৰজন্মৰ মাজত বহুলভাৱে প্ৰচাৰিত এফ.এম ৰেডিঅ’ৰ ঘোষক-ঘোষিকাসকলৰ ভাষাৰ ব্যৱহাৰৰ বিষয়ে অনুৰাধা শৰ্মা পূজাৰীয়ে কেইটামান অতি গুৰুত্বপূৰ্ণ উদাহৰণ দাঙি ধৰিছে- “আপুনি কুকিং কৰি ভাল পায়নে? আপোনাৰ স্কুল গয়িং বাচ্ছাটোৰ টিফিন বনাবলৈ টাইম এডজাষ্ট কেনেকৈ কৰে? আমি এতিয়া যায় আছো, গায়িকা দীপালী বৰঠাকুৰৰ ঘৰলৈ, যদিও তেওঁ এতিয়া গান নাগায়, তেওঁৰ পুৰণা গানচব বজাম৷” (সাদিন, ৩০ অক্টোবৰ, ২০০৯, পৃষ্ঠা-১১)৷\nসংকট মোচনৰ বিভিন্ন দিশসমূহ:\nআমাৰ গৱেষণা পত্ৰত উল্লেখ কৰা বিভিন্ন সংকটসমূহে অসমীয়া ভাষাৰ আভ্যন্তৰিণ ক্ষেত্ৰত ভাষাটোক ক্ষতি কৰা দেখা গৈছে৷ এই সংকটৰ পৰা অসমীয়া ভাষাক ৰক্ষা কৰিবলৈ হ’লে সংবাদ-পত্ৰৰ পৰা আৰম্ভ কৰি সকলো প্ৰচাৰ মাধ্যমে সতৰ্কতা অৱলম্বন কৰিব লাগিব৷ ভাষাটোক জীয়াই ৰাখিবলৈ কথিত আৰু লিখিত দুয়োটা মাধ্যমতে ভাষাটোৰ শুদ্ধ প্ৰয়োগ অতি প্ৰয়োজনীয় বিষয়৷ সাধাৰণতে কথিত ভাষাৰ শব্দ আৰু লিখিত ভাষাৰ শব্দৰ মাজত কিছু পাৰ্থক্য বা ব্যৱধান ৰাখি চলিলেহে নিভাজ অসমীয়া ভাষাৰ শব্দসমূহ জীয়াই থাকিব বুলি আশা কৰিব পাৰি৷ ইংৰাজী শব্দৰ ব্যৱহাৰৰ প্ৰ্ৰয়োজন নোহোৱা বা ভাব প্ৰকাশৰ বাবে উপযুক্ত অসমীয়া শব্দ থাকিলে তাক ব্যৱহাৰ কৰাৰ প্ৰতি গুৰুত্ব দিলেহে অসমীয়া ভাষাৰ চাহিদা বৃদ্ধি পাব৷ এই প্ৰসঙ্গতে ডঃ গকুল গোস্বামীয়ে মত আগবঢ়াইছে যে, “নিজৰ শব্দৰ ব্যৱহাৰ অটুট ৰাখি আৱশ্যকানুযায়ী আন ভাষাৰ শব্দ গ্ৰহণ কৰিলে, ভাষাৰ মৃত্যু নঘটে বৰং উৎকৰ্ষহে হয়৷... কিন্তু যেতিয়া, বিশেষকৈ লিখিত ভাষাত নিজস্ব শব্দক উঘালি আন ভাষাৰ শব্দক বৰপীৰা পাৰি দিয়া হয়, তেতিয়াই ভাষা মৃত্যুমুখী হয়৷” (গৰীয়সী, জানুৱাৰী ২০১০, পৃষ্ঠা-৪৮)৷\nইয়াৰ পিছতে সংবাদ মাধ্যমত প্ৰকাশিত বিজ্ঞাপনসমূহৰ ভুল বানান আৰু আশুদ্ধ বাক্যগাঁঠনিসমূহ শুদ্ধৰূপত প্ৰচাৰৰ বাবে বিজ্ঞাপন প্ৰতিষ্ঠানসমূহে চিন্তা কৰা উচিত৷ বাতৰি কাকতত বিজ্ঞাপন দিওঁতা ব্যৱসায়িক প্ৰতিষ্ঠান, চৰকাৰী কৰ্তৃপক্ষৰ বিজ্ঞাপনসমূহ প্ৰচাৰ কৰা নকৰাটো সংবাদ পত্ৰ বা অন্যান্য প্ৰচাৰ মাধ্যমসমূহৰ নিজস্ব কথা যদিও এই ক্ষেত্ৰত সংবাদ-পত্ৰসমূহে কিছু ভূমিকা গ্ৰহণ কৰিব পাৰে৷ ভাষাৰ শুদ্ধতাৰ স্বাৰ্থত বিজ্ঞাপনৰ শব্দবোৰ শুদ্ধ কৰাৰ লগতে বিজ্ঞাপনদাতালৈ সেইবোৰ ওভতাই পঠোৱাৰো ব্যৱস্থা কৰিব পাৰে৷\nবৰ্তমান সময়্ত সাংবাদিকতাৰ প্ৰশিক্ষণত সংবাদ সংগ্ৰহৰ বিভিন্ন দিশসমূহ আলোচনা কৰা হয় যদিও ভাষাৰ ব্যৱহাৰৰ দিশটো বিচাৰ কৰা নহয়৷ সঠিক ভাষা প্ৰয়োগৰ বাবে বিভিন্ন ভাষাতত্ত্ববিদৰ জড়িয়তে প্ৰশিক্ষণৰ ব্যৱস্থা কৰা প্ৰয়োজন৷ কাৰণ সাংবাদিক বৃত্তিৰ অতি প্ৰয়োজনীয় দিশটোৱেই হ’ল ভাষা৷ অৰ্থাৎ কোনো এটা বিষয়ক সঠিকভাৱে বুজাব পৰাকৈ কোনো এটা ভাষাৰ অভিধান আৰু ব্যাকৰণৰ জ্ঞান অতি আৱশ্যক৷\nঅসমীয়া ভাষাৰ ভৱিষ্যত:\nঅসমীয়া ভাষাৰ ভৱিষ্যত সম্পৰ্কে সময়ে সময়ে বিভিন্ন চিন্তাবিদে বিভিন্ন মত দাঙি ধৰিছে৷ ভাষা এটাৰ ভৱিষ্যত নিৰ্ভৰ কৰে প্ৰধানত দুটা বিষয়ৰ ওপৰত: (ক) যদি ভাষাটো ব্যৱহাৰ কৰা ব্যক্তিৰ সংখ্যা দিনে দিনে কমি আহে আৰু (খ) যদি ভাষাটোৰ মাজত অধিকভাৱে আন ভাষাৰ শব্দই বৰপীৰা পাৰি বহে৷ সাম্প্ৰতিক অসমীয়া ভাষালৈ লক্ষ্য কৰিলে ওপৰৰ দুয়োটা কাৰণেই কম বেছি পৰিমাণে লক্ষ্য কৰা দেখা যায়৷ ভাৰতৰ লোকপিয়লৰ পৰিসংখ্যাত শেহতীয়াভাৱে এই কথা প্ৰকাশ পাইছে যে, অসমত অসমীয়াভাষী লোকৰ সংখ্যা উদ্বেগজনকভাৱে হ্ৰাস পাইছে৷ লোকপিয়লৰ তথ্যত প্ৰকাশ পোৱা তথ্য মতে ১৯৯১ আৰু ২০০১ চনত অসমৰ জনসংখ্যা আছিল ক্ৰমে ২২,৪১৪,৩১২ আৰু ২৬,৬৩৮,৪০৭ আৰু শতকৰা বৃদ্ধিৰ হাৰ আছিল ১৮.৯৷ ১৯৯১ চনত অসমীয়া, বাংলা, হিন্দী আৰু অন্যান্য জনগোষ্ঠীয়-ভাষীৰ সংখ্যা (হেজাৰ হিচাপত) আছিল যথাক্ৰমে ১২,৯৫৮, ৪,৮৫৭, ১,০৩৫, আৰু ৩,৫৬৪৷ আটাইকেইটা ভাষীৰ লোকৰ বৃদ্ধিৰ হাৰ একে বুলি ধৰিলে (১৮.৯%), ২০০১ চনত অসমীয়াভাষী লোকৰ সংখ্যা হ’ব লাগে (হেজাৰত) ১৫,৪২০ জন৷ কিন্তু ২০০১ চনৰ প্ৰকৃত তথ্যলৈ লক্ষ্য কৰিলে দেখা যায় যে অসমীয়াভাষী লোকৰ সংখ্যা হয় (হেজাৰত)১৩,১৭৫ জন৷ অৰ্থাৎ ১৯৯১ চনৰ পিয়লৰ অনুসাৰে ২০০১ চনৰ পিয়লত মাতৃভাষা অসমীয়া বুলি লিখিবলগীয়া ২,২৪৫ হেজাৰ লোকে অসমীয়া বুলি নিলিখিলে৷ (গোস্বামী, গৰীয়সী, জানুৱাৰী ২০১০, পৃষ্ঠা-৪৮)৷ উক্ত প্ৰৱন্ধত ১৯৯১ আৰু ২০০১ চনৰ ভিতৰত নগাঁও, বৰপেটা, দৰং, শোণিতপুৰ, মৰিগাঁও, লখিমপুৰ আৰু ধেমাজি আদি সাতখন জিলাত পোন্ধৰ লাখ লোকে মাতৃভাষা সলোৱাৰ এক ভয়ঙ্কৰ তথ্যও দাঙি ধৰিছে৷ ইয়াৰে প্ৰায় দুই-তৃতীয়াংশই মাতৃভাষা বাংলা আৰু বাকীখিনীয়ে অন্যান্য জনজাতীয় ভাষাকে মাতৃভাষা বুলি মানি ল’লে৷ স্বাভাৱিকতেই অসমলৈ বাংলাদেশীৰ অবাধ অনুপ্ৰৱেশ তথা শেহতীয়াকৈ এই অনুপ্ৰৱেশকাৰীসকলে নিজকে বঙালীভাষী বুলি পৰিচয় দিয়া বাবেই ৰাজ্যখনৰ ভাষিক জনগাঁথনিৰ এনে অস্বাভাৱিক পৰিৱৰ্তনৰ মূল কাৰণ বুলি ভাবিব পাৰি৷ আনহাতে তথাকথিত স্বায়ত্বশাসনৰ সংঘাতেও বৃহত্তৰ অসমীয়া জাতি গঠনত বাধাৰ সৃষ্টি কৰিছে৷ ইয়াৰ লগে লগে সেই জনজাতিসমূহে নিজৰ থলুৱা ভাষাকে মাতৃভাষা হিচাপে গ্ৰহণ কৰাৰ বাবেও অসমীয়া ভাষালৈ সংকট নামি আহিছে৷ ১৯৯১ চনৰ পৰা ২০০১ চনৰ সময়ছোৱাত অসমৰ প্ৰতি দহ হেজাৰ লোকৰ ভিতৰত অসমীয়াভাষী লোকৰ সংখ্যা ৮৩৭ হ্ৰাস পোৱাৰ বিপৰীতে বাংলাভাষী লোকৰ সংখ্যা ৬২৪ বৃদ্ধি পাইছে৷ এনেদৰে হিন্দীভাষী লোকৰ সংখ্যা ১৩৫, নেপালীভাষী লোকৰ সংখ্যা ২২, উৰিয়াভাষী লোকৰ সংখ্যা ২৫ বৃদ্ধি পাইছে৷ (অসমীয়া প্ৰতিদিন, ৬ জানুৱাৰী ২০০৮)৷\nওপৰৰ তথ্যৰ পৰা এটা কথা প্ৰতিয়মান হয় যে প্ৰতি বছৰে অসমীয়াভাষী লোকৰ সংখ্যা হ্ৰাস পায় আহিছে৷ যিটো অসমীয়া ভাষাৰ ভৱিষ্যত সম্পৰ্কে অতি গুৰুত্বপূৰ্ণ বিষয়৷ এনে এক সন্দেহৰ আধাৰতে ২০২০ চনত অসম বাংলাদেশীৰ দখললৈ যাব বুলি জাৰ্মান চৰকাৰৰ সংস্থা ‘জাৰ্মান এডভাইজাৰি কাউন্সিল ফৰ গ্ল’বেল চেঞ্জ’ নামৰ প্ৰতিষ্ঠানটোৱে এক তথ্যভিত্তিক প্ৰতিবেদনো প্ৰকাশ কৰিছে৷\nঅসমীয়া ভাষাৰ ভৱিষ্যত নিৰ্ভৰ কৰা আনটো দিশ আলোচনা কৰি চালে দেখা যায় যে সাম্প্ৰতিক অসমীয়া ভাষাৰ মাজত সকলো ক্ষেত্ৰতে ইংৰাজী, হিন্দী আৰু বাংলা ভাষাৰ প্ৰভাৱে থলুৱা অসমীয়া শব্দসমূহৰ প্ৰতি ভাবুকিৰ সৃষ্টি কৰিছে৷ এনে সন্দেহৰ আধাৰতে হোমেন বৰগোহাঞে ‘মিচিং আগম কৌবাং’ৰ মুকলি সভাত “ঘাতক ভাষা ৰূপে ইংৰাজীয়ে ক্ষুদ্ৰ ভাষাবোৰক ধ্বংস কৰিব” বুলিও মত প্ৰকাশ কৰে৷ তেওঁৰ মতে “এইটো ধ্ৰুব সত্য যে আৰু এশ বছৰৰ পিছত পৃথিৱীত মাত্ৰ পোন্ধৰটা জীৱন্ত ভাষা ৰূপে চলি থাকিব৷ আনহাতে আৰু ১৫০ টা ভাষা মাত্ৰ জীয়াই থাকিব৷ এই ১৫০ টা ভাষা মাত্ৰ ঘৰুৱা ব্যৱহাৰতে সীমাবদ্ধ থাকিব৷” (আমাৰ অসম, ১৫ নৱেম্বৰ ২০০৯)৷ আমাৰ ওপৰৰ আলোচনাত সাম্প্ৰতিক লিখিত আৰু কথিত প্ৰচাৰ মাধ্যমসমূহে কিদৰে ইংৰাজী ভাষা ব্যৱহাৰ কৰিছে তাৰ এক সম্যক ধাৰণা দিয়া হৈছে৷ ইয়াৰোপৰি দেখা যায যে মধ্যবৃত্ত বেছিভাগ লোক আজিও মাতৃভাষানুৰাগী হৈ উঠিব পৰা নাই৷ শিক্ষাৰ মাধ্যমৰ লগতে ঘৰুৱা ভাব বিনিময়টো বেছিভাগ লোকেই মাতৃভাষা ব্যৱহাৰ নকৰি নিজৰ সন্তানৰ লগত ইংৰাজী ভাষা ব্যৱহাৰ কৰা পৰিলক্ষিত হয়৷ অসমৰ সাধাৰণ চাহ-তামোলৰ দোকানৰ পৰা আৰম্ভ কৰি সকলো চৰকাৰী-বেচৰকাৰী অনুষ্ঠানসমূহ নামফলক, কাৰ্য্যলয়ৰ জাননী, গোহাৰীপত্ৰ বা চিঠী আদি আজিও অসমীয়া ভাষাত বাধ্যতামূলকভাৱে ব্যৱহাৰ হোৱা নাই৷ এনে বিভিন্ন কাৰণ বিশ্লেষণ কৰি অসমীয়া ভাষাৰ ভৱিষ্যত সম্পৰ্কে বিভিন্নজনৰ মনৰ মাজত সন্দেহ জাগ্ৰত নোহোৱাকৈ থকা নাই৷ কিন্তু সকলো সন্দেহৰ মাজতো অসমীয়া ভাষাৰ ভৱিষ্যত সম্পৰ্কে বহুতো ভাষাবিদে কিছু আশা ব্যঞ্জক মত আগবঢাইছে৷\nভাষাবিদ ডঃ গোলোক চন্দ্ৰ গোস্বামীৰ মতে “অসমীয়া পৃথিৱীৰ শক্তিশালী ভাষাবোৰৰ অন্যতম৷ এই ভাষাৰ ভৱিষ্যত অতি উজ্জ্বল৷ এই শক্তিশালী ভাষাৰ কোনো দিন মৃত্যু হ’ব নোৱাৰে বা লুপ্ত হ’ব পাৰে বুলি কৰা আশংকাও অমূলক৷” (আমাৰ অসম, ১৬ নৱেম্বৰ ২০০৯)৷ অসমীয়া ভাষাৰ মাজলৈ বিভিন্ন সংকট নামি আহিলেও অসমীয়া ভাষাৰ মৃত্যু হ’ব বুলি একেষাৰে ক’ব নোৱাৰি৷ অসমৰ বিভিন্ন জনগোষ্ঠীসমূহে অসমীয়া ভাষাক নিজৰ মাতৃভাষা হিচাপে চিনাকী নিদিলেও এই কথা নিশ্চিত যে, সামাজিক ভাবৰ আদান প্ৰদানৰ বাবে চাহ জনগোষ্ঠীৰ লোকসকলে, বড়োসকলে আৰু আন আন জনগোষ্ঠীসমূহে অসমীয়া ভাষাকে ব্যৱহাৰ কৰে৷ শিক্ষা আৰু সংস্থাপনৰ বাবে এই জনগোষ্ঠীয় লোকসকল যিমানেই বাহিৰলৈ ওলাই আহিছে সিমানেই অসমীয়া ভাষা ক’বলৈ আৰম্ভ কৰিছে৷ মুঠৰ ওপৰত বৃহৎ সংখ্যক ভাষিক আৰু ধৰ্মীয় সংখ্যালঘুৱে অসমীয়া ভাষাকে যোগাযোগৰ একমাত্ৰ মাধ্যম হিচাপে ব্যৱহাৰ কৰে৷ আনহাতে ১.৩১ কোটি অসমীয়াৰ মাজত অসমীয়া ভাষা চিৰদিন জিলিকি থাকিব৷ এক লাখ শব্দৰে হেমকোষৰ পূৰ্ণতা, দুই লাখ অসমীয়া শব্দৰ পূৰ্ণাঙ্গ ‘জাতীয় অভিধান’ৰ সৃষ্টিও অসমীয়া ভাষাৰ উজ্জ্বল ভৱিষ্যতৰ এক সম্ভাৱনাপূৰ্ণ দিশ৷ অসমীয়া ভাষাৰ শব্দক বিশ্বৰ যিকোনো প্ৰান্তত চাব পৰাকৈ ‘শব্দ’ (http://www.xobdo.org/) নামৰ এখন অনলাইন অসমীয়া অভিধানো বৰ্তমান ইণ্টাৰনেটত উপলভ্য হৈছে৷ প্ৰায় ২২০০০ অসমীয়া শব্দৰ ইংৰাজী প্ৰতিশব্দৰ লগতে এই অভিধানখনত অসমীয়া ভাষাৰ অনেক ফকৰা-যোজনাও সংলগ্ন কৰা হৈছে৷ অসমীয়া ভাষাত এখন ইন্টাৰনেট বিশ্বকোষ প্ৰণয়নৰ কাৰণেও ৱিকিপেডিয়া (http://www.as.wikipedia.org/) নামৰ ৱেবচাইটটোৱে অসমীয়া ভাষাত যথেষ্ট কাম হাতত লৈছে৷ সাম্প্ৰতিক সময়ত অসমীয়া আখৰ কম্পিউটাৰত ব্যৱহাৰ কৰিব পৰাকৈ বিভিন্ন প্ৰযুক্তিৰ উদ্ভাৱন কৰা হৈছে৷ মাইক্রছ‌ফ্‌টৰ দৰে ছ‌ফ্‌টৱেৰ কোম্পানিসমূহেও বৰ্তমান অসমীয়া ভাষাক কম্পিউটাৰত ব্যৱহাৰৰ বাবে বিভিন্ন আচঁনী গ্ৰহণ কৰিছে৷ এই ক্ষেত্ৰত মাইক্রছ‌ফ্‌টৰ প্ৰাক্তন পৰিচালক সঞ্চালক বিল গেটছৰ এক সুদূৰ প্ৰসাৰি কাম হ’ল Windows Vista আৰু Windows-7 নামৰ নতুন ‘অপাৰেটিং ছিষ্টেম’ দুটা অসমীয়া ভাষাত অনুবাদ কৰা৷ ইয়াৰ ফলত কম্পিউটাৰ এটাৰ মনিটৰত ভাহি উঠা সকলো আদেশ, বাক্য, শব্দ, সহায় আদি অসমীয়া ভাষাত ব্যৱহাৰ কৰিব পৰা হ’ব৷ ইয়াৰ লগে লগে Nokia-ৰ দৰে ম’বাইল কোম্পানিসমূহেও অসমীয়া ভাষাক ম’বাইল পৰিচালনাত সহায় হ’ব পৰাকৈ বিভিন্ন ক্ষেত্ৰত ব্যৱহাৰ কৰিছে৷ এই ফালৰ পৰা অসমীয়া ভাষাৰ ভৱিষ্যতকলৈ কোনো ধৰণৰ শংকা বা সন্দেহৰ অৱকাশ নাই৷ কিন্তু এই আস্বাসৰ মাজতো আমি এই কথা পাহৰিলে নহ’ব যে ভাষা এটাৰ সঠিক শুদ্ধ ৰূপটো জীয়াই থাকে লিখিত সাহিত্যৰ মাজেৰেহে৷ সেয়েহে অসমীয়া ভাষাৰ নিভাজ শব্দসমূহক কেৱল অভিধানৰ মাজতে সীমাবদ্ধ নাৰাখি তাক ব্যৱহাৰৰ মাধ্যমেৰেহে অসমীয়া ভাষাক জীয়াই ৰাখিব পৰা হ’ব৷ ইয়াৰ ওপৰতেই অসমীয়া ভাষাৰ ভৱিষ্যত নিৰ্ভৰ কৰিব৷\nআমাৰ গৱেষণা পত্ৰত সংবাদ-পত্ৰ, আলোচনী, ব্যক্তিগত নিউজ চেনেলসমূহ আৰু এফ.এম ৰেডিঅ’ৰ মাধ্যমে অসমীয়া ভাষালৈ নমাই অনা বিভিন্ন সংকটৰ দিশসমূহ আলোচনা কৰাৰ লগতে তাৰ সমাধানৰ দিশসমূহো আলোচনা কৰা হৈছে৷ কিন্তু বাস্তৱিকতে ওপৰোক্ত মাধ্যম কেইটাই অসমীয়া ভাষাৰ সংকটৰ মূল কাৰণ নহয়৷ ইয়াৰ মূল কাৰণ হ’ল ১৯৬০ চনত চৰকাৰী ভাষা আইন গৃহিত হোৱাৰ পিছতো আজিলৈকে অসমত এই আইন চৰকাৰীভাৱে গৃহিত হোৱা দেখা নগ’ল৷ ইয়াৰ লগতে ৰাজহুৱা স্থানত বা অন্যান্য প্ৰচাৰ মাধ্যমত ভুলকৈ অসমীয়া ভাষা ব্যৱহাৰ কৰিলে ৰাজহুৱাভাৱে মাত মতা দুই-এজন ব্যক্তিৰ বাহিৰে কোনো দল-সংগঠন দেখা পোৱা নাযায়৷ অসমত অসমীয়া ভাষাৰ বাবে ১৯৪৬ চনৰ পৰা ১৯৭২ (অসমীয়া মাধ্যম আন্দোলন) চনলৈকে যিদৰে সংগ্ৰাম কৰিব লগা হৈছিল ভাৰতৰ আন কোনো ৰাজ্যতে তেনে আন্দোলন গঢ়ি উঠা নাছিল৷ কিন্তু অসমীয়া ভাষাৰ প্ৰতিষ্ঠাৰ বাবে ১৯৬০ চনত ভাষা আন্দোলনৰ গুৰি ধৰা নেতাসকলেই ১৯৮৫ চনত ‘অসম গণ পৰিষদ’ দল গঠন কৰি চৰকাৰ গঠন কৰাৰ পিছতো চৰকাৰী কাৰ্য্যলয়সমূহত অসমীয়া ভাষা ব্যৱহাৰ কৰিব নোৱাৰাটো সচাই পৰিতাপৰ কথা৷ মনকৰিবলগীয়া যে অসমতকৈ তিনি বছৰ পাচত চৰকাৰী ভাষা আইন গৃহিত হোৱা কৰ্ণাটকত চৰকাৰী কাৰ্য্যলয়বোৰত ইংৰাজী মুদ্ৰণ লিখন যন্ত্ৰ আঁতৰাই তাৰ ঠাইত কানাড়া মুদ্ৰণ যন্ত্ৰ দিয়া হয়৷ আনকি কৰ্ণাটকত এতিয়া কানাড়া ভাষা নজনা কোনো ব্যক্তিয়ে চৰকাৰী ভাষাৰ বাবে আৱেদন কৰিব নোৱাৰে৷ একেদৰে মালয়েছিয়া চৰকাৰে দেশখনত মালয় ভাষাটো ভুলকৈ ৰাজহুৱা নামফলক আদিত লিখিলে ১০০০ ৰিংগ্ৰিট অৰ্থাৎ ১২,২০০ টকা পৰ্যন্ত জৰিমনা বিহাৰ কথা বিবেচনা কৰিছে৷ কিন্তু চাৰিওফালে অসমীয়া ভাষাৰ অশুদ্ধ ব্যৱহাৰ হৈ থকাৰ পিছতো অসম চৰকাৰে কোনো ব্যৱস্থা গ্ৰহণ কৰা দেখা নাযায়৷ অসমীয়া ভাষাৰ সংকটৰ বিভিন্ন দিশ সময়ে সময়ে বিভিন্ন সংবাদ-পত্ৰ, আলোচনীত আলোচনা কৰি থকাৰ পিছতো আজিলৈকে কাৰ্য্যক্ষেত্ৰত কোনো ব্যৱস্থা গ্ৰহণ কৰা দেখা নগ’ল৷ ১৯৩৭ চনত গুৱাহাটীত বহা অসম সাহিত্য সভাৰ সপ্তদশ অধিবেশনৰ সভাপতিৰ ভাষণত পণ্ডিত কৃষ্ণকান্ত সন্দিকৈয়ে এষাৰ কথা কৈছিল- “আমাৰ ইমান ওচৰতে গাতে লাগি থকা যিবিলাক অসমীয়া ভাষা নজানা মানুহ আছে তেওঁলোকক আমি আকৰ্ষণ কৰি আনিব নোৱাৰিলে তেওঁলোকে নিজে আমাৰ ভাষা, কৃষ্টি-সংস্কৃতি অকলে মন দিব বুলি আশা কৰিব নোৱাৰি৷” কিন্তু বাস্তৱত দেখা গৈছে সৌ সিদিনা স্বায়ত্বশাসন গঠন কৰা বড়ো জনগোষ্ঠীয়ে নিজৰ বি.টি.এ.ডি এলেকাত নিজস্ব বড়ো ভাষাৰে চৰকাৰী কাম-কাজ চলোৱাৰ কথা ভাবিছে৷ অথচ অসমীয়া ভাষা সংখ্যা আৰু মানত ডাঙৰ হৈয়ো নিজৰ চৰকাৰী কাৰ্য্যলয়তে এলাগী হৈ পৰি আছে৷ হয়তো এনেদৰে থাকিলে সুদূৰ ভৱিষ্যতে অসমীয়া ভাষা কেৱল বিদ্যালয়ৰ পাঠ্যপুথিৰ মাজতে আৱদ্ধ হৈ থাকিব৷ সাম্প্ৰতিক সময়ত দূৰদৰ্শনৰ চেনেলসমূহত গ্ৰহণ কৰা সাক্ষাৎকাৰসমূহত দেখা যায় আধুনিক ইংৰাজী শিক্ষাৰে শিক্ষা গ্ৰহণ কৰা বহুতো ছাত্ৰ-ছাত্ৰীয়ে শুদ্ধ অসমীয়া ভাষাত এটা বাক্যও সম্পূৰ্ণ কৰিব নোৱাৰে৷ উদাহৰণ স্বৰূপে যোৱা ১৫ জানুৱাৰী ২০১০ চনৰ ‘নিউজ লাইভ’ৰ ৭ বজাৰ বাতৰিত সূৰ্য্য গ্ৰহণৰ বিষয়ে সাংবাদিকে এগৰাকী ছাত্ৰীক সোধাত তেওঁ উত্তৰ দিছিল এনেদৰে “Sunটো আৰু earthটোৰ মাজত moonটো আহি গৈছিল৷” আধুনিক ইংৰাজী শিক্ষাৰে শিক্ষিত অসমীয়া ছাত্ৰ-ছাত্ৰীৰ মুখৰ এনে ভাষাই অসমীয়া ভাষাৰ ভৱিষ্যত সংকটৰ আন এক কাৰণ বুলিব পাৰি৷\nযেতিয়ালৈকে অসম সাহিত্য সভাই বৃহত্তৰ অসমীয়া জাতিক প্ৰতিনিধিত্ব কৰাৰ দাবী কৰিব নোৱাৰে, অসমীয়া ভাষা ব্যৱহাৰৰ ক্ষেত্ৰত উচিত ব্যৱস্থা গ্ৰহণ কৰিব নোৱাৰে, যেতিয়ালৈকে চৰকাৰী আমোলা, বিষয়াই অসমীয়া ভাষা জনাতো বাধ্যতামূলক কৰিব নোৱাৰে, ইংৰাজী বিদ্যালয়সমূহত জাতীয় ভাষা হিচাপে অসমীয়া ভাষা জনাটো বাধ্যতামূলক কৰিব নোৱাৰে, ৰাজহুৱা প্ৰতিষ্ঠান, দোকান, বেনাৰ, পোষ্টাৰত অসমীয়া ভাষা ভুলকৈ লিখিলে জৰিমনাৰ ব্যৱস্থা কৰিব নোৱাৰে তেতিয়ালৈকে অসমীয়া ভাষা অসমতেই এলাগি হৈ থাকিব আৰু বিভিন্ন সংকটৰ ব্যাধি কঢ়িযাই কঢ়িয়াই কেৱল লিখিত অভিধান, ব্যাকৰণ আৰু কিতাপৰ মাজতেই আৱদ্ধ হৈ পৰিব৷\n( অনুগ্ৰহ কৰি কোনো তথ্য প্ৰতিলিপি নকৰিব)\nPosted by Anjal at 1:37 AM3comments:\nPosted by Anjal at 9:39 PM No comments:


চুলতান মামুদৰ পৰা নৰেন্দ্র মোদীলৈ\nPublished on May 20, 2020 | News Source: লক্ষ্মীনাথ তামুলী\nসৌসিদিনা এখন কাকতৰ প্রথম পৃষ্ঠাতে দেখিলোঁ যে কেন্দ্রীয় চৰকাৰে ভাৰতৰ কর্প’ৰেট গোষ্ঠীটোৰ ৫০জন ব্যক্তিক ৬৮,৬০৭ কোটি টকাৰ ঋণ ৰেহাই দিছে৷ মাননীয় প্রধানমন্ত্রী নৰেন্দ্র মোদীৰ কর্প’ৰেট প্রীতি ২০১৪ চনৰ পৰাই প্রকাশ পাই আহিছে৷ ৰিজার্ভ বেংকে প্রকাশ কৰা হিতাধিকাৰীৰ তালিকাই সকলোৰে চকু কপালত তুলিলে৷\nজালিয়াতিৰে বেংকৰ ঋণ লৈ পৰিশোধ নকৰাকৈ ভাৰতৰ পৰা পলাই গৈ বিদেশত ৰাজকীয় জীৱন-যাত্রা যাপন কৰা সেইসকল লোকক আইনী ব্যৱস্থাৰে ভাৰতলৈ আনি আত্মসাৎ কৰা ভাৰতীয় লোকৰ ৰাজহুৱা ধন আদায় কৰাৰ কোনো চেষ্টা নকৰা মোদী চৰকাৰে প্রায় প্রতিবছৰে তেনে প্রৱঞ্চকৰ তালিকা দীঘল কৰি গৈ আছে৷\nযিটো হাৰত যিসকল প্রৱঞ্চকক মোদী চৰকাৰে হাজাৰ-লাখ কোটি টকাৰ বেংক ঋণ, ঋণৰ সুদ ৰেহাই দি আহিছে, সেই সম্পর্কে নিৰপেক্ষ তদন্ত কৰালে নৰেন্দ্র মোদী নেতৃত্বাধীন বিজেপি চৰকাৰখনক সর্বকালৰ সর্ববৃহৎ লুণ্ঠনকাৰী চৰকাৰ বুলি ক’বগৈ লাগিব৷\n২০১৮ চনত মোদী চৰকাৰে ৰাষ্ট্রীয়কৃত বেংকবোৰক বৃহৎ কর্প’ৰেট গোষ্ঠী আৰু অতি-বিত্তৱানসকলক তেওঁলোকৰ ঋণৰ বিপৰীতে বৃদ্ধি হৈ গৈ থকা অনাদায়ী ঋণৰ (NPA) ৫ লাখ ৫৫ হাজাৰ ৬০৩ কোটি টকা অর্থাৎ ৮০ শতাংশ ৰেহাই প্রদান কৰিছে৷ সেই ৰেহাই দিয়া বিশাল পুঁজিৰ এক-পঞ্চমাংশ অর্থাৎ পাঁচ ভাগৰ এভাগো দেশৰ বাজেটত খাদ্যত ছাবছিডি দিয়া নাই৷ অথচ তাৰ বিপৰীতে সাধাৰণ দুখীয়া লোকক দিয়া ৰেছন, ছাবছিডিৰ পৰিমাণ কমাই আনি ১,৪৫,৩৩৮ টকা কৰিলেহি৷\nযিসকল প্রৱঞ্চক কর্প’ৰেটক মোদী চৰকাৰে ঋণ ৰেহাইৰে উপকৃত কৰিলে, সেইসকলৰে ৩৬জনক দেশ এৰি পলাই বিদেশত লুকাই থকাৰ সুবিধা কৰি দিছে৷ সেইখিনিৰ উপৰি ২০১৭-১৮ বর্ষত ৫৯১৬টা, ২০১৮-১৯ বর্ষত ৬৮০০টা বেংক জালিয়াতিৰ গোচৰ ৰুজু হোৱাটোও মন কৰিবলগীয়া৷ ২০১৭-১৮ বর্ষত বেংক জালিয়াতিৰে আত্মসাৎ কৰা ধনৰ পৰিমাণ আছিল ৪১,১৬৭ কোটি টকা৷ ২০১৮-১৯ বর্ষত তেনেদৰে আত্মসাৎ কৰা ধনৰ পৰিমাণ ৭৩ শতাংশ বৃদ্ধি পাই হ’লগৈ ৭১,৫০০ কোটি টকা৷\nবিগত বিত্তীয় বর্ষবোৰত ৫৩,৩৩৪টা বেংক প্রৱঞ্চনাৰে আত্মসাৎ কৰা ধনৰ পৰিমাণ ২.০৫ লাখ কোটি৷ বিদেশত থকা ভাৰতীয় লোকৰ ক’লা ধন ঘূৰাই আনি প্রতিটো ভাৰতীয় পৰিয়ালৰ বেংক একাউণ্টত ১৫ লাখকৈ ভৰাই দিয়াৰ প্রতিশ্রুতিৰে ২০১৪ চনত ক্ষমতালৈ অহা নৰেন্দ্র মোদীয়ে এটকাও ক’লা ধন ঘূৰাই অনা দূৰৰে কথা, ক’লা ধনৰ এজনো মালিক চিনাক্ত কৰিবই নোৱাৰিলে৷\nতাৰ বিপৰীতে বৃহৎ কর্প’ৰেট গোষ্ঠীসমূহক লাখ লাখ কোটি নতুনকৈ আত্মসাৎ কৰাৰহে সুযোগ-সুবিধা উলিয়াই দিছে৷ ২০১৮ চনৰ প্রথম ৯ মাহতে কর্প’ৰেট গোষ্ঠীক ১,৫৬,৭০২ কোটি টকা ঋণ ৰেহাই দিছে৷ (আমাৰ অসম, ২৯৪১৯) সেইসকল কোন সৌভাগ্যশালী হিতাধিকাৰী আছিল সেই তথ্য মোদী চৰকাৰে ৰাজহুৱা কৰা নাছিল৷\nকেৱল সিমানেই নহয়, ৰাজ্যসভাত চৰকাৰে দাখিল কৰা তথ্য মতে ২০১৬ চনৰ মার্চ মাহ পর্যন্ত দহটা শীর্ষ কর্প’ৰেট গ্রুপে চৰকাৰী বেংকক দিবলৈ থকা ৫,৭৩,৬৮২ কোটি টকা পৰিশোধ নকৰাত সেইটো সত্য নে অসত্য জানিবলৈ বিচৰাত কেন্দ্রীয় চৰকাৰে সংসদত সেই কথা প্রকাশ কৰে৷\nউল্লেখযোগ্য যে বিশেষ পৰিস্থিতি বাদে শীর্ষ কর্প’ৰেটসকলে ঋণ লোৱাৰ তথ্য মুকলি কৰাত ৰিজার্ভ বেংকৰ বাধা থকাৰ দোহাই দি কেৱল এই কথাহে সদৰী কৰিছিল যে আন্তঃগাঁথনি, তীখা আৰু বস্ত্র খণ্ডত থকা কর্প’ৰেট গ্রুপৰ মাজত পৰিশোধ নকৰা ঋণৰ পৰিমাণ অধিক (দৈনিক জনমভূমি, ৩৮২০১৬) এইটোও উল্লেখ যে উক্ত সমুদায় ঋণৰ ধন চৰকাৰী বেংকৰ বুলি সংসদত উল্লেখ কৰিছিল, অর্থাৎ সেই বিশাল ধনৰাশি ভাৰতীয় সাধাৰণ জনগণে জমা থোৱা পুঁজিৰ অন্তর্গত৷ কেৱল সিমানেইনে?\nএটা লিখিত প্রশ্নৰ উত্তৰত কেন্দ্রৰ বিত্ত ৰাজ্যমন্ত্রীগৰাকীয়ে কয় যে যোৱাটো বিত্তীয় বর্ষত (২০১৪-১৫) ১,২৮,৬৩৯ কোটি টকাৰ প্রত্যক্ষ কৰ (কর্প’ৰেট আয়কৰ আৰু ব্যক্তিগত আয়কৰ) ৰেহাই দিয়া হয়৷ আনহাতে, ২০১৫-১৬ বিত্তীয় বর্ষত ৪,৮২,৪৮৯ কোটি টকাৰ পৰোক্ষ কৰ (সীমা শুল্ক আৰু আবকাৰী শুল্ক) চৰকাৰে কর্প’ৰেট গোষ্ঠীক ৰেহাই দিয়ে৷ অর্থাৎ, বিগত এটা বছৰত চৰকাৰে কর্প’ৰেট গোষ্ঠীৰ কোম্পানী আৰু ব্যক্তিক প্রত্যক্ষ আৰু পৰোক্ষ কৰৰ বাবত সর্বমুঠ ৬,১১,১২৮ (ছয় লাখ এঘাৰ হাজাৰ এশ আঠাইছ) কোটি টকা ৰেহাই দিয়ে৷\nতাৰ বিপৰীতে সেইখন চৰকাৰেই বিত্তীয় নাটনিৰ ঘাটি পূৰাবলৈ বিত্তীয় আইনৰ ১১১নং অনুচেছদৰ অধীনত পেট্রলত অতিৰিক্ত ১৭,২১৭ কোটি টকা আৰু ১৩৩ অনুচেছদৰ আধাৰত ডিজেলৰ পৰা ৫২,৫৯২ কোটি টকা সাধাৰণ উপভোক্তাৰ পৰা আদায় কৰে (দৈনিক জনমভূমি, ৩৮১৬) সবকা সাথ সবকা বিকাশৰ ইয়াতকৈ উৎকৃষ্টতম উদাহৰণ আন কি হ’ব পাৰে?\nপ্রধানমন্ত্রী মোদীৰ শাসনকাল আৰম্ভণিৰ প্রথমটো বছৰত ৫.৭৩ লাখ কোটিৰ বেংক ঋণ আৰু দ্বিতীয় বছৰটোত কৰৰ বাবত ৬.১১ লাখ কোটি, মুঠ ১১.৮৪ লাখ কোটি টকা বৃহৎ কর্প’ৰেট গোষ্ঠীক ৰেহাই দিছিল৷ তাৰ বিপৰীতে কৃষকে কেতিয়াবা ক’ৰবাত বতৰ আৰু ক’ৰবাত বজাৰ বেয়া হোৱা বাবে কৃষি ঋণ পৰিশোধ নকৰিলে স্থাৱৰ-অস্থাৱৰ সা-সম্পত্তি বাজেয়াপ্ত কৰি নিলাম কৰি অভিলেখ গঢ়ি আছেহ্ল\nতাৰ বিপৰীতে মৈত্রেয় বুদ্ধ প্রকল্পৰ বাবে চৰকাৰে অধিগ্রহণ কৰা কৃষি ভূমিৰ বাবত উত্তৰ প্রদেশ চৰকাৰে ভূমিৰ ক্ষতিপূৰণ নিদিয়াৰ বাবত কৃষকসকলে একালত আন্দোলন কৰাত প্রকল্পটোৰ বাবে ক্রয় কৰা ভূমিৰ চুক্তি বাতিল কৰা হ’ব বুলি চৰকাৰে প্রতিশ্রুতি দিছিল৷ কিন্তু নকৰাত কৃষকসকল ধর্ণাত বহে৷ ২০১৯ চনৰ ১৫ মে’ত বাতৰি প্রকাশ হোৱালৈকে ধাৰাবাহিক ধর্ণাই ৪৩২২ দিন অতিক্রম কৰা সত্ত্বেও চৰকাৰ কৃষকৰ ন্যায্য দাবীৰ বিৰুদ্ধে আঁকোৰগোজ হৈ আছিল৷ (অসমীয়া প্রতিদিন, ১৫৫১৯)\nসেইখিনি পোনপটীয়া লুণ্ঠনৰ উপৰি মোদী চৰকাৰে ৰিজার্ভ বেংকৰ পৰা এবাৰ ১.৭৬ লাখ কোটি উঠাই নি কি কামত ব্যয় কৰিছিল সেই তথ্য ৰাজহুৱা নকৰোঁ বুলিয়েই নকৰিলে৷ পিছৰবাৰ পুনৰ ৰিজার্ভ বেংকৰ পৰাই ৫০ হাজাৰ কোটি উঠাই নি ২০১৯ চনৰ নির্বাচন খেলি তেওঁৰ দল জিকি আহিল৷ অশুভ পৰম্পৰা আৰু পূর্ব-দৃষ্টান্ত সৃষ্টিৰে ভাৰতক লাওলোৱা কৰাৰ ক্ষেত্রত মোদী নিঃসন্দেহে অতুলনীয় আৰু অপ্রতিদ্বন্দ্বী৷\nমোদীয়ে বর্তমান ভাৰত মাতাক কৰা সর্বগ্রাসী লুণ্ঠনৰ কাহিনীৰ আভাস যদি ১৭বাৰ ভাৰত আক্রমণ কৰা চুলতান মামুদ (৯৯৮-১০৩০), নাদিৰ শ্বাহ (১৭৩৯ৰ তৃতীয় পানিপথৰ যুদ্ধ), আহম্মদ শ্বাহ দুৰানীয়ে (১৭৫৬) পালেহেঁতেন৷ মোদীয়ে তেওঁৰ ভাৰতমাতাৰ অস্তিত্বকে বিচাৰি নাপালেহেঁতেন৷ মোদী বাৰু সেইসকল আক্রমণকাৰীৰ আধুনিক আৰু হিন্দু সংস্কৰণ নেকি?\nAll Rights Reserved 2020 © The Janambhumi | Total visits : 21227262


ফেদুৱাবুঢ়া পুৰাণ – অনুৰূপ মহন্ত – ফটাঢোল\nJuly 1, 2018 ভিন্নস্বাদ\t12 Comments\nফেদুৱাবুঢ়া পুৰাণ – অনুৰূপ মহন্ত\nফেদুৱা বুঢ়া ঘৰৰ কাষৰে মুহীৰামৰ লগত গাঁৱৰ এঘৰত নাম গাবলৈ গ’ল৷ নিমন্ত্ৰণ মতে বুঢ়াই নাম গাব আৰু মুহিৰামে পাঠ পঢ়িব৷ বয়স বঢ়াৰ লগে লগে বুঢ়াৰ আজি কালি দৃষ্টি শক্তি আৰু স্মৃতি শক্তি দুইটাই কমি আহিছে, সেয়ে নাম ললে বিতচকুযোৰ লগাই কীৰ্তনখন চাই চাই হে নাম লগাব পাৰে৷ পিছে লেঠা লাগিল তাতেই৷ বুঢ়াৰ বিতচকুযোৰ খটাসুৰ নাতি টোৱে পেলাই ভাঙিলে৷ সদায় নাম লৈ থকা মানুহ জনৰো নাম মুখস্থ নাই বুলি গম পালে গাঁৱৰ মানুহৰ আগত এতিয়া বুঢ়াই কমখন লাজ পাবনে বাৰু! সেয়ে নাতিয়েককে গালি শপনি পাৰি পাৰি বুঢ়া ওলাই গৈছে ঘৰৰ পৰা৷ বুঢ়াই মুহীৰামক বন্দৱস্ত কৰি নিছে নাম লৈ থাকোতে মাজতে যদি তেওঁ কেনেবাকৈ পদ পাহৰি যায়, মুহীৰামে যাতে পাছৰখিনি চম্ভালি লয়৷\nযথা সময়ত সকলো নামত বহিল৷ প্ৰথম কীৰ্তন ভাগ ভালে ভালেই পাৰ হৈ গ’ল৷ দ্বিতীয় ভাগ আছিল ’এ প্ৰাণ হৰি গৈলা এৰি’৷ প্ৰথমখিনি ঠিকেই গ’ল, পিছে মাজতে বুঢ়াই পদ পাহৰিলে৷ বহুত চেষ্টা কৰিছে, কিন্তু মনত নপৰে হে নপৰে৷ সমাজৰ আগত লাজ পাম বুলি বুঢ়াই সেয়ে আনে নুবুজাকৈ সুৰ মিলাই গাবলৈ ধৰিলে,\n“ধৰা ধৰা মীনাৰ বাপেক\nপদ পাহৰিলো এ,\nএ প্ৰাণ হৰি গৈলা এৰি“\nইফালে মীনাৰ বাপেক মুহীৰামে টোপনিয়াই আছে, তেখেতে মাত দিয়া নাই৷ বুঢ়াই একেটাকে আকৌ গালে-\nএইবাৰ যেনিবা মুহীৰাম খকৰ মকৰ কৈ সাৰ পালে৷ কিন্তু টোপনিয়াই থকাৰ বাবে বুঢ়াই নো কোনটো পদ পাহৰিলে তেওঁ ও ধৰিব নোৱাৰিলে৷\nসেয়ে উপাই নাপাই মুহীৰামে ও বুদ্ধি কৰি বুঢ়াৰ লগতে সুৰ মিলাই গাই দিলে-\n“এ যেনে তেনে হওক আৰু\nএ প্ৰাণ হৰি গৈলা এৰি৷ ৷ “\nহোজা ভকত সকলেও যেনিবা কোনেও বুঢ়া আৰু মুহীৰামৰ বুদ্ধি ধৰিব নোৱাৰিলে৷ এইবাৰলে বুঢ়া যেনে তেনে সাৰিল৷\nফেদুৱা বুঢ়াৰ অসন্তোষৰ অন্ত নাই৷ সকলোতে খালি বুঢ়াই অসন্তোষেই কৰি থাকে৷ গাঁৱৰ সকলো বিয়া সবাহত বুঢ়াই নিমন্ত্ৰণ ৰক্ষা কৰিবলৈ যাওঁতেও যায়, ইফালে চাহত কেতিয়াবা চেনি কম হ’ল, কেতিয়াবা গাখীৰ কম হল, কেতিয়াবা আকৌ চাহ চেঁচা হে হ’ল বুলি অসন্তোষ কৰিবলৈও কেতিয়াও নেৰে৷\nতেওঁৰ এইবিলাক অসন্তোষ দেখি দেখি গৃহস্থইও বৰ আমনি পায়৷ তথাপিও গাঁৱৰ বয়সস্থ লোক বুলি বুঢ়াক কোনেও একো বেয়া কৈ নকয়৷\nএদিন বুঢ়া গাঁৱৰ নাম ঘৰৰ বৰ সবাহ খাবলৈ গ’ল৷ বুঢ়াই অসন্তোষ কৰিব বুলিয়েই বিলনীয়া দেউৰী জনে বুঢ়াক আথে বেথে ধুনীয়া কৈ চাহ পানী এবাটি দিলেহি৷ পিছে বুঢ়াই কলেই নহয় বোলে “চাহৰ চেঁচা আৰু মাছৰ কেঁচা অমুকাৰ নচলে৷ বেলেগ কৈ দিয়া৷”\nদেউৰী জনে সকলোকে চাহ দিছে, কোনেও কোৱা নাই চেঁচা বুলি, বুঢ়াই হে আকৌ চেঁচা পালে৷\nতথাপি দেউৰী জনে আকৌ নতুন কৈ বনোৱা গৰম চাহ এবাটি আনি বুঢ়াক দিলেহি৷\nপিছে সেইবাৰো একেই৷ বুঢ়াই আকৌ চেঁচা পালে চাহ বাটি৷\nএইবাৰ দেউৰী জনৰ খং উঠিল৷ তথাপি বুঢ়াক একো নকৈ ভিতৰলৈ গৈ চাহ সিজাই থকা ডাঙৰ চচপেনটোত কাঁহৰ বাটিটোকেই সিজাই দিলে আৰু সেই বাটিতে বুঢ়াক চাহ বাকি দিলেহি৷\nএইবাৰ বুঢ়াই বাটিটো চুইয়েই জাপ মাৰি দিলে, বোলে বাঃ এইয়া হে গৰম চাহ৷ এনেকুৱা গৰম চাহ খাইহে তৃপ্তি লাগে৷\nএকো অসন্তোষ নকৰাকৈ বুঢ়াই চাহ বাটি বৰ তৃপ্তিৰে খালে৷\nফেদুৱা বুঢ়াৰ নাতিটো বৰ অঘাইতং বুলি আগতেই কৈছোৱেই৷ অনবৰতে খালি উৎপাত কৰি গোটেই গাঁওখন টিঘিল ঘিলাই ফুৰে৷ গাঁৱত এনেকুৱা এঘৰ মানুহ নাই, যাৰ ঘৰৰ বাৰীৰ আম, জামু, লিচুৰ সি মনে মনে সোৱাদ লৈ পোৱা নাই৷ সকলোৰে মুখতেই খালি তাৰেই আপত্তি৷ ফেদুৱা বুঢ়াক সকলোৱে সন্মান কৰে বাবে তেওঁৰ নাতি বুলি প্ৰতি বাৰেই সি সাৰি যায়৷ তথাপি মানুহ বিলাকে প্ৰায়েই আহি বুঢ়াক আপত্তি দিয়েহি৷ উৎপাতৰ বাবেই ঘৰতেই হওক বা স্কুলতেই হওক, কিমান বাৰ যে সি গালি খাইছে, চেকণীৰ কোব খাই তাৰ পিঠি দবলা দবল হৈছে তাৰ ঠিকনা নাই৷ তথাপি ল’ৰাটোৰ লাজ নাই৷ তাৰ মতে বতৰৰ ফল যদি বতৰত আমিয়েই নাখাওঁ, তেন্তে কি বাদুলী, চৰায়ে খালে ভাল পাব নেকি মানুহ বোৰে!\nদুদিনমান সি স্কুললৈ যোৱা নাই, ধিতিঙালী কৰি ফুৰিছে৷ বুঢ়া আৰু ল’ৰাৰ মাকেও কৈ কৈ তাক স্কুললৈ পঠিয়াব পৰা নাই৷ তৃতীয় দিনা স্কুলৰ হৰেশ্বৰ মাষ্টৰ আহিল বুঢ়াহঁতৰ ঘৰলৈ৷ ল’ৰাৰ মাকে মাষ্টৰক আগ ফালে চোতালতে চকীখন পাৰি বহুৱাইছে৷ বুঢ়া আছিল ঘৰৰ পাছফালে৷ নাতিটো ও মনে মনে আহি ককাকৰ ওচৰ পালেহি৷ ককাকে ইতিমধ্যে গম পাইছেই আগফালে মাষ্টৰ আহিছে বুলি৷ সেই বাবে বুঢ়াই নাতিক কলে, “স্কুললৈ নোযোৱাকৈ এইকেইদিন পলাই ফুৰিছিলি নহয়, পাবি এতিয়া মজ্জা৷ এতিয়া পাছফালে লুকাইও ৰক্ষা নাপাবি ৰহ!”\nনাতিটোৱে বোলে “ককা, তই হে লুকাই থাক দেই পাছফালে৷ মই হৰেনৰ আগত কৈ পঠাইছিলোঁ তই মৰিলি বুলি৷ সেই বাবেহে স্কুললৈ যোৱা নাই বুলি কবলৈ দিছিলোঁ তাক৷ এতিয়া চাৰে তাৰেই খবৰ লবলৈ আহিছে হবলা৷”\nবুঢ়াই ওচৰতে পৰি থকা ফলা খৰি এডালকে বুটলি লৈ নাতিক খেদি গ’ল, বোলে স্কুললৈ নগৈ মোকেই মাৰিলে ঐ এই মাউৰত মৰাটোৱে৷নাতিটো ও ইতিমধ্যে পলাই আনটো চুবুৰী পালেগৈ৷\nফেদুৱা বুঢ়া আকৌ শিৱ বাবাৰো বৰ ভক্ত। ঘৰতে দিনটোত চাৰি পাঁচ বাৰ মহাদেৱৰ সেৱা পূজা কৰাৰ পাছত প্ৰসাদ কণ গ্ৰহণ কৰে। লগৰ কেইজনেও ভঁৰালৰ কাষতে ঢৰা পীৰা যিহতে পাই তাতেই বহি বুঢ়াৰ লগতে প্ৰসাদৰ ভাগ লয় আৰু ভগৱানৰ লীলাৰ বিষয়ে গভীৰ আলোচনাত মগ্ন হয়।\nবুঢ়াই ভঁৰালৰ কাষতে মানে বাৰীৰ ঢাপতে কেইবাজোপা প্ৰসাদৰ গছো ৰুই লৈছে, নহলে প্ৰসাদ কণ গ্ৰহন কৰিবলৈ নাপালে যে শিৱ বাবাই বেয়া পাব!বুঢ়া আৰু সৰু নাতি পোৱালীটোৰ কিবা নহয় কিবা এটা খুত খাত লাগিয়েই থাকে সদায়। ঘৰৰ মানুহেও সেই বাবে ইমান গুৰুত্ব নিদিয়ে।সেই দিনা চোতালত আৰামী চকী খনত বহি থকাৰ পৰাই বুঢ়াই অঘাইতং নাতি পোৱালীটোক চিঞৰ লগাইছে,”ভাং ভাং ভাং হেৰৌ নাভাঙিবি”।\nঅকণমান ৰৈ আকৌ চিঞঁৰিছে\n“ভাং ভাং ভাং হেৰৌ নাভাঙিবি”।\nইফালে নাতিয়ে বুঢ়াৰ কথা শুনাই নাই। বুঢ়াইও চিঞৰিয়ে আছে।বুঢ়াৰ চিঞৰ শুনি বোৱাৰীয়েকে বুঢ়া আৰু নাতিৰ নো কি লাগিছে চাবলৈ বুলি চোতাললৈ ওলাই আহিল।\nবোৱাৰীয়েকে বোলে “দেউতাই যে কি কৈ আছে, আপুনি কোৱা মতে নাতিয়ে এতিয়া ভাঙিবই নে নাভাঙিব!”\nবুঢ়া গৰজি উঠিল বোৱাৰীৰ ওপৰতে। বুঢ়াই বোলে “হেৰৌ মৰতী, বাঘৰ আগ তেল খোৱা পুতেৰক চম্ভালিব পৰা নাই, মোক কবলৈ আহিছ! দেখা নাই তোৰ পুতেৰে মোৰ আটাই কেইজোপা ভাং গছ ভাঙি শেষ কৰিছে কেনেকৈ। এতিয়া বাৰু মই বাবাৰ প্ৰসাদ কণ ক’ৰ পৰা যোগাৰ কৰিম।”\nতেতিয়াহে বোৱাৰীয়ে বুজি পালে বুঢ়াৰ কথাৰ ৰহস্য।\nফেদুৱা বুঢ়াৰ বয়সো বহু খিনি হ’লহি। যোৱা মাঘৰ পূৰ্ণিমাত বোলে চাৰি কুৰি পাঁচ বছৰ পাৰ কৰিলে। এতিয়া নাম গুণ লৈ ঘৰতে শুই বহি দিন পাৰ কৰে।কেইদিন মানৰ পৰা পিছে বুঢ়াৰ গা অলপ বেছিকৈয়ে বেয়া হৈছে। মানে একেবাৰে যোৱা থোৱা অৱস্থা। গাঁৱৰ ল’ৰাহঁতে বুঢ়াৰ ঘৰত পৰ দিছে। বুঢ়া কেতিয়া সিফলিয়া হয় ঠিকনা নাই। ইমান সোপা ডেকা লৰাই নো কিমান কথাৰে আড্ডা মাৰিব! এটাই “তাছ” এজাপকে আনি উলিয়ালেহি। সকলোৱে মিলি বুঢ়া শুই থকা কোঠাটোৰ কাষৰ কোঠাত বহি “টুৱেন্টি নাইন” খেলাত ব্যস্ত। খেলৰ নিয়ম মতে এটা এটাকৈ চবেই কৈ গৈছে ওঠৰ, পোন্ধৰ, ষোল্ল….. তেনেকুৱাতে বুঢ়াইও কাষৰ কোঠাৰ পৰা কয় “বিছ” “বিছ”!\nসকলো অবাক, আৰে মৰিবলৈ ধৰা বুঢ়াইও কৈছে যে!বুঢ়া ডেকা কালত তাছ খেলৰ যম আছিল বুলি সকলোৱে জানিছিল। সেয়ে ভাবিছে বুঢ়াই চাগে ডেকাহঁতৰ মাত শুনি শুনি সপোনতে কৈছে নেকি!পিছে বুঢ়াৰ পুতেকে বুঢ়াৰ কোঠাত সোমাই গৈ হে ৰহস্যটো উদ্ঘাটন কৰিলে। আচলতে বুঢ়াৰ গৰম হে লাগিছিল। বুঢ়াৰ বিচনাৰ কাষতে বিচনী খন লৈ টোপনিয়াই থকা বুঢ়াৰ বোৱাৰীকহে বুঢ়াই কৈ আছিল, বিচ, বিচ।\n« শেষ পৃষ্ঠাৰ ছবি – সঞ্জীৱ কুমাৰ ভট্টাচাৰ্য\nবাঁহনি তলৰ চোৰ – তৃষ্ণা সোনোৱাল »\nবঢ়িয়া ৷ ইমান ৰসাল বৰ্ণনা !\nবৰ ৰস পালোঁ। খেদুৱা বুঢ়াৰ লটিঘটিখনে আমোদ দিলে, নাতিও একদম বাখৰগুটি।\nফেদুৱা বুঢ়াৰ লটিঘটিখনে বৰ আমোদ দিলে। নাতিও একদম বাখৰগুটি।\nহাঃ হাঃ ককাক চাই নাতিনী, নাতিনীয়েকে ঠিকেই কৈছে আম, জাম কঁঠাল এইবোৰ সিহঁতে নাখায় কোনে খাব। ৰসাল বৰ্ণনা, বহুত ভাল লাগিল।\nআকৌ এবাৰ পঢ়িলো, বৰ্ণনাশৈলী খুব ৰসাল। ভাল লাগিল\nধুনীয়া লিখা দেই! ভাল লাগিল অনুৰূপ.\nসকলো লৈকে অশেষ ধন্যবাদ। আপোনালোকৰ উৎসাহতেই কিবা এটা লিখিবলৈ চেষ্টা কৰো। ভাল পোৱা বুলি জানিলে বৰ ভাল লাগে।\nআগতে পঢ়িছিলো যদিও পুনৰ পঢ়িলো৷ ভাল লাগিল৷\nআকৌ এবাৰ সোৱাদ ললো ।\nআকৌ এবাৰ সোৱাদ ললো।\nৰসাল বৰ্ণনা। ভাল লাগিল ফেদুৱা বুঢ়াৰ কাহিনী।\nYour IP: 93.104.211.69


কাটাৰৰ ডায়েৰী - ৫ (ডা. ভূপেন্দ্ৰ শইকীয়া) - সাহিত্য ডট অৰ্গ\n৮ডিচেম্বৰ,২০১১চন ৷ আকৌ এটা বৃহস্পতিবাৰ আহিল৷এটা সপ্তাহান্ত – ‘ৱিকেণ্ড’৷বন্ধৰ দিনত নানানটা কাম থাকে – অইন দিনত কৰিবলৈ সময়-সুবিধা নোহোৱা৷ শুকুৰবাৰে জিৰণীও লব লাগিব আৰু বন্ধটোও তাৰ মাজতেই উপভোগ কৰিব লাগিব৷ যোৱা শুকুৰবাৰে বৰ্তমান ডুবাইত কৰ্মৰত বিশ্বজিৎ ডেকাই মোক লগ পাবলৈ আহিছিল৷ বিশ্বজিৎ হিমাচল প্ৰদেশৰ হামিৰপুৰৰ এন আই টিৰ পৰা টেলি-কমিনিউকেশ্বন আৰু ইলেক্ট্ৰনিক্চৰ স্নাতক৷ যোৱা দহ বছৰে ন’কিয়া-চিমেন্স নেটৱৰ্ক কোম্পানীৰ চাকৰিয়াল৷ চাকৰি সূত্ৰে ইতিমধ্যে বিশ্বৰ এিছখনৰো অধিক দেশ ভ্ৰমণ কৰিলে৷মোৰ বিশ্বজিতলৈ ঈৰ্ষাই উপজিছে ৷ বিশ্বজিতৰ ফেচবুকত ফটোবিলাক চালো৷ তেওঁক অসমীয়াত ভ্ৰমণৰ অভিজ্ঞতাসমূহ লিখিবলৈ পৰামৰ্শ দিলো৷ দিনটোৰ এবেলা বিশ্বজিতৰ সংগত ভালদৰে কাটি গ’ল৷ তেওঁ জনালে বাহৰেইনত প্ৰায় ৫০টা অসমীয়া পৰিয়াল আছে৷উৎসৱ-পৰবৰ ওপৰিও মাহে-দুমাহে তেওঁবিলাকে লগভাত খাই থাকে৷কুৰি বছৰৰ অধিক কাল তাত কাম কৰি থকা এজন অসমীয়া আৰ্কিটেক্ট হ’ল এইবিলাকৰ গুৰি ধৰোতা৷ বিশ্বজিতক মোৰ ঠিকনাটো ডুবাইত থকা ‘অসম সমাজে’ দিয়াৰবাবে মই তেওঁলোকক ধন্যবাদ জনাইছো৷এতিয়ালৈকে মই জনাত কাটাৰত কুৰিজনৰ অধিক অসমীয়া লোক নাই৷মই তেওঁলোকক এটা গোটত অনাৰ ইচ্ছা এটা মনতে পুঁহি ৰাখিছো৷বিদেশত আপোন মানুহ পালে কিমান যে ভাল লাগে৷ অসমৰ দুই এজন পৰিচিতক ইয়াত উপযুক্ত স্থানত চাকৰি দিয়াব পাৰি নেকি তাৰো চেষ্টাত আছো৷\nযোৱাকালি এখন বিয়াৰ অভ্যৰ্থনাত গৈছিলো৷ আমণ্ত্ৰিতৰ সংখ্যা প্ৰায় দুকুৰি হব৷কইনা এগৰাকী নাৰ্ছ আৰু দৰা এখন বুকষ্টলৰ কেশ্বিয়াৰ৷দুয়ো ফিলিপাইনী৷দুঘন্টাৰ আগতে বিবাহৰ আনুষ্ঠানিক কাৰ্য্যখিনি দৰা কইনাই ফিলিপাইনী দূতাবাসত সম্পন্ন কৰি আহিছে৷ বিবাহত ভাগ লোৱা সকলোৱে বগা আৰু কলা ৰঙৰ পোচাক পিন্ধি গৈছিল৷অভ্যৰ্থনাৰ স্থান আছিল- এখন ফিলিপাইনী ৰেষ্টোৰা৷তাত মৃদু স্বৰত তেওঁলোকৰ দেশৰ লোকসংগীত বাজি আছিল৷\nকাটাৰৰ ডায়েৰী – ৬ (ডা. ভূপেন্দ্ৰ শইকীয়া)\n20 ডিচেম্বৰ, ২০১১\nড’হাত থাকি দুদিন আগতে কাটাৰৰ ৰাষ্ট্ৰীয় দিবস\n(National day) পালন কৰা দেখা পালো৷একেবাৰে ৰাজকীয় জাকজমকীয়া কাৰোবাৰ৷দেশখনত পূৰ্ণ ৰাজতন্ত্ৰ (Absolute Monarchy) অব্যাহত আছে ৷ ইয়াত আমীৰ হ’ল দেশখনৰ হৰ্তাকৰ্তা বিধাতা আৰু চৰকাৰৰ মুৰব্বীঁ৷আমীৰৰ দ্বাৰা মনোনীত ১৫ জন মন্ত্ৰী আছে৷\n১৮শতিকাৰ পৰা ১৯ শতিকাৰ কেই দশক মানলৈ কাটাৰত বাহৰাইনৰ শাসন চলিছিল৷তাৰ পিছত কাটাৰ, বাহৰাইন আৰু সংযুক্ত আৰব আমিৰাট ব্ৰিটিছৰ অধীন হ’ল৷১৯৭১ চনৰ ৩চেপ্তেম্বৰ তাৰিখে কাটাৰ ব্ৰিটিছৰ কবলৰ পৰা মুক্ত হ’ল আৰু ই এখন স্বাধীন দেশৰূপে আত্মপ্ৰকাশ কৰিলে৷ কাটাৰৰ শাসনভাৰ ১৮ডিচেম্বৰ ১৮৭৮ চনৰ পৰা অল থানি ৰাজপৰিয়ালে বহন কৰি আহিছে৷কাটাৰৰ বুৰঞ্জী পঢ়িলে ভাৰতবৰ্ষৰ মোগলৰ দিনৰ কথা মনলৈ আহে৷ঔৰংগজেবে পিতৃ ছাহজাহানক বন্দী কৰি ৰাজপাট লোৱা ইত্যাদি কথা৷\nবৰ্তমানৰ শাসক হ’ল আমীৰ শ্বেখ হামাদ বিন খলিফা অল থানি৷তেওঁ ১৯৯৫ চনত এক ৰক্তহীন বিদ্ৰোহৰ যোগেদি নিজ পিতৃ আমীৰ খলিফাক ক্ষমতাচ্যুত কৰি শাসনৰ বাঘজৰি নিজৰ হাতত তুলি লয়৷এজন পুত্ৰ যুৱৰাজ শ্বেখ তামিম বিন হামাদ অল থানিক উত্তৰাধিকাৰী ঘোষিত কৰে৷শ্বেখ হামাদ বিন জাচেন অল থানিক পাতে প্ৰধান মন্ত্ৰী৷\n১৮ডিচেম্বৰৰ দিনটোক বৰ্তমানৰ আমীৰৰ উদ্যমত ৰাষ্ট্ৰীয় দিবস হিচাপে পালন কৰি আহিছে৷বিশেষকৈ ২০০৭চনৰ পৰা ৰাজধানী চহৰ ড’হাত জাকজমকতাৰে ৰাষ্ট্ৰীয় দিবসপালিত হৈ আহিছে৷এতিয়া দেশখনৰ শাসন ব্যৱস্থাৰ বিষয়ে আৰু দুআষাৰমান কৈ লওঁ৷\nবৰ্তমানৰ আমীৰে ২০০৩ চনত এখন সংবিধানৰ সৃষ্টি কৰিলে৷মজলিচ অৰ্থাৎ সংসদৰ বাবে ৪৫জনীয়া উপদেষ্টা মণ্ডলী আৰম্ভ হ’ল৷ইয়াৰে ৩০জন নিৰ্বাচিত আৰু ১৫জন হব আমীৰৰ মনোনীত৷ সাংসদৰ কাৰ্য্যকাল হব ৪বছৰীয়া৷বৰ্তমানৰ আমীৰৰ কেইটিমান কৃতিত্ব হ’ল – চৌডি আৰব আৰু বাহৰইনৰ সৈতে থকা সীমা বিবাদ ২০০১ চনত নিষ্পত্তি কৰা৷১৯৯৬ত প্ৰেছ চেঞ্চৰশ্বিপ উঠাই লোৱা৷কাটাৰত বৰ্তমান ১২খন দৈনিক প্ৰকাশিত হয় – তাৰে ৮খন আৰবী, ৪খন ইংৰাজী৷১৯৯৬ চনৰ শেষৰ ফালে ড’হাত\nঅল-জজীৰা টিভি চেনেলৰ কাম আৰম্ভ হয়৷ বৰ্তমান অল-জজীৰাৰ জনপ্ৰিয়তা বিশ্বত ঈৰ্ষনীয়৷ৰাষ্ট্ৰীয় দিবস উপলক্ষে কাটাৰৰ পাতাকা ১৫ডিচেম্বৰৰ পৰাই যান-বাহন আৰু বিভিন্ন ভৱনসমূহত উৰিবলৈ ধৰিলে৷\nপতাকাখন মেৰুণ আৰু বগা ৰঙৰ৷ পাতাকাখনত ৯টা বগা জোঙ আছে – ই দেশখনৰ ৯টা অঞ্চলৰ ঐক্যক বুজাইছে৷বগা হ’ল শান্তিৰ প্ৰতীক৷মেৰুণ ৰঙে দেশৰ বাবে ৰক্ত দি অখণ্ডতা ৰক্ষা কৰাৰ সংকল্পৰ কথা বুজাইছে৷ৰাষ্ট্ৰীয় দিৱসৰ ঘাই উৎসৱৰ থলী হ’ল – সাগৰৰ পাৰৰ কৰনীচৰ বিস্তীৰ্ণ অঞ্চল৷পুৱা ৮বজাত আকৰ্ষনীয় পেৰেড আৰম্ভ হ’ল৷দুঘন্টাৰ অধিক সময় ধৰি চলা এই পেৰেডত আমাৰ দেশৰ নিচিনাকৈয়ে স্থল, বায়ু আৰু নৌ সেনাই অংশ ললে৷ বিভিন্ন থলুৱা সাংস্কৃতিক গোষ্ঠী আৰু স্কুলীয়া কেডেটৰ যোগদানে পেৰেডটো মোহনীয় কৰি তুলিছিল৷পেৰেডত সুসজ্জিত উটৰো এটা সমদ’ল আছিল. ইয়াৰ পিছত আন এক আকৰ্ষনীয় ৰ’ড শ্বো আছিল – নানা পুৰণি গাড়ীৰ প্ৰদৰ্শনী৷\nআকাশত অলপ পিছতে বায়ু যানে আৰু পেৰাশ্বুটৰ পৰা নমা সৈনিকে নানা খেল দেখুৱালে৷বায়ু যানৰ ৰঙীন ধোঁৱাই আকাশত কাটাৰৰ ৰাষ্ট্ৰীয় ধ্বজ আঁকিলে৷বিভিন্ন দেশৰ অনেক জনগনৰ সন্মুখত এনেদৰে দুপৰীয়ালৈকে সুন্দৰ ফৰকাল বতৰত অনু্স্থান চলি থাকিল৷\nনিশালৈ কৰনীচত আন দুটি অনুস্থানে দৰ্শকক মন্ত্ৰমুগ্ধ কৰিলে৷ সেইয়া আছিল লেজাৰ শ্বো আৰু আতচবাজী৷মাজৰাতিলৈকে কৰনীচ লোকাৰণ্য হৈ আছিল৷ৰাষ্ট্ৰীয় দিবস উপলক্ষে আগদিনাখন স্কুলীয়া লৰা-ছোৱালীৰ মাজত আয়োজন কৰা কুইজ,পেইন্টিং, কবিতা আবৃত্তি আদিত ভাগলৈ ভাৰত,পাকিস্তান, শ্ৰীলংকা, ফিলিপাইনচ আৰু ইণ্ডোনেচিয়াৰ ছাত্ৰ-ছাত্ৰীয়ে পুৰস্কৃত হৈছিল৷ কাটাৰ দেশখনৰ মুঠ ১১,৪০০বৰ্গ কিলোমিটাৰ অঞ্চলৰ অধিকাংশ ভূমিয়েই হ’ল অনুৰ্বৰ৷১৯৪০ চনত খনিজ তেল আৱিষ্কাৰেই এইন মৰুৰ দেশক সমৃদ্ধিৰ সন্ধান দিলে৷কাটাৰত থলুৱা লোক ২০ভাগ, ৮০ ভাগেই হ’ল বিদেশী নাগৰিক৷কিন্তু যিহেতু প্ৰত্যেকজন বিদেশী নাগৰিকেই বৈধ ভিছালৈহে কাটাৰত কৰ্মৰত সেয়ে দেশৰ অখণ্ডতাৰ প্ৰতি বিদেশীয়ে একো ভাবুকিৰ সৃষ্টি কৰিব নোৱাৰে৷\nসৈন্য বাহিনীৰ বিষয়ে মোৰ ধাৰণাঃ –\nৰাষ্ট্ৰীয় দিৱসৰ পেৰেডত তিনিওটা বিভাগৰে যুদ্ধ শক্তিৰ এটি আভাষ জনগণক দিয়াটোৱেই হ’ল চৰকাৰৰ লক্ষ্য৷ সেই বাবে বিভিন্ন টেংক, মিচাইল, ৰকেট-লঞ্চাৰ,অগ্নিনিৰ্বাপক যান আৰু আন আন অস্ত্ৰ-শস্ত্ৰৰ ৰাজহুৱা প্ৰদৰ্শন চলিছিল৷ এখন তেনেই সৰু দেশৰ বাবে (আগতেই কৈছো মাটি-কালিত অসমৰ ৬ ভাগৰ ১ অংশ হব) দেখিবলৈ পোৱা সমৰ-শক্তি যথেষ্ট যেন ধাৰণা হয়৷মোৰ পৰিচিত কেইজন মানৰ পৰা খবৰ লৈ গম পালো : – কাটাৰত ৮ হেজাৰ সৈন্য স্থলবাহিনীত, ২হেজাৰ সৈন্য নেভিত, ১ হেজাৰ সৈন্য বায়ুসেনাত আছে৷ প্ৰত্যেকজন সৈনিকেই আৰবী জানে আৰু ন্যুনতম শিক্ষা মেট্ৰিক উত্তীৰ্ণ৷সৈন্যবাহিনীত শতকৰা ৩০ ভাগ কাটাৰী লোক৷ বাকী ৭০ ভাগ বিশ্বৰ আন কুৰিখনমান দেশৰ৷ কাটাৰ ৰাজনৈতিক ভাবে আমেৰিকাৰ ঘনিষ্ঠ বন্ধু ৷ Gulf Corporation Council নামৰ ৬খন আৰবী দেশৰ গোটৰ সৃষ্টি কাটাৰৰ তৎপৰতাতেই হয়৷ আমেৰিকাই নিজৰ সামৰিক ঘাটি স্থাপন কৰিবলৈ পোৱাৰ বিনিময়ত এই দেশসমূহক ৰাজনৈতিক সুৰক্ষা দিব৷ বাকী দেশকেইখন হ’ল- ওমান, কুৱেইট, বাহৰেইন, চৌডি আৰব আৰু সংযুক্ত আৰব আমিৰাট৷আমেৰিকাৰ বন্ধুত্বৰ বিনিময়ত কাটাৰৰ অনেক ছাত্ৰই আমেৰিকাত পঢ়িবলৈ সুবিধা পাইছে৷ আমেৰিকাই ড’হাত মেডিকেল শিক্ষানুষ্ঠান স্থাপন কৰিছে৷ কাটাৰ ৰাজনৈতিক ভাবে ইংলেণ্ড আৰু ফান্সৰো মিত্ৰ৷\nকাটাৰৰ ডায়েৰী – ৭ (ডা. ভূপেন্দ্ৰ শইকীয়া)\nড’হা, ৯ জানুৱাৰী, ২০১২\nএইবাৰ ডায়েৰী যুগুতাওতে সময়ৰ ব্যৱধান কিছু বেছি হ’ল ৷ যোৱা ২৩ ডিচেম্বৰত দুসপ্তাহৰ ছুটীত ঘৰলৈ ওলালো৷ ছুটীৰ সময়খিনি অতি ব্যস্ততাৰে পাখিলগা কাঁড়ৰ গতিৰে অতিবাহিত হ’ল৷যোৱা কালি বন্ধু মনোহৰ দত্তলৈ প্ৰেৰণ কৰা ‘চিঠি’ শিতানৰ লিখনিত সবিশেষ উল্লেখ কৰিছো৷\nআগতে ডায়েৰীৰ পৃষ্ঠাত উল্লেখ নকৰাৰ বাবে আজি ড’হা শব্দৰ অৰ্থ জনাব খুজিছো৷ড’হাৰ অৰ্থ হ’ল – সুন্দৰ ফুল আৰু বিশাল গছ-গছনিৰ আশ্ৰয় স্থল৷ড’হাৰ আন এটি পুৰণি নাম হ’ল – এল বিদা৷২০০৯চনৰ জনগণনা অনুসৰি কাটাৰৰ জনসংখ্যা চাৰে দহ লাখ৷ইয়াৰে শতকৰা আশী ভাগে ৰাজধানী চহৰ ড’হাত বাস কৰে৷মুঠ জনসংখ্যাৰ কুৰি ভাগ কাটাৰী, কুৰি ভাগ অন্য আৰবী লোক, কুৰি ভাগ ভাৰতীয়, তেৰ ভাগ নেপালী, দহ ভাগ ফিলিপিনো, সাত ভাগ পাকিস্থানী, পাঁচ ভাগ শ্ৰীলংকাৰ আৰু বাকী পাঁচ ভাগ হ’ল বিশ্বৰ আন আন দেশৰ৷\nকাটাৰী সকলৰ খাদ্যাভাসৰ বিষয়ে আজি দুআষাৰ লিখিব খুজিছো ৷এইখিনিতে জনাই থওঁ মই এতিয়ালৈকে কোনো কাটাৰীৰ ঘৰৰ পৰা নিমন্ত্ৰণ পোৱা নাই – যি লিখিছো মোৰ কাটাৰী ৰোগীৰ পৰা শুনাহে ৷খাদ্যাভাসৰ বিষয়ে লিখাৰ আগতে কাটাৰৰ জনগোষ্ঠীৰ বিষয়ে অলপ কৈ লওঁ৷”বেদুইন” – এটি কবিতা-কবিতা লগা নামেৰে এক শ্ৰেণীৰ আৰবী লোকে মৰুভূমিত এসময়ত বিচৰণ কৰিছিল৷এওঁলোকে মৰু অঞ্চলত উটৰ পিঠি তম্বু আৰু খাদ্য সামগ্ৰী কঢ়িয়াই লৈ পৰিয়ালসহ অঘৰীৰ জীৱন যাপন কৰিছিল৷কেতিয়াবা মৰুভূমিৰ মধ্য স্থলত অতি প্ৰতিকূল প্ৰাকৃতিক পৰিবেশৰ মাজত আৰু কেতিয়াবা সাগৰৰ পাৰত তম্বু তৰিছিল৷সাগৰৰ পৰা অকল মাছেই নহয়, তেওঁলোকে বিভিন্ন সাগৰীয় মুকুতা,শংখ,কড়ি, ৰঙ-বিৰঙী শিলাখণ্ড (ক’ৰেল) আদি সংগ্ৰহ কৰিছিল৷সেইবিলাক বিনিময় প্ৰথাৰ যোগেদি ব্যৱসায়ত খটুৱাইছিল৷তেওঁবিলাকে নৌকাৰো নিৰ্মাণ কৰিছিল আৰু সমুদ্ৰত বনিজৰ পাতনি মেলিছিল৷কাটাৰত খাৰুৱা তেলৰ সন্ধান ১৯৪০-৫০ চনত তীব্ৰতৰ হোৱাৰ ফলত বেদুইন সকলৰ জীৱনলৈ বিশৃঙ্খলতা নামি আহিল আৰু ১৯৭০ চনত বেদুইনৰ অস্তিত্ব নোহোৱা হৈ পৰিল৷কিছুমানে তেলৰ কোম্পানীত চাকৰিত সোমাল ; কিছুমানে নগৰ অঞ্চলত নিজা উদ্যমত বা চৰকাৰী সাহায্যত ঘৰ বনাই লৈ আন জীৱিকাৰ সন্ধানত নামিল৷\n“হাডাৰ” নামৰ আন এটি জনগোষ্ঠীয়ে নগৰ অঞ্চলত বসতি কৰিছিল৷এওঁলোকে কোনোবা এটা সময়ত ওমান, চৌডিআৰব, কুৱেইট, ইৰান, আফগানিস্তান, পাকিস্তান আদি দেশৰ পৰা আহি কাটাৰতেই বসতি কৰি ৰৈ গৈছিল৷কিছু বেদুইনেও অঘৰীৰ পৰিভ্ৰমী জীৱন ত্যাগ কৰি হাডাৰ হৈছিল৷\n“দাস” প্ৰথা বিলুপ্ত হোৱাৰ আগতে পূৱ আৰু উত্তৰ আফ্ৰিকাৰ পৰা কাটাৰৰ সম্ভ্ৰান্ত ধনীলোকে নিজৰ কামৰ বাবে দাস আনিছিল৷ কালক্ৰমত এওঁলোকো কাটাৰী সমাজৰ হৈ পৰিল৷\nদেশখনৰ খাদ্যাভাসেই হওক বা জীৱন ধাৰণৰ পদ্ধতিয়েই হওঁক তাত প্ৰধানকৈ চুবুৰীয়া দেশৰ প্ৰভাৱ পৰাটো স্বাভাৱিক৷কাটাৰৰ উত্তৰ-পশ্চিমে বাহৰেইন, দক্ষিণ-পশ্চিমে চৌডি আৰব, দক্ষিণ-পূবে সংযুক্ত আৰব আমীৰাট৷সমুদ্ৰ মাজত থাকিলেও ইৰাণো চুবুৰীয়া ৰাষ্ট্ৰ৷ গতিকে এই চাৰিওখন দেশৰ খাদ্য তালিকাত সমিলমিল থকাটো স্বাভাৱিক৷\nআজি Globalization ৰ দিনত কাটাৰৰ ৰেষ্টুৰা সমূহত বিশ্বৰ বিভিন্ন দেশৰ খাদ্যসম্ভাৰ অৰ্ডাৰ দিলেই পোৱা যায়৷ কাটাৰৰ আৰবী সকলৰ ধৰ্ম চুন্নী মুছলমান৷সেয়ে ইয়াত হালাল কৰা মাংসহে বজাৰত বিক্ৰী হয়৷গাহৰিৰ মাংস নিসিদ্ধ৷Doha International Exhibition Centre ত প্ৰতি বছৰে ফেব্ৰুৱাৰী মাহত এখন ডাঙৰ খাদ্যমেলা অনুস্থিত হয়৷এইবাৰ খাদ্যমেলা চাবলৈ পাম বুলি আশা ৰাখিছো৷\nকাটাৰত যথেষ্ঠ খেজুৰ উৎপন্ন হয়৷তাৰে সৰ্বোত্তমখিনি দেশৰ নাগৰিকৰ বাবে ৰাখি বাকীখিনি ৰপ্তানী কৰে৷ খেজুৰ কাটাৰীসকলৰ এবিধ প্ৰিয় খাদ্য৷দিনটোৰ যি কোনো সময়তে খেজুৰ খোৱা যায়৷ কাজু, এলমণ্ড, আখৰোট, বাদাম, কিচমিচ আদি বিভিন্ন ড্ৰাইফ্ৰুইটচো এওঁলোকৰৰ খাদ্যৰ অপৰিহাৰ্য্য অংশ৷পুৱা কাটাৰীসকলে খায় – চীজ, চালাড, অলিভ, বুট-মটৰ বা অইন মাহ জাতীয় শস্য৷লগত গাখীৰ, মৌজোল আৰু কফি৷দুপৰীয়াৰ আহাৰ ফলৰ ৰস বা চুপ জাতীয় খাদ্যৰে আৰম্ভ কৰে৷মাংস, মাছ বা দুয়োটাৰ সৈতে ‘কবুজ’ আৰু ভাতো খায় ৷মাংস ছাগলীৰ বা উটৰ৷ঘাইকৈ পচন্দৰ মাছ হ’ল – টুনা, ডাঙৰ মিছা মাছ, King fish, Red snapper আদি সমুদ্ৰী মাছ৷ কেঁকোৰাও বহুতৰ প্ৰিয় ৷দেখাত নানৰ নিচিনা ডাঙৰ শুকান ৰুটিক কবুজ বোলে৷বেকাৰীত বনোৱা কবুজ ১২খনৰ পেকেট এক ৰিয়াল মূল্যত সৰু ডাঙৰ প্ৰত্যেক দোকানতে উপলব্ধ৷এক কাটাৰী ৰিয়াল ভাৰতীয় চাৰে চৌদ্ধ টকাৰ সমান৷\nনানা জাতিৰ লোকৰ সংমিশ্ৰণৰ প্ৰভাৱ কাটাৰীৰ খাদ্যাভাসতো পৰিছে৷তদুপৰি কৰ্মক্ষেত্ৰ ভেদে খাদ্যৰ তালিকাৰ সালসলনি ঘটাবলগীয়াও হয়৷ৰাতিৰ সাজ খাদ্য সাধাৰণতে দিনৰ তুলনাত পাতল৷\nকাটাৰত মাছ-মাংসৰ তুলনাত শাক-পাচলি আৰু ফল-মূলৰ দাম বেছি৷চৌডি আৰব বা কুৱেইটৰ পৰা অহা ৩০টা কণীৰ এক প্লেটৰ মূল্য বাৰ ৰিয়াল৷আপেল, নাচপতি, কল আদি কেজিত ৫-৭ ৰিয়াল৷চৌডি আৰবৰ পৰা অহা আলু, পিয়াজ, বিলাহী, তিঁয়হ প্ৰতি কেজিত ৩-৪ ৰিয়াল ৷অইন শাকপাচলি প্ৰতি কেজিত ১০-১২ ৰিয়াল ৷কলমৌ, মাটি-কাঁদুৰি, মৰিছা, ধনীয়া, পদীনা আদি শাক আৰু বিভিন্ন পাচলি ঘাইকৈ বাংলাদেশ, দক্ষিণ ভাৰত আৰু পাকিস্তানৰ পৰা আহে৷ চুপাৰ মাৰ্কেটসমূহত বিশ্বৰ বিভিন্ন দেশৰ পৰা অহা পাচলি আৰু ফল-মূল সজাই থয়৷তাত মূল্যৰ লগতে আমদানি কৰা দেশৰ নাম উল্লেখ থাকে৷কাটাৰলৈ আমুল তাজাৰ নিচিনা গাখীৰ চৌডি আৰবৰপৰা আহে ৷মূল্য লিটাৰত ৪ ৰিয়াল৷দৈ সৰু ডাঙৰ পেকেটত উপলব্দ্ধ৷\nএই দেশত ৰাজহুৱা অনুস্থানত মদ পৰিবেশন নিষেধ ৷মদ হোটেল আৰু বাৰত উপলব্ধ৷মদ খোৱাত নিষেধাজ্ঞা নাই৷কিন্তু মদ খাই গাড়ী চলাব নোৱাৰে আৰু ঘৰলৈ মদৰ বটল কঢ়িয়াবও নোৱাৰে৷\nযোৱা ৭ জানুৱাৰী শনিবাৰে মোৰ বাবে এক সুখদ বিস্ময় ৰৈ আছিল৷গুৱাহাটীৰ পাৰ্থ গগৈয়ে নেটত মোৰ সন্ধান পাই সপৰিয়ালে মোক কোৱাৰ্টাৰত আহি লগ ধৰিলেহি৷ডুবাইত ৫বছৰ কাম কৰাৰ পিছত পাৰ্থ বৰ্তমান যোৱা এবছৰৰ পৰা কাটাৰৰ চৰকাৰী বিভাগ এটাৰ ইঞ্জিনিয়াৰ ৷ ঘৰৰ পৰা নিয়া পিঠা আৰু নাৰিকলৰ লাড়ুৰে আলহীক স্বাগত জনালো৷আলহীৰ পিছে ঘাই আকৰ্ষণ আছিল মই লগত নিয়া তামোল-পাণ৷ সেই বহুমূলীয়া সম্পদখিনি সানন্দৰে ভগাই ললো ৷কাটাৰৰ চৰকাৰী কাৰ্য্যলয়সমূহ শুকুৰ আৰু শনিবাৰে বন্ধ থাকে৷পৰবৰ্তী বন্ধত লগ পোৱাৰ প্ৰতিশ্ৰুতিৰে পাৰ্থক বিদায় দিলো ৷\n← এখন অখ্যাত কোৰিয়ান গাওঁৰ কথাৰে… (স্যমন্ত কুমাৰ গোস্বামী)\nমেডিকেল কলেজৰ হাঁহি চকুলো (ডা: দীপুল চন্দ্ৰ হালৈ) →


কাৰ্টুনিষ্ট নিতুপৰ্ণ ৰাজবংশীৰ সৈতে এটি সাক্ষাৎকাৰ | Cartoonist Nituparna Rajbongshi\nFebruary 9, 2016 InterviewsBy Nituparna Rajbongshi\nএকো একোটা বিষয়ৰ গুৰুত্বৰ প্ৰতি বিভিন্ন শ্ৰেণীৰ মানুহক সচেতন কৰি তোলাতে হওক বা বহু মানুহে মুখেৰে বা আন কোনো পদ্ধতিৰে প্ৰকাশ কৰিব নোৱৰা প্ৰসংগ একোটাক প্ৰকাশ কৰাতেই হওক বা কোনো এটা ইছ্যুত কি দৃষ্টিভংগী গ্ৰহণ কৰা উচিত তাক বহুতে ঠিৰাং কৰিব নোৱৰা অৱস্থাত একোটা দিশ দেখুৱাই দিয়াতেই হওক— এই সকলো ক্ষেত্ৰতে কাৰ্টুনিষ্ট নিতুপৰ্ণ ৰাজবংশীয়ে তেওঁৰ খুৱ সুতীক্ষ্ণ ৰাজনৈতিক তথা সামাজিক কাৰ্টুনসমূহৰ জৰিয়তে বিশেষ ভূমিকা গ্ৰহণ কৰি আহিছে। ইয়াৰ দ্বাৰা কম বয়সতেই তেওঁ এজন প্ৰভাৱশালী ব্যক্তিত পৰিণত হৈছে। তেওঁ কেনেদৰে কাৰ্টুনিষ্ট জীৱনত প্ৰৱেশ কৰিলে, তাৰে বিভিন্ন অভিজ্ঞতা, তেওঁৰ লক্ষ্য, উদ্দেশ্য তথা দৃষ্টিভংগী আদিৰ সম্পৰ্কে জানিবলৈ কেইটামান প্ৰশ্ন আগবঢ়াইছিলোঁ। আৰু আমাৰ অনুৰোধ ৰক্ষা কৰি সেই প্ৰশ্নসমূহৰ তেওঁ আগবঢ়োৱা উত্তৰসমূহ তলত প্ৰকাশ কৰা হ’ল।\n— সন্ধান ডট কম\n৫) বৰ্তমান আপুনি এজন সফল পেশাদাৰী কাৰ্টুনিষ্ট৷ এই পেশাটোৰ সম্পৰ্কে আপুনি কেনেধৰণৰ উপদেশ দিব? ইয়াক পেশা হিচাপে গ্ৰহণ কৰাৰ সময়ত পোৱা বিভিন্নধৰণৰ তিতা-মিঠা অভিজ্ঞতাৰ বিষয়ে জনাওকচোন?\n১০) আপোনাৰ প্ৰিয় কাৰ্টুন-শিল্পী কোনোবা আছে নেকি? আনহাতে, আপোনাৰ মতে সৰ্বশ্ৰেষ্ঠ কাৰ্টুন-শিল্পী কোন? আৰু তেওঁলোক আপোনাৰ প্ৰিয় বা আপোনাৰ মতে সৰ্বশ্ৰেষ্ঠ হোৱাৰ কাৰণ কি?\n১৪) কেৱল ৰাজনৈতিক দল বা নেতাক সমালোচনা কৰাৰ পৰিৱৰ্তে তথাকথিত বৌদ্ধিক-মহলকো সমালোচনা কৰা প্ৰয়োজন বুলি আপুনি ভাবেনে? উদাহৰণস্বৰূপে, শেহতীয়া বানত কেইবাজনো বিশিষ্ট “বৌদ্ধিকব্যক্তি”ৰ লেখাত দেখিলোঁ কেৱল কুকুৰে কাইট নোখোৱা ধৰণৰ গালি। গগৈক ইমান গালি পাৰিলে আনটো প্ৰধান দলৰ ভক্ত বুলিব বুলি দায় সাৰিবলৈ কোনোজনে একেলগে সোণোৱালকো গালি। কিন্তু কোনোটোতেই নাই কিবা এটা সমাধানৰ উপায়। কেৱল গালি। তেওঁলোকে গালি পাৰিলে, তাতে তৃপ্তি পোৱা জনে প্ৰশংসা কৰিলে, অলপ-ঢতুৱাজনে সাংঘাটিক ক্ষমতাশালী পণ্ডিত বুলি থৰথৰকৈ কঁপিলে আৰু চৰকাৰে প্ৰভাৱশালী এজন বুলি অলপ আতৌপুতৌ কৰাৰ কথা চিন্তা কৰিলে; গতিকে তেওঁলোক হৈ পৰিল একোজন প্ৰতাপী মানুহ। কিন্তু উপায় একো নাই, মগজ খালি। বৌদ্ধিক অনুশীলনতে ডাঙৰ শূন্যতা এটা বৰ্তী থকা নাইনে? তেওঁলোকক লৈ কাৰ্টুন অঁকাত বাধা আছে নেকি?\n১৫) পৰিৱেশ-বিজ্ঞান সংক্ৰান্তীয় আপোনাৰ এটা নে দুটা খুব ভাল কাৰ্টুন দেখিবলৈ পাইছিলোঁ। আমি আপোনাৰ পৰা মাজে-মাজে বিজ্ঞান-কাৰ্টুনো আশাকৰোঁ। ধৰক, মাহে এটা, নতুবা বছৰত ছটা। আপুনি এনে কাৰ্টুন আঁকিব বিচাৰেনে?\n১৬) আপুনি সংগীত তথা সংগীত-শিল্পীৰ কোনো একোজনক লৈ ভালে কেইখন তীব্ৰ ব্যঙ্গাত্মক কাৰ্টুন আৰু কোনোজনক লৈ যথেষ্ঠ বন্দনাত্মক কাৰ্টুন অংকণ কৰিছে। ইয়াৰ দ্বাৰা প্ৰমাণিত হয় সংগীত তথা সংগীত-শিল্পীৰ কাৰ্য আদিয়ে সমাজত পেলাব পৰা প্ৰভাৱৰ প্ৰতি আপুনি খুব সচেতন। কিন্তু প্ৰায় একেইধৰণৰ আন দুই গ্লেমাৰাছ বিষয়— বোলছবি (ভিচি়ডি ছবিকো সামৰি) আৰু নাটক সম্পৰ্কীয় আপোনাৰ কোনো কাৰ্টুন দেখিবলৈ পোৱা নাই। ইয়াৰ কাৰণ, সেই প্ৰসংগ দুটাত আপোনাৰ ৰাপ নাই নে ইয়াৰ প্ৰভাৱশালী দিশটোৰ কোনো পৰিস্থিতিয়ে আপোনাৰ মনত ক্ৰিয়া কৰা নাই? এটা উদাহৰণ দিওঁ, নাটক আজি প্ৰধানকৈ আয়োজক কমিটিয়ে মধ্যবিত্তৰ ঘৰে ঘৰে টিকট দি দকাহকা দি উঠাই অনা ধনেৰে চালিত আৰু এনেকৈয়ে সমাজৰ আটাইতকৈ নিষ্ক্ৰিয় মানুহচামৰ সমুখতে অধিক পৰিমাণে প্ৰদৰ্শিত এক ব্যৱস্থা; আৰু আন এচামে কোনো নাট্যগৃহ একোটাত নাট একোখন প্ৰদৰ্শন কৰি প্ৰধানকৈ নিজৰ নামটো প্ৰতিষ্ঠা কৰাৰ এক ব্যৱস্থা। নাটকেৰে যিসকলক শিক্ষিত কৰি তোলাৰ প্ৰয়োজন তেওঁলোকৰ কাষ ই কোনোকালে পোৱাগৈ নাই। ডাইনী সজাই হত্যা কৰাৰ মানসিকতা আদি দূৰ কৰিবলৈ তেনে চিন্তাৰ মানুহৰ মাজলৈ গৈ নাটক-প্ৰদৰ্শনেৰে শিক্ষা দিয়াৰ অতি প্ৰয়োজন। নাট-প্ৰদৰ্শনৰ জৰিয়তে এই ব্যাধিবোৰ দূৰ হ’ব বুলি আশা কৰিব পাৰি। আপোনাৰ প্ৰভাৱশালী কাৰ্টুনে নাট্যকৰ্মী আদিক প্ৰকৃত কামৰ প্ৰতি উদ্বুদ্ধ কৰি তুলিব পাৰে। এনে বিষয়ক কাৰ্টুন অঁকাৰ আপোনাৰ আগ্ৰহ আছেনে?\n১৭) আপোনাৰ কিছুমান কাৰ্টুন, যিসমূহ ৰাষ্ট্ৰীয় বিষয়ক লৈ আপুনি অংকণ কৰিছে, সেইসমূহ ৰাষ্ট্ৰীয় কাকত বা অনলাইন পৰ্টেল আদিত প্ৰকাশ পোৱা যোগ্য। ৰাষ্ট্ৰীয় কাকতত দেখা পোৱা কিছু কাৰ্টুন আৰু আপোনাৰ কাৰ্টুনৰ উপস্থাপন, বক্তব্য তথা দৃষ্টিভংগী মন কৰি কথাটো কৈছোঁ। মাথোঁ কিছুদিনৰ আগতে এটা হত্যাকাণ্ডক লৈ নিউজ-চেনেলবোৰে আন সমস্যাৰ কথা পাহৰি মতলীয়া হৈ পৰা কাৰ্যক সমালোচনা কৰি অঁকা আপোনাৰ এটা কাৰ্টুন ৰাষ্ট্ৰখ্যাত ভালেকেইজন গন্যমান্য বাক্তি তথা কেইটামান নিউজপৰ্টেলে প্ৰচাৰ কৰিছে। আমি ভাবোঁ সেই বাকী কাৰ্টুনসমূহেও বহুসংখ্যক পাঠক-দৰ্শকৰ আগ্ৰহ লাভ কৰিব। আপুনি ৰাষ্ট্ৰীয় কাকত আদিত আপোনাৰ কাৰ্টুন প্ৰকাশৰ বাবে চিন্তা-চৰ্চা কৰিছেনে?\nThe Serpentine Strike\nReligion Yielded Politics\nAnti Assamese Modi


খোপা খোলা অভিযান-প্ৰান্তৰ ভাগৱতী – ফটাঢোল\nFebruary 1, 2021 ভিন্নস্বাদ\t5 Comments\nখোপা খোলা অভিযান-প্ৰান্তৰ ভাগৱতী\nনামটো শুনি আচৰিত হৈছে চাগৈ। এৰা! আচৰিত হবই। কি বস্তু এইটো? বহুত অভিযানৰ বিষয়ে চাগৈ শুনিছে আৰু কিতাপতো পঢ়িছে। যেনে কণটিকি অভিযান, বসন্ত কালৰ অভিযান ইত্যাদি। কিন্তু এই খোপা খোলা অভিযানটোৰ বিষয়েটো চাগৈ শুনা নাই। আজি কওঁ শুনক।\nসৰু কালত সোণৰ চামুচ লৈ জন্ম হোৱা নাছিলোঁ যদিও ষ্টিলৰ চামুচ দিয়ে মায়ে ষ্টিলৰ বাতিত মাৰ কোঁ‌চত বহুৱাই ভীমকল আৰু পিঠাগুড়ি খোৱাইছিল। পাঁচ বছৰমান হৈছিল নেকি মোৰ তেতিয়া। সেই তেতিয়াই খাই থাকোঁ‌তেই মাৰ কোমল দীঘল চুলিখিনি চুই আৰু টানি থাকি খুব ভাল লাগিছিল। মায়ে নিজৰ দীঘল চুলিখিনি সুন্দৰকৈ দুহাতেৰে পকাই লৈ ধুনীয়া এটা খোপা বান্ধিছিল। মই খোপাটো চুই চুই এপাকত খুলি দিছিলোঁ আৰু বৰ ভাল লাগিছিল। মায়ে পুনৰ বান্ধি লৈছিল। পিছত মই সুযোগ পালেই ভাত বনাই থকা মাক দেখিলেই মনে মনে গৈ মাৰ গোল খোপাটো খুলি দিছিলোঁগৈ। এই খোপা খোলা কামটো কৰি ইমানেই ভাল লাগিছিল যে লাহে লাহে মাৰপৰা গৈ খুৰীহঁ‌ত, পেহী, মাহীহঁ‌ত যাৰে ডাঙৰ গোল খোপা দেখোঁ মনে মনে গৈ খোপাটো খুলি দিছিলোঁগৈ। সৰুতে মই বোলে দেখাত নোদোকা মৰমলগা এটা ল’ৰা আছিলোঁ বাবে তেওঁলোকেও খোপা খোলাৰ বাবে গালি নাপাৰি মোৰ ৰঙা গাল দুখনত টিপা মাৰিহে দিছিল। এবাৰ ঘৰৰ ওচৰৰ কাৰোবাৰ বিয়া আছিল। বৰ ধুনীয়া মহিলা এগৰাকীক দেখিছিলোঁ এটা বিৰাট ধুনীয়া গোল কলডিলীয়া খোপাৰে সৈতে। সুন্দৰকৈ সাজি কাচি ধুনীয়াকৈ খোপা বান্ধি বিয়া খাবলৈ আহিছিল। ইফালে মই থাকিব পৰা নাই, খোপাটো দেখি। কিবা উপায়েৰে খোপাটো খুলিব লাগিব। এপাকত সাউতকৈ গৈ চকীত বহি কথা পাতি থকা মহিলাগৰাকীৰ ওচৰত ৰ’লোঁ‌গৈ। তেওঁ মোক “মইনা কি নাম ” বুলি সোধোঁ‌তেই সাউতকৈ তেওঁৰ খোপাটো খুলি বিয়া ঘৰৰ বাহিৰলৈ দৌৰ মাৰিলোঁ। পিছত তেওঁ কি কৰিলে নেজানো কিন্তু ঘৰত গধূলি মায়ে ঠিকছে কাণমলা দিলে। তেতিয়াৰপৰা মোৰ এই খোপা খোলা অভিযানৰ অন্ত পৰিল। আন কোনোবাই এই খোপা খোলা কামটো ভাল পাইছিল নে নাই নেজানো মই কিন্তু খুব ভাল পাইছিলোঁ। তাৰ পিছত ডাঙৰ হৈ আহি কথাটো লাহে লাহে পাহৰি গ’লোঁ\nআৰু পঢ়ি শুনি চাকৰি কৰি এদিন বিয়া কৰাই শ্ৰীমতীক আনি ঘৰ সোমোৱালোঁ‌হি। শ্ৰী মতীৰ চুলি কোচা দীঘল নহয় যদিও একেবাৰে চুটিও নহয়। এনেয়ে চুলিটাৰি ঢৌ খেলাই মেলি থয় বা ৰাবাৰ বেন এডালৰে বান্ধি থোৱা থাকে। বিয়াৰ কেইমাহমানৰ পিছত এদিন শ্ৰীমতীক লৈ বিয়া এখন খাবলৈ যাব ওলালোঁ। মই কাপোৰ-কানি পিন্ধি ৰেডি হৈ বাহিৰত ৰৈ আছোঁ এওৰ নহয় হে নহয় ওলায়। শেষত খং উঠি কিমাননো “সাজি কাচি থাকে” বুলি ৰুম লৈ গৈ দেখোঁ শ্ৰীমতীয়ে দেখোন ড্ৰেচিং টেবুলৰ সমুখত বহি মস্তকৈ ধুনীয়া খোপা এটা বান্ধিছে। খং ক’ৰবাতে উৰি গ’ল আৰু লগে লগে মোৰ হাতখনত সেই সৰুকালৰ স্বভাৱটোৰ উকমুকনি উঠিল। খুউব মৰমেৰে এওঁ‌ক মাত দিলোঁ,\n: বাঃ বেলেগ ধুনীয়া লাগিছে দেই!\nএৱোঁ মিচিকিয়াই হাঁহি ক’লে,\n: হয় নেকি।\n: খোপাটো বেছি ধুনীয়া লাগিছে।\nবুলি ৰ’বই নোৱাৰিলোঁ। কোন তলকত হাতখনে খোপাটো খুলি পেলালোঁ গমেই নেপালোঁ। খুলি দেখোঁ ডাঙৰ বেণীৰ দৰে চুলি একোচা হাততে লাগি আহিল। “হেই হেই কি কৰা কি কৰা” বুলি ড্ৰেচিং টেবুলৰপৰা শ্ৰীমতী উঠি আহিল। তাৰপিছত দুৰ্জয় গালি বৰ্ষণ। “কিমান কষ্ট কৰি টৰচেলডাল লগাই যেনে তেনে খোপাটো বান্ধিছিলোঁ। নেযাও যোৱা বিয়া খাবলৈ।” মই হাতে ভৰিয়ে ধৰি যেনে তেনে বঢ়াই বুজাই মান্তি কৰালোঁ। তেওঁ পুনৰ সেই টৰচেল নে কি সেই ডাল চুটি চুলি কোচাত মেৰিয়াই খোপা বান্ধি পুনৰ সাজু হ’ল। মোৰ হঠাৎ সেই সৰুকালৰ বিয়াত মহিলাগৰাকীৰ খোপা খোলাৰ কথাটো মনত পৰিল। তেওঁ যদি সেইদিনা শ্ৰীমতীৰ কায়দাত টৰচেল নে কি সেইডাল লগাই খোপা বান্ধিছিল তেন্তে মই খুলি দিয়াৰ পিছত কি অৱস্থা হৈছিল চাগৈ তেওঁৰ। বিয়া ঘৰৰ মাজ মজিয়াত। সেই ৰাতি বিয়া খাই ঘূৰি আহোঁ‌তে এওঁ টাউনৰ মাজত ক’লে যে মিঠা পাণ এখন খাই বোলে। মই বোলো, “এটা চৰ্ত্ত খোৱাম।” এওঁ বোলে, “কি চৰ্ত?” মই বোলো, “ঘৰ পাই মোক খুলিবলৈ দিব লাগিব খোপাটো।” এওঁ ঘোপাকৈ মোৰ ফালে চাই ক’লে, “হ’ব।” ঘৰ পাই এওঁৰ খোপাটো খুলিহে ৰক্ষা পালোঁ। সেইদিনাৰপৰা সেই পুৰণা খোপা খোলা স্বভাৱটোৱে পুনৰ উক দিলে। আন মানুহে কোনোবা সাজি কাচি অহা সুন্দৰী দেখিলে তেওঁলোকৰ চকু যায় মুখলৈ বা ফিগাৰটোলৈ, মোৰ আকৌ চকু যায় খোপাটোলৈ। সেইদিনা অফিচৰে এগৰাকী সহকৰ্মীয়ে সাজি কাচি আহিছিল। অফিচ হাফ ছুটীলৈ হেনো বাহিৰে বাহিৰে বিয়া এখন খাবলৈ যাব। মোৰ ওচৰত হাফ ছুটীৰ কথা ক’বলৈ আহোঁ‌তে তেওঁ ধুনীয়াকৈ বান্ধি অহা কলডিলীয়া খোপাটো দেখি মনটো যেনে তেনেহে বান্ধি ৰাখিছিলোঁ। মই “হ’ব যোৱা” বুলি কোৱাত ঘূৰি ৰুমৰ পৰা ওলাই যাওঁতে খোপাটো দেখি হাতখন যেনে তেনেহে সম্বৰন কৰিছিলোঁ। সেই ৰাতি শোওঁ‌তে শ্ৰীমতীক সৰুকালৰপৰা এতিয়ালৈ গোটেই কাহিনীখিনি ক’লোঁ। আৰু ক’লোঁ,\n: এতিয়া যদি মই কোনো মহিলাৰ খোপা খুলিবলৈ যাওঁ তেন্তে কি হ’ব ভগবানেহে জানিব। এতিয়াতো আৰু মই সেই সৰু মৰমলগা ল’ৰাটো নহয় যে মোক গাল দুখন টিপি মৰম কৰিবলৈ। আজি কেনেবাকৈ যদি সেই খোপাটো খুলি দিলোঁ হয় কি হ’ল হয়!\nএওঁ কথাখিনি শুনি মৰমৰে মোৰ গাল দুখনত টিপা মাৰি দি ক’লে,\n: হ’ব দিয়া। মই এতিয়াৰপৰা চুলি অলপ দীঘলকৈ ৰাখিম আৰু খোপা এটাও বান্ধিম বাৰু। তুমি বাৰু খুলি দিবা।\nমনটো আনন্দতে নাচি উঠিল আৰু শ্ৰীমতীৰ চুটি চুলিকোছা চুই চুই কেতিয়া টোপনি গ’লোঁ গমেই নাপালোঁ। ৰাতিপুৱা শুই উঠি মনতে ভাবিলোঁ এতিয়া আৰু দিগদাৰি নাই। মোৰ ওচৰলৈ ধুনীয়াকৈ খোপা বান্ধি কোনোবা আহিলেও একো নাই। তেওঁলোকৰ খোপা খুলিবলৈ আৰু মোৰ মন নাযাব। সোনকালেই শ্ৰীমতীৰ চুটি চুলিকোছা দীঘল হ’ব আৰু খোপা বান্ধিব। মই মাথোঁ খুলিলেই হ’ল!\nকৌতুক-ডাঃ পাৰ্থসাৰথি ভূঞা »\nবঢ়িয়া লাগিল প্ৰান্তৰ\nধন্যবাদ বন্ধু ☺✌\nমজা লিখিলা৷ পঢ়ি বিৰাটেই ভাল পালোঁ\nঅভ্যাসটো সঁচাকৈয়ে এৰিলা নে ? ডাঙৰ ধুনীয়া খোপা দেখিলে যদি আকৌ হাতখন যায় >>> ?


SBI গ্ৰাহকসকলে অনুগ্ৰহ কৰি মন দিয়ক ! এই সেৱাবোৰ আজি ৰাতি ৭ ঘণ্টাৰ বাবে প্ৰভাৱিত হ'ব ...– News18 assam\nSBI গ্ৰাহকসকলে অনুগ্ৰহ কৰি মন দিয়ক ! এই সেৱাবোৰ আজি ৰাতি ৭ ঘণ্টাৰ বাবে বন্ধ থাকিব ...\nState Bank Of Indiaই ইয়াৰ গ্ৰাহকসকলক উন্নত সুবিধা প্ৰদান কৰিবলৈ সময়ে সময়ে ইয়াৰ পৰ্টেল আপডেট কৰি থাকে। SBIই গ্ৰাহকসকলৰ বাবে এক সতৰ্কবাণী জাৰি কৰিছে। বেঙ্কে কৈছে যে ২৬ আৰু ২৭ ফেব্ৰুৱাৰী, ২০২২ তাৰিখে, অনুগত সেৱা পৰ্টেল কেইঘণ্টামানৰ বাবে উপলব্ধ নহ'ব।\nLast Updated : February 26, 2022, 17:27 IST\nযদি আপুনি দেশৰ সৰ্ববৃহৎ বেংক ষ্টেট বেংক অফ ইণ্ডিয়াৰ (SBI) গ্ৰাহক, তেনেহ'লে আপোনাৰ বাবে গুৰুত্বপূৰ্ণ খবৰ আছে। State Bank Of Indiaই ইয়াৰ গ্ৰাহকসকলক উন্নত সুবিধা প্ৰদান কৰিবলৈ সময়ে সময়ে ইয়াৰ পৰ্টেল আপডেট কৰি থাকে। এই সন্দৰ্ভত, বেঙ্কে ইয়াৰ গ্ৰাহকসকলৰ বাবে এক সতৰ্কবাণী জাৰি কৰিছে। বেঙ্কে কৈছে যে ২৬ আৰু ২৭ ফেব্ৰুৱাৰী, ২০২২ তাৰিখে, অনুগত সেৱা পৰ্টেল কেইঘণ্টামানৰ বাবে উপলব্ধ নহ'ব। এছ বি আইয়ে এটা টুইটযোগে এই তথ্য দিছে। এনে পৰিস্থিতিত, যদি আপুনি কোনো গুৰুত্বপূৰ্ণ ডিজিটেল লেনদেন কৰিব লগা হয়, তেন্তে সোনকালে সম্পূৰ্ণ কৰক।\nবেংকে কৈছে যে বেংকৰ অভিযোগ পৰ্টেল http://crcf.sbi.co.in সেৱা ২৬ ফেব্ৰুৱাৰীৰ নিশা ১১ বজাৰ পৰা পুৱা ৬ বজালৈ গ্ৰাহকসকলৰ বাবে উপলব্ধ নহ'ব।\nবেঙ্কৰ মতে, এই সময়ছোৱাত, গ্ৰাহকসকলে যিকোনো ধৰণৰ অভিযোগ, অনুসন্ধান আদিৰ বাবে বেঙ্কৰ টোল ফ্ৰী নম্বৰ 1800112211/18001234/18002100 সৈতে যোগাযোগ কৰিব পাৰে।\nFirst published: February 26, 2022, 17:20 IST\nsbiState Bank of IndiaState Bank of India Internet Banking service


আজিৰ শিক্ষকৰ কলমত... - অসমীয়াৰ সুখ-দুখ\nHome Unlabelled আজিৰ শিক্ষকৰ কলমত...\nxukhdukh.com September 05, 2013\nঅঘাইটং ছাত্ৰৰ স্কুলীয়া দিনৰ ফ্লাচ্ বেক...\nশ্ৰেণীকোঠাৰ শেষৰ বেন্সত বহি আৰু এক দুই বছৰ খৰচি মাৰি একেটা শ্ৰেণীতে পঢি লওঁ বুলি ভবা আমাৰ এটি চাৰিজনীয়া গ্ৰুপ আছিল৷ চাৰ বাইদেউ সকলে যে এচাৰি ডাল আমাৰ নামতে ঘৰত বনাই আনে আমি নকলেও ভাল দৰে জানিছিলো৷ পঢ়াই থাকি বুজিছনে বুলি সুধিলে কিন্তু হয় ছাৰ শব্দতো আমাৰ মুখত আখৈ ফুতাদি ফুটিছিল, পিছে ওলোটাই সুধিলেহে অলপ টান পাইছিলো ৷\nকাৰণ ছাৰসকলে তেতিয়া মুখৰে কম আৰু বেতেৰে বেছিকৈ বুজাইছিল৷\nপ্ৰথম পিৰিয়ডতে নিজৰ টিফিন শেষ কৰি লেজাৰৰ বেল পৰালৈ প্ৰায় ওচৰ -পাজৰৰ বেন্সৰ সতীৰ্থৰ টিফিন আমাৰ পাকস্হলিত হজম হৈছিল৷ লেজাৰৰ পিচৰ পিৰিয়ডত গোচৰীয়া পক্ষৰ শুনানি শুনাৰ পিচত আমাৰ হজমী শক্তি বঢাবলৈ ছাৰ বাইদেউ সকলে আঠু কঢ়াই ৰাখিছিল৷\nকিয় জানো ছাৰ বাইদেউ সকলক কপিল দেব চাৰ, বগলী বাইদেউ, অগ্নি শৰ্মা ছাৰ আদি নামেৰে নামাকৰণ কৰি কিয় ভাল লাগিছিল? আটাইতকৈ বিৰক্তি দায়ক কামটো আছিল বৰ্ডলৈ যদি আমাক ভূলঃবশত মাতি অংক কৰিব বা ইংৰাজী অনুবাদ কৰিবলৈ দিয়াতো৷ কাৰণ স্কেল বা বেতৰ কঠিন স্পৰ্শ যাৰ দেহৰ কোমল অংশত পৰে সিহে বুজি পায় পিচদিনা স্কুল যাবৰ সময়ত গা ধুতে কিমান চেকচেকাই! তথাপি চাৰসকলে নেৰে, এক প্ৰকাৰ যেন শপত খাইহে থৈছে আমাক মানুহ বনোৱাৰ! এজন শ্ৰেনী শিক্ষকেটো কৈয়ে পেলাইছিল হয় তহঁত গৰু কেইটাক মানুহ বনাম নহলে মই মাষ্টৰীয়েই এৰি দিম! আমাৰ বেয়াও লাগিল চাৰে যদি সঁচাকৈয়ে আমাৰ বাবে স্কুল এৰি দিয়ে? আকৌ নতুন চাৰ জন যদি এইজনতকৈও কাঢ়া হয়!\nতাতকৈ অলপ পঢ়া-শুনা কৰিবলৈকে চেষ্টা কৰি চোৱা যাওক নেকি? বহু উত্তৰ বিচাৰি নোপোৱা প্ৰশ্নই হেঁচা মাৰি ধৰাত যি হব হব আৰু বুলি চাৰক স্কুলত ৰাখিবৰ বাবেই আমি পঢ়া আৰম্ভ কৰিলো৷ চাৰৰ বাবে পঢ়োতে পঢ়োতে বোজা যেন লগা পঢ়াশুনা বস্তটো কিবা ভাল লগা হৈ পৰিল!\nকিয় জানো বেত নামৰ অস্ত্ৰপাটো চাৰসকলৰ হাতত সঘনাই নেদেখা হ’লো৷ গৰু গাধা শব্দবোৰো চাৰে আমাৰ ক্ষেত্ৰত প্ৰায় ব্যবহাৰ নকৰা হ’ল.....\nআজি শিক্ষক দিৱস৷ পিচে আমাৰ গ্ৰুপৰ প্ৰতিজন সদস্যৰ বাবে প্ৰতিদিনেই শিক্ষক দিৱস, কাৰণ হাতুৰিৰে পিতি লোহাক নাঙলৰ ফাল বনাই খেতি পথাৰৰ বাবে উপযুক্ত কৰি তোলাৰ দৰে আমাৰ দৰে অজক নিজৰ ভৰিত ঠিয় দিব পৰাকৈ উপযুক্ত কৰাৰ উপৰিও সমাজত মানুহ বুলি চিনাকি দিয়াৰ যোগ্যতা আনি দিলে তেখেত সকলক শ্ৰদ্ধা জনাবলৈ আমাক কোনো এটা বিশেষ দিন নালাগে৷ সেই শ্ৰদ্ধা সদায়েই আছে৷\nতথাপি আজিৰ আনুষ্ঠানিক শিক্ষক দিৱসৰ এই পবিত্ৰ দিনত প্ৰতিজন শিক্ষাগুৰুৰ চৰণত প্ৰণাম জনাইছো আৰু তেখেতসৱৰ সু-সাস্হ্য তথা দীৰ্ঘায়ু কামনা কৰিছো৷\nলেখক তেজপুৰ নিবাসী তথা চিএনবি কলেজৰ উদ্ভিদ বিজ্ঞান বিভাগৰ প্ৰৱক্তা\nBy xukhdukh.com on September 05, 2013\nAnonymous September 6, 2013 at 2:48 PM\nJADABENDRA March 15, 2018 at 2:36 PM\nস্কুলীয়া দিনবোৰলৈ মনত পেলাই দিলেহে...\nমনৰ কথাঃ চন্দন নগৰৰ হত্যা আৰু নিংসগ বাৰ্দ্ধক্য :: ফণীন্দ্ৰ কুমাৰ দেৱচৌধুৰী\nচন্দন নগৰৰ হত্যা আৰু নিংসগ বাৰ্দ্ধক্য ফণীন্দ্ৰ কুমাৰ দেৱচৌধুৰী চন্দন নগৰৰ বৃদ্ধ দম্পতিৰ নৃশংস হত্যাকাণ্ডই মৰ্মমূললৈ কঁপাই দিছে৷ ই কেৱল নিঃসঙ...


য়া চিং ফা - অসমীয়া ৱিকিপিডিয়া\nয়া চিং ফা\n(য়ে চেং ফাৰ পৰা পুনঃনিৰ্দেশিত)\nয়া চিং ফা (ইংৰাজী ভাষা:Ya Sing Pha)আছিল তাঈ আহোমসকলৰ বাবে এগৰাকী পূজনীয় পূৰ্বপুৰুষ যাক জ্ঞান, ব্যাকৰণ প্ৰণেতা , শিল্পী আৰু সাহিত্যৰ প্ৰণেতা বুলি ধৰা হয়। তেওঁ উচ্চ সাহিত্যৰ প্ৰণেতা আছিল। তাঈ সাহিত্যৰ বৃদ্ধি আৰু বিকাশত তেখেতৰ যথেষ্ট বৰঙনি আছে বুলি ধৰা হয়। তেখেতে ফা তু চিং ফ্ৰঙ হমক বিশ্বব্ৰহ্মাণ্ডৰ আৰম্ভণি বুলি উল্লেখ কৰিছিল আৰু সেই প্ৰথা অনুসৰিয়ে আজিও ফ্ৰালুং ধৰ্মৰ পন্থী সকলে ফা তু চিং ফ্ৰঙ হমক বিশ্বাস কৰে।\n1 য়া চিং ফাৰ উপদেশ\n4 উৎস প্ৰসংগ\nয়া চিং ফাৰ উপদেশ[সম্পাদনা কৰক]\nযেতিয়া আহোমৰ পূৰ্বপুৰুষ খুনলুং আৰু খুনলাইয়ে মৌঙ ফি (বৰ্তমানৰ চীনৰ বাই-য়ু সকল বসবাস কৰা স্থান) এৰি মৌঙ ৰি (বৰ্তমান চীনৰ চিপ-চং-পান-না) নামি আহিছিল তেতিয়া য়া-চিং-ফাই উপদেশ দিছিল - তোমালোকে শাসন কৰিবলৈ গৈ মৌঙ ফিৰ শাসক ফা-নুৰো লেংডনক পাহৰি নাযাবা তোমালোকৰ ৰাজ কাৰেংটো শিঙৰী কাঠেৰে সাজিবা এই কাঠেৰেই কং লৌঙ (বৰঢোল) সাজিবা আভিষেকৰ সময়ত চুম ফা ৰৌঙ চেং মৌঙক ডিঙিত ওলমাই লবা এইদৰে কৈ য়ে চেং ফাই বৰ ৰাজকোঁৱৰ খুনলুঙক চুম ফা ৰৌঙ চেং মৌঙক লেংডনৰ পৰা আনি দিছিল যিটো বংশক্ৰমে চাওলুং চুকাফাই পায় আৰু আনি অসমত স্থাপন কৰে।\n↑ 1.0 1.1 1.2 হাজৰিকা, নগেন (অসমীয়া ভাষাত). অবৌৰঞ্জীক. পৃথিৱী প্ৰকাশন,বেলতলা বজাৰ,গুৱাহাটী-২৮.\n↑ (en ভাষাত) চচিয়েল মুভমেণ্ট ইন নৰ্থ-ইষ্ট ইণ্ডিয়া. ইণ্ডাছ পাবলিছিঙ, ১৯৯৮. ১৯৯৮. পৃষ্ঠা. ১৫৬-১৫৯. ISBN 978-8173870835. https://books.google.com/?id=-3FJEfU3swcC.\n↑ হাজৰিকা, নগেন (১৩ জুন ২০০২). "আহোমৰ ধৰ্ম" (অসমীয়া আৰু ইংৰাজী ভাষাত). বিভিন্ন ধৰ্মৰ বুৰঞ্জী. শুন খাম ঙাম প্ৰকাশন , মূলগাভৰু পথ ,হাটীগাঁও গুৱাহাটী.\n↑ গগৈ, শ্ৰুতস্বীনী (২০১১) (en ভাষাত). তাঈ আহোম ৰিলিজীয়ন এ ফিলচফীকেল ষ্টাডি (PhD). pp. ১৯. http://shodhganga.inflibnet.ac.in/handle/10603/116167। আহৰণ কৰা হৈছে: জানুৱাৰী ৩১, ২০১৯.\nগগৈ, পদ্মেশ্বৰ (১৯৭৬) (en ভাষাত), তাঈ আহোম ৰিলিজীয়ন এণ্ড কাষ্টম, পাব্লিকেচন বৰ্ড , গুৱাহাটী,অসম, https://ia801900.us.archive.org/30/items/in.ernet.dli.2015.99476/2015.99476.Tai-ahom-Religion-And-Customs.pdf\nগগৈ, নিতুল কুমাৰ (২০০৬) (en ভাষাত). কন্তিনিউতি এণ্ড ছেনজেজ এমঙ দা আহোম. কনচেপ্ট পাব্লিছিং কোম্পানী. ISBN 9788180692819. https://books.google.com/books?id=DrN5_kseuDcC&pg=PA64&dq=ahom+religion&hl=en&sa=X&ved=0ahUKEwjqscPs8cbgAhVH2LwKHRfcAusQ6AEILjAB#v=onepage&q=ahom%20religion&f=false.\nহাজৰিকা, নগেন (অসমীয়া ভাষাত). অবৌৰঞ্জীক. পৃথিৱী প্ৰকাশন,বেলতলা বজাৰ,গুৱাহাটী-২৮.\nহাজৰিকা, নগেন (১৩ জুন ২০০২). "আহোমৰ ধৰ্ম" (অসমীয়া আৰু ইংৰাজী ভাষাত). বিভিন্ন ধৰ্মৰ বুৰঞ্জী. শুন খাম ঙাম প্ৰকাশন , মূলগাভৰু পথ ,হাটীগাঁও গুৱাহাটী.\n"https://as.wikipedia.org/w/index.php?title=য়া_চিং_ফা&oldid=231152"ৰ পৰা সংকলিত\nএই পৃষ্ঠাখন ২৪ মে’, ২০২০ তাৰিখে ১৭:৪৭ বজাত অন্তিম সংশোধন কৰা হৈছিল।


Talocin C in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Talocin C ar byavahar, ppali, parshwakriya, upkaar, kriya-pratikriya aaru satarkatabani\nTalocin C ৰ মূল্য আৰু পেকৰ চাইজ - Talocin C Price and Pack Size in Assamese - Talocin C ar mulya aaru pakor size\nTalocin C की जानकारी\nTalocin C ৰ লাভ আৰু ব্যৱহাৰসমূহ- Talocin C Benefits & Uses in Assamese- Talocin C ar laabh aaru byavaharsamuh\nTalocin C ৰ পালি আৰু সেয়া কেনেদৰে ল'ব- Talocin C Dosage & How to Take in Assamese - Talocin C ar paali aaru xeya kenedore lobo\nTalocin C ৰ পাৰ্শ্চক্ৰিয়াসমূহ- Talocin C Side Effects in Assamese- Talocin C ar parshwakriyasamuh\nTalocin C সংক্ৰান্ত সতৰ্কতাবাণীসমূহ- Talocin C Related Warnings in Assamese- Talocin C xonkranta xatarkatabanisamuh\nঅইন দৰৱৰ সৈতে Talocin Cৰ গুৰুতৰ ক্ৰিয়া-প্ৰতিক্ৰিয়া- Severe Interaction of Talocin C with Other Drugs in Assamese- Oinor xoite Talocin C ar gurutor kriya-pratikriya\nTalocin C মতভেদসমূহ- Talocin C Contraindications in Assamese- Talocin C nishedhsamuh\nTalocin C ৰ বিষয়ে সততে সোধা প্ৰশ্নসমূহ- Frequently asked Questions about Talocin C in Assamese- Talocin C ar bikhoye satate xodha prashnasamuh\nখাদ্য আৰু মদৰ সৈতে Talocin C ক্ৰিয়া-প্ৰতিক্ৰিয়া- Talocin C Interactions with Food and Alcohol in Assamese- khadya aaru modor xoite Talocin C kriya-pratikriya\nTalocin C ৰ লাভ আৰু ব্যৱহাৰসমূহ - Talocin C Benefits & Uses in Assamese - Talocin C ar laabh aaru byavaharsamuh\nTalocin C তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nTalocin C ৰ পালি আৰু সেয়া কেনেদৰে ল'ব - Talocin C Dosage & How to Take in Assamese - Talocin C ar paali aaru xeya kenedore lobo\nTalocin C-ৰ উপাদানসমূহ - Talocin C Active Ingredients in Assamese - Talocin C-ar upadaansamuh\nTalocin C ৰ পাৰ্শ্চক্ৰিয়াসমূহ - Talocin C Side Effects in Assamese - Talocin C ar parshwakriyasamuh\nগৱেষণাৰ ভিত্তিত, Talocin C ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nTalocin C সংক্ৰান্ত সতৰ্কতাবাণীসমূহ - Talocin C Related Warnings in Assamese - Talocin C xonkranta xatarkatabanisamuh\nTalocin C-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nTalocin Cৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Talocin C ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nTalocin C-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা, আপুনি Talocin C ৰ ক্ষতিকাৰক প্ৰভাৱৰ সম্মুখীন হব পাৰে। আপুনি যদি এইবোৰৰ সম্মুখীন হয়, চিকিতসকৰ পৰামৰ্শ নোলোৱাকৈ গ্ৰহণ নকৰিব। চিকিতসকে পৰামৰ্শ দিয়া অনুসৰি কৰক।\nবৃক্কত Talocin C কি প্ৰভাৱ দেখা গৈছে?\nTalocin Cৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Talocin C কি প্ৰভাৱ দেখা গৈছে?\nTalocin Cৰ কলিজাত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই কলিজা ত কেতিয়াও একো প্ৰভাৱ পৰা নেদেখিব।\nহৃদযন্ত্ৰৰ ক্ষেত্ৰত Talocin C ৰ কি প্ৰভাৱ দেখা গৈছে?\nTalocin Cএ হৃদয়ত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Talocin Cৰ গুৰুতৰ ক্ৰিয়া-প্ৰতিক্ৰিয়া - Severe Interaction of Talocin C with Other Drugs in Assamese - Oinor xoite Talocin C ar gurutor kriya-pratikriya\nTalocin C তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nTalocin C মতভেদসমূহ - Talocin C Contraindications in Assamese - Talocin C nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Talocin C লোৱা অনুচিত যাতে -\nTalocin C ৰ বিষয়ে সততে সোধা প্ৰশ্নসমূহ - Frequently asked Questions about Talocin C in Assamese - Talocin C ar bikhoye satate xodha prashnasamuh\nএই Talocin C-এ অভ্য়াস বা নিচাৰ সৃষ্টি কৰে নেকি?\nনহয়, Talocin C লোৱাটোৱে কোনো আসক্তিৰ সৃষ্টি নকৰে।\nনহয়, Talocin C লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, কিন্তু Talocin C লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nনহয়, মানসিক ৰোগৰ চিকিত্সাৰ ক্ষেত্ৰত Talocin C ব্যৱহৃত নহয়।\nখাদ্য আৰু মদৰ সৈতে Talocin C ক্ৰিয়া-প্ৰতিক্ৰিয়া - Talocin C Interactions with Food and Alcohol in Assamese - khadya aaru modor xoite Talocin C kriya-pratikriya\nখাদ্য আৰু Talocin Cৰ ক্ৰিয়া-প্ৰতিক্ৰিয়া\nআপুনি Talocin C সেৱনৰ সময়ত কেতবোৰ খাদ্য সেৱনৰ ফলত দৰৱে কাম কৰাৰ ক্ষেত্ৰত বেছি সময় ল'ব পাৰে। আপুনি ডাক্তৰৰ পৰামৰ্শ অনুসৰণ কৰক।\nমদ আৰু Talocin Cৰ মাজৰ প্ৰতিক্ৰিয়া\nমদৰ সৈতে Talocin C সেৱন কৰাটো বিপজ্জনক হ'ব পাৰে।\nTalocin C ৰ অনুকল্প - Substitutes for Talocin C in Assamese\nআপুনি বা আপোনাৰ পৰিয়ালৰ কোনোবাই Talocin C লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Talocin C ব্যৱহাৰ কৰিছিল নেকি?\nআপুনি কিমান পৰিমাণে Talocin C সেৱন কৰিছিল?\nআপুনি Talocin C ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Talocin C সেৱন কৰে?